Datasets:
udmurtNLP
/
zerpal-udmdunne

Dataset card Viewer Files Community
1
text
stringlengths
33
26.1k
label
stringclasses
5 values
Виталий Пронин Афганистанысь кивалтӥсьёс куремъя асьме войскоос 10 ар ӵоже: 1979-тӥ арын 25-тӥ декабрьысен 1989-тӥ арын 15-тӥ февралёзь мурт музъем вылын ожмаськизы. Ува ёросысь Афганистанэ 83 мурт вуылӥз. Соос пӧлын вал Ува каргуртысь Виктор Александрович Панкратов. В. Панкратов азьпал радын бурысез.Виктор Панкратов 2 ар ӵоже подразделенилэн командирез вал, трос пол душманъёслэн пуля улысьтызы эшъёссэ поттылӥз. Афганистанэ вуылэмез понна пусъемын «За отвагу» но «За боевые заслуги» медальёсын. — 1980-тӥ арын 5-тӥ июле - школаез йылпумъяме бере ик - ӧтизы военкоматэ. Дасяськыны 3 нунал сётӥзы, - тодаз вае ортчем вакытсэ В. Панкратов. - Афганистанэ нуозы шуыса, пал кыл но ӧз поттылэ. Милемыз курсъёсы ыстӥзы - вакчи дыр куспын радиотелефонистъёслы дышетӥзы. Соку гинэ Афганистанын пуромем ожмаськон сярысь вераськонъёсты кылӥмы. Валамы, милемыз отчы дасяло. Сентябре, 20-тӥ число котыр вал, уйин сайкатӥзы. Пуктӥзы огшоры ИЛ-18 самолётэ. Вуттӥзы Кабулэ. Соку ик вань документъёсмес басьтӥзы. Уйзэ палаткаосын ортчытӥмы. Нош ӵукна Кундузской дивизие вайизы. Озьы афган музъем вылэ сюри. Тодматски Оренбург улосысь Коровино гуртысь Иван Безруков воргоронэн, вань службамы соин ӵош ортчиз. Мурт музъем вылысь нырысь-валысь номыр кышкытэз син шорам ӧз йӧты. Но полке мыныкумы, сюресмы гуртъёс пыр ортчиз. Котыр - бадӟым тылпу потэм бере кадь - ваньмыз сутэмын. Урамъёсын сутскем танкъёс но БТР-ёс. Берло веразы: со Балган провинция - душманъёс та музъемез ӵемысь пуштытъяллям. Батальонэ вуимы гинэ, дембельёс шумпотӥзы: «Воштӥсьёсмы лыктӥзы». Но штаблэн кивалтӥсез Гаврилов пумитазы вазиз: «Соос тӥледыз уз воштэ. Вием но сӧсыртэм солдатъёс интые лыктӥзы». Пель сьӧрам али ке но Топтыжка фамилиен сержантлэн кылъёсыз: «Ну мар, пие, адямиез виыны быгатод-а?» Мон мар вераны ӟудӥ… «Малы, иське, татчы лыктӥд?» Берло валай: ожын яке тон, яке тонэ… Война, мар карод… Кундузэ вуэме бере 3-тӥ нуналаз БТР-е старшое пуктӥзы. Соку гинэ рос-прос валай кытчы сюремме. Бадӟым сюресъёс умоесь вал. Совето Союзысь Пули-Хумри городэ нуись сюрес кузя керосин вуттӥсь гумыос кыскемын вал, со самолётъёслы но вертолётъёслы кулэ вал. Ӵапак со сюресэз тушмонлэсь утьыны пуктӥзы взводме. Огполаз уйин та сюрес кузя мынӥсь 38 машинаосмы вылэ тушмон омырскиз. Душманъёс керосинэн гумыос шоры ыбылӥзы. Керосин техникае пальккиськылӥз, машинаос пуштылӥзы. Быдэс колонна сутскиз, шуыны луоз, котькуд машинаын ичизэ быдэн 2 мурт. 24 адямиез гинэ улэпен шедьтӥмы на. Моджахедъёслэн трос пӧртэм ож тӥрлыксы вал. Кылсярысь Америкаысь зенитно-ракетной «Стингер» комплексъёс. Вал асьме дорын поттэм пыӵалъёссы но. Огпол складзэс котыртӥм. Отын тачак ож тӥрлык: Совето Союзын поттэм зенитно-ракетной «Стрела» комплексъёс но трос мукетыз. Афганистанын калык туж начар улӥз. Бер сӥзьыл кынтылэ ни вал. Нош нылпиос гольык пыдъёсазы гужем ветлон пыдкукъёсын бызьыло, дӥськутсы - огшоры векчи дэрем. Со вакытэ ик кишлаказы пырай, горд сюйлэсь ӝӧк вылын «Шарп» японской магнитофон сылэ, азбарын, выль ке но ӧвӧл, «Тойота» машина. Афган калыкен ваче син ӵемысь пумиськылӥм. Соос азьын тыбырын сылыны кӧбераськом вал. Угось уд тодӥськы, кытысь пуля вуоз. Нылпи сылэ, нош берыктӥське но, кияз - пыӵал. Быремъёс трос вал. Кулэмъёсты «Чёрный тюльпан» но ИЛ-76 самолётъёсын поттылӥзы. 2 ар куспын цинк гробъёсын батальонъёслэсь 2 командирзэс доразы келяй. Одӥгез вал майор Шаров, сое пуля улысь поттэме вал. Виктор Панкратов дораз берытскиз 1982-тӥ арын, соку Афганистанын войналэн йылыз-пумыз ик уг адӟиськы вал ай. Но кызьы шонер шуиз вал ӟуч писатель Константин Симонов, война адямилэн улоназ пытьы кельтытэк уг ортчы. Аръёс уг бездыто со вакытысь кышкыт тодэ ваёнъёсты. Война дыръя сӧсырмем интыос, аръёс ортчыса, асьсэдыз золгес но золгес шӧдыто. Виктор Александрович тазалыксэ йӧнатыны ӵемысь санаторийёсы ветлэ. Виктор Пакратов война бере кузпалъяськиз, кузпалыныз ныл вордӥзы. Пиналзэс пичи дырысеныз дышетӥзы шаерез яратыны, артэ улӥсь адямиосты гажаны. Кема аръёс ӵоже В. Панкратов военной удысын тыршиз, но пиналызлэн тазалыкез ляб луиз но, берытскиз вордӥськем палъёсаз. Берло дыре ужа нюлэс поттонэн вырись одӥгаз предприятиын. Но ӵемысь пумиськылэ пӧсь интыосы ветлэм эшъёсыныз. Ува ёросысь Афганистанын ожмаськем ветеранъёслэн огазеяськонэнызы валче ӵемысь потало школаосы, Атыкай музъемез яратон сярысь нылпиосын кенешо. Статья дасямын Уваысь профессиональной колледжысь историяя дышетӥсьлэн Елена Любимовалэн материалэз вылын.
Иворъёс
Виталий Пронин Отчы пыриськизы православнойёс, мусульманъёс, старообрядецъёс но иудейёс. Ог 8 толэзь ӵоже кыстӥськем вожвылъяськонъёсы 800-лэсь ятыр адями пыриськиз. Туспуктэм "Ижевская и Удмуртская епархия" "ВКонтакте" бамысьОгкылэ вуэмын: таӵе ужрадъёс одно кулэ. Азьланяз турнире тросгес нылпиосты, егитъёсты кысконо. Ӵошатсконъёс ортчон интыосын вӧсяськон интыос мед луозы на вылэм. — Калыкъёс куспын эшъяськон уз юнма кабинетъёсын гинэ пукыса. Шуныт мылкыдъёс кылдо, огкыл вуоно уртче ужаку, проектъёсты улонэ пыӵатыку. Ӵапак тае возьматӥз спартакиада но, — вераз Нациосын ужан политикая министр Лариса Буранова. Элина Кумачёва Теги: спартакиада
Спорт
Виталий Пронин Люкаськем калыкез аслаз быгатонлыкеныз паймытӥз ляб адӟись Аксинья Романова.Ижкарын 22-тӥ апреле нылпиослэн элькун библиотекаязы «Библионочь-2017» акция ортчиз. Нылпиослэн элькун библиотекаязы 22-тӥ апреле нуназеысен ӝытозь юр-яр вал. «Библиоуй» дыръя пичиез но, бадӟымезегес но аслыз тунсыкозэ шедьтыны быгатӥз. Кин ке инкуазь сярысь диафильм учкиз, кин ке вужер театрын шудыны дышетскиз, кин ке суредаськиз. 12 номеро школаын дышетскись 15 аресъем Юля Иванова «Аз, Буки, Веди» мастер-классэ пыриськем. Татын чернилаен буквицаез гожъяны дышетӥзы.- Мон суредаськыны яратӥсько, дорам тросгес карандашен вырисько. Татын тани чернилаен гожъяськыса утчай. Нимылэсь Ю букваезэ суредай. Дышымтэ вылысь секытгес потӥз, но тунсыко. Со сяна, мон аслым татысь тунсыко книга шедьтӥ. Сое басьтон понна библиотекае лыдӟиськись шуыса гожтӥськоно но луи, - вераз нылаш.Ужрадэз сӥё-дано усьтыны вуылӥзы культурая но туризмъя министрлэсь ужзэ быдэсъясь Владимир Соловьёв но солэн воштӥсез Пётр Данилов, Кун Думалэн депутатэз Алексей Загребин. Алексей Егорович вераз, пичи дырысеныз та библиотекае ветлӥсько, нош али атай чотын вуисько ни шуыса. Люкаськем калыкез аслаз быгатонлыкеныз паймытӥз ляб адӟись Аксинья Романова, Ижысь нылпиослэн инклюзивной «Надежда» театразы пыриськись нылаш. Со зэмос артистка кадь лыдӟиз А. Пушкинлэн «Сказка о семи богатырях и мёртвой царевне» выжыкылысьтыз оглюкетэз.Наталия Самсонова
Улон-вылон
Виталий Пронин Удмурт кылъя элькун олимпиада ортчиз Кузебай Герд нимо гимназиын.Кылем арняе удмурт пиналъёс пыриськизы удмурт кылъя но литературая олимпиадае. Шаерысьтымы сяна, тодон-валанъёссэс эскеризы Татарстанысь, Башкортостанысь оглом 150 пала визь погъёс.Кин ке кужмо удмурт кылын, кин ке - литератураын. Соин ик 3-тӥ арзэ ни та олимпиадаын кин ке быдэстэ удмурт кылъя, кин ке удмурт литературая ужъёсты. Со сяна, нимаз дунъясько 9-тӥ, 10-тӥ, 11-тӥ классъёсын дышетскисьёслэн, удмурт кылэз умой тодӥсь но умой тодӥсьтэм («Ӟеч-а, бур-а, удмурт кыл» программая дышетскись) пиналъёслэн тодон-валанъёссы.- Удмурт кылъя но литературая олимпиадаез радъяны тыршо вань ёросъёсын, - вера Дышетонъя но наукая министерствоысь национальной секторын ужась Надежда Ямаева. - Вормисьёс но арысь аре пӧртэмесь луо. Кылсярысь, кылем арын удмурт кылъя олимпиадаын трос баллъёс басьтӥзы Шаркан, Можга ёросъёсысь но Кузебай Герд нимо гимназиысь пиналъёс, литературая - Пичи Пурга, Шаркан ёросъёсысь но Татарстанысь нылпиос.Удмуртиын кадь ик, удмурт кылъя но литературая олимпиадаос ортчыло Татарстанын но Башкортостанын. Озьы 9-тӥ классын дышетскисьёс пӧлын 2-тӥ инты басьтыса, Иже вуиз Башкириысь Мирослав Паркутдинов.- Башкириын ортчем элькун олимпиада туж секыт вал, - вера пияш. - Соин Удмуртие лыктон азьын туж ӟун (юн) дасяськи. 10-тӥ-11-тӥ классъёслы учебникъёсты, М. Петровлэсь «Вуж Мултан» романзэ лыдӟи. Школаез йылпумъяме бере тырмышо (тыршо) пырыны Удмурт кун университетэ журналистэ. Соин ик 3-тӥ арзэ ни та олимпиадаын кин ке быдэстэ удмурт кылъя, кин ке удмурт литературая ужъёсты.«Ӟеч-а, бур-а, удмурт кыл» программая дышетскись пиналъёс тросэз Ижысь. Озьы тодон-валанъёссэ эскерыны олимпиадае вуэм 17-тӥ школаысь 10-тӥ классын дышетскись Ксения Бочкарёва. Школаязы удмурт кылэз дышетон кружок сямен гинэ ортче ке но, нылаш Россиысь анай кылъёсъя олимпиадае пыриськиз ни.Нылпиос олимпиада гожтыку, коридорын сюлмаськыса сыло дышетӥсьёссы. Пиналъёслы секытэнгес, пе, сётӥське грамматика.- Берло дыре пиналъёс туж жаль пото. Соослы, урокъёслы сяна, ГИА-лы, ЕГЭ-лы дасяськоно на, - вера Дэри ёросысь Изгуртысь Татьяна Мамонтова. - Та олимпиадалы но дасяськыкуз, 11-тӥ классын дышетскисе дорам ваньмон дыръяз гинэ ветлӥз, уго урокъёс бере со репетиторъёсын пуке на.Та олимпиадаын вормем пиналъёс Россиысь «Дышетон» нацпроектлэсь премизэ басьтозы. Со сяна, университетэ пырыкузы, ЕГЭ баллъёссы борды 10 балл ватсаськоз на. Со туж трос, пусъё дышетӥсьёс.Удмурт кылъя вормисьёс:9-тӥ класс - Валерия Агафонова, Эгра ёрос,10-тӥ класс - Диана Исаева, Татарстан, Балтаси ёрос,11-тӥ класс - Софья Князева, Вавож ёрос.Удмурт литературая вормисьёс:9-тӥ класс - Юлия Исанькина, Татарстан, Кукмор ёрос,10-тӥ класс - Юлия Ефимова, Пичи Пурга ёрос,11-тӥ класс - Анастасия Михайлова, Татарстан, Агрыз ёрос.Мария Векшина Теги: анайкыл дышетон
Улон-вылон
Виталий Пронин Ваньзы соос – Ижын улӥсьёс. Огъя вераса, шаерамы секыт черлэн четлыказ огъя 62 адями шедемын, 6-ез бурмизы ни, 3-ез кулӥзы. Кызьы ивортэ Удмуртилэн Тӧроез Александр Бречалов, та вие висён вайиз вахта амалэн ужась адями. Семьяос пумиськиллям, вахта быремзэс пусйиллям. Озьы одӥг муртлэн висёнэз эшшо 3-езлы паласькем на. Тодады вайытом, котькуд адями шаерамы вуэмез сярысь 8-800-100-24-47 телефон номеръя ивортыны кулэ. Тӥ но тодӥськоды ке сыӵе муртъёсты, ивортэ ёросъёслэн но каръёслэн йыръёссылы мерлыко бамъёс. Сергей Захаров
Иворъёс
Виталий Пронин 4 нунал ӵоже ӟырдыт нюръяськон мынӥз. Кезьытъёс нокинэ ӧз кышкатэ. Туннэ эстафетаос вал, кивалтӥсьёс куасэн бызьылӥзы. Эстафетаосын вормизы: Якшур-Бӧдья, Кез но Алнаш ёросъёсысь воргорон командаос но Ува, Пичи Пурга но Вотка ёросъёсысь нылкышно командаос. Огъя ӵошатсконъёсын вормись ёросъёс: 1 группа: Пичи Пурга, Ува, Дэри;2 группа: Вавож, Шаркан, Якшур-Бӧдья;3 группа: Юкаменск, Сьӧлта, Дэбес. Вуоно тол ӵошатсконъёс ортчозы Сарапул ёросын, нош гурт спортсменъёс гужемзэ пумиськозы Грак ёросын. Туспуктӥзы: Эвелина Иванова, Спортивная жизнь Дебесского района
Спорт
Виталий Пронин Сюрес вылэ 7 часын ик потӥзы.Ижын арлы быдэ ортчылэ «Ӝог ветлӥсь» ужрад. Туэ отчы пыриськиз 800-лэсь ятыр адями. Соос сюрес вылэ 7 часын ик потӥзы. Уго ортчоно 25, 50, 75, 100, 125 но 150 иськемез. Котькудӥзлы, медаз ышы шуыса, сётэмын вал карта. Сюресъёс, гуртъёс пыр сяна, ортчылӥзы нюкъёс, лудъёс, шуръёс, тэльёс пыр. Тросэз, 450 адями пала, 25 иськемез ортчизы но, пыдъёссэс нярӟытыса, доразы берытскизы. Дэри ёросысь Сизьгурт дорысь 50 иськемлэн финишаз вуиз 350-лэсь ятыр мурт. Соосты пӧсь чаен, печенняен пумитазы. Соос уйлы пумит, кин ке вазь ӵукна султыса, 75 иськеме потӥзы. 50 вӧзы эшшо 25 иськем вамышъяны чидаз 70 мурт. 100 но 125 иськеме чутыса ке но, вуизы быдэн 5 адями. Тужгес кужмоосыз, 18 мурт, 150 иськемез вормизы.Ижысь Денис Михайлов туэ нырысьсэ «Ӝог ветлӥсе» пыриськиз, чиданлыксэ эскериз 150 иськемын. Тужгес кужмоосыз, 18 мурт, 150 иськемез вормизы.- Мон спортэз гажасько, пыдын бызьылыны, великен ворттылыны яратӥсько, гурезьёстӥ ветлӥсько. 75 иськем ортчеме бере кӧты ӧз тыры кадь, 150 иськемын кужымме эскероно кариськи. Сое 38 час куспын ортчи. Пыдъёсы быдэсак нярӟылэмын ке но, чик уг жаляськы, эшшо но мыно на.Ангелина Снигирёва Теги: Егитъёс спорт
Улон-вылон
Виталий Пронин Дэри ёросысь Венья гуртысь библиотекаын ужась Нина Батуева арлыдоосты котыраз люказ. Соос понна «Бабушкин клубок» клуб кылдытӥз. Дэри ёросысь Веньяысь песянайёс дэмен керттӥськыса пукыло вал. Туспуктӥз Пётр ДавыдовНина Юрьевна нуналлы быдэ Совхозной каргуртысь ужаны ветлэ. Талэсь азьвыл страховой агент вал, соин но, лэся, гуртысь калыкез ӟеч тодэ. Венья библиотекаын ужаны кутскыса, малпам вылэм арлыдоос понна керттӥськон но пӧраськон ӝытъёс радъялляны. — Дышетскемея пӧраськись луисько, ваньмон дыръям керттӥськыны яратӥсько бере, калыкез но дышетэме потӥз, — шуэ Нина Юрьевна. — Гуртазы пукись песянайёс шумпотыса люкаськизы. Пӧламы котькыӵеосыз вал: киужлы усточиос но, чильпаськон курикез киязы кутылымтэос но. 4 ар ӵоже киоссы ваньзылэн волязы ни. Гуртысь кибашлы нылкышноос огазе люкасько ке, лыдӟиськон юрт выжыкыл дуннелы пӧрме. Яркытпишто турлы буёло сӥньысъёсын керттэм выж лёгетъёс, салфеткаос, шальёс. Бусыын но фермаын, Ижын азьвыл ужам нылкышноос пумиськон нуналъёссэс чидатэк витё ни. — Кибашлыослэн клубазы ветлыны кутскыса, семья кадь луимы ни, арня ум адӟиськиське ке, ог-огмылэсь мӧзмиськомы, — шуэ Любовь Филиппова. — Азьвыл но ас поннамы киужен выримы, нош дэмен керттӥськыны шулдыргес вылэм. Глафира Михеева, синзэ кыньыса но, керттӥськыны быгатэ, солэн шаль кышетъёсыз шуг пужыосын висъясько. Эшсылэсь адӟем каро Лидия Потапова, Валентина Порозова, Марина Карпова,Валентина Никитина, Надежда Давыдова, Роза Данилова. Нина Ардашевалэн азьвыл пӧзь-пыдвыл гинэ но керттэмез вылымтэ, татчы ветлыны кутскыса, дышем ни. Шугъяське ке, Нина Юрьевна доры дыртэ. Тамара Михайлова но, клубе ветлыса гинэ, керттӥськыны дышетскем. Табере чебер киужъёссэскунгож сьӧрын улӥсь нылызлы но келялля ни. Нош али клубзы уг ужа. — Коронавирусэн валче огазе люкаськылыны лэземын ӧвӧл бере, нылкышноос ялан жингыръяло, мӧзмиськомы, шуо, — веранзэ азьланьтэ библиотекаын ужась Нина Батуева, — сюлворемысьтызы доразы но ветлӥсько, куронъёсыз тӥясько ке но, дыр. Адскеммы бере вань висёнъёссэс ик вунэто кадь. Гуртысь арлыдоослэн туала улонлэсь бере кылемзы уг поты. Пумиськонъёссэс онлайн амалъя радъяны дышизы. Нырысь ик Надежда Давыдовалы нылпиосыз планшет басьтӥллям. Солэсь адӟем карыса, мукет песянайёс но туала техникаен ужаны дышетско ни. Нина Юрьевна Интернет вотэсын бугыръяське но аслыз кельшись пужыосты люка, бӧрысь соосты эшъёсызлы люкылэ. Гуртысь нылкышноос чидатэк витё ваче син пумиськонъёсты, огазьын, пе, шулдыргес. ________ Пётр Давыдов Теги: гуртулон
Иворъёс
Виталий Пронин Кылӥ: адвокатъёслэсь дунтэк юрттэт басьтыны луэ. Кинлы со сётӥське но кытчы со понна вазиськоно? Любовь Ф. Пичи Пурга ёрос Валэкто Правительство бордысь Миръясь судьяослэсь ужзэс радъянъя управлениысь специалистъёсЮридической юрттэт куд-ог гражданъёслы дунтэк сётӥське. Сыӵе право юнматэмын 2011-тӥ арын 21-тӥ ноябре кутэм «Россия Федерациын дунтэк юридической юрттэт сярысь» 324-ФЗ номеро федерал законэн но 2012-тӥ арын 17-тӥ декабре кутэм «Удмуртиын дунтэк юридической юрттэт сётон сярысь» 70-РЗ номеро элькун законэн.Дунтэк юридической юрттэт басьтыны быгато:- Быдӟым ожысь ветеранъёс;- Быдӟым ож дыръя концлагерьёсы, геттоосы но фашистъёслэн мукет курадӟытыса возён интыосазы сюрылэм муртъёс, быдэ вуэмын ӧй вал на ке;- Быдӟым оже пыриськемъёслэн палкышнооссы;- Россия Федерациысь Геройёс, Совето Союзысь Геройёс, Слава орденлэн быдэс кавалеръёсыз, Социалистической Ужысь Геройёс, Россиысь Ужысь Геройёс, Трудовой Слава орденлэн быдэс кавалеръёсыз;- I но II группаен инвалидъёс;- инвалид нылпиос, сирота кылем нылпиос;- анай-атайтэк кылем пиналэз семьяязы басьтыны мылкыд карисьёс;- ёрмыса улӥсьёс;- пытсэт сьӧры шедем быдэ вуымтэ нылпиос;- судэн недееспособной лыдъям гражданъёс, соослэн представительёссы но мукет.Та адямиослы адвокатъёс, визь-кенеш сётэм сяна, юрттыны кулэ судэ, ёрос администрациосы, огазеяськонъёсы куриськонъёс, ходатайствоос но мукет документъёс дасяны. Ужбергатонэн герӟаськем ужпумъёсты гинэ дунтэк сэрттыны-пертчыны уг луы.Ижын улӥсьёслы дунтэк юрттэт сётӥське Удмуртиысь Адвокатъёслэн палатаязы. Со понна азьлапал гожтӥськоно, 8(3412)43-00-85 номеръя жингыртыса, яке меӵак палатае вазиськоно, адресэз: Иж город, Родниковой ульча, 62-тӥ юрт.Ёросъёсын улӥсьёс понна нимысьтыз адвокатъёс юнматэмын. Кинъёс соос, тодыны луэ таӵе учреждениосысь:- Правительство бордысь Миръясь судьяослэсь ужзэс радъянъя управлениысь. Адресэз: Иж город, Вормонлы 30 ар ульча, 17-тӥ юрт. Телефонэз: 8(3412)50-44-52 яке 50-40-05; сайтэз: www.uodms.ru.- Удмуртиысь Адвокатъёслэн палатаысьтызы 43-00-85 номеро телефонъя яке www.apur.ru сайтэз пыр.- Ёрос администрациосысь. Теги: визькенеш
Улон-вылон
Виталий Пронин 12-тӥ июне Ижысь Кызьпу арамае ог 7 сюрс адями люкаськиз. Городысь удмуртъёс пусйизы Гербер шулдыръяськонэз. Калыкез шулдыртӥз "Айкай" театр.Кызьпу арама 18-тӥ арзэ городысь удмуртъёсты огазея. «Удмурт Кенеш» огазеяськон сюлмаськемен, 1998-тӥ арын татын нырысьсэ Гербер шулдыръяськон ортчиз, удмурт вӧсез улӟытоно шуыса. Зэм, берло дыре татчы мукет выжыос но кыстӥсько. Адямиос понна уго пӧртэм шудонъёс, вожвылъяськонъёс, концерт но эктонъёс радъямын луо. Гуртъёсысь но куноос вуо. Зэмос праздник пӧрме. Туэ но лымы кадь поръясь тополь мамык улын шулдыръяськон удалтӥз. Гуртъёсысь но куноос вуо. Зэмос праздник пӧрме.Таиз Гербер «Удмурт Кенеш» огазеяськонлэн 25 ар тырмонэзлы сӥземын вал. Люкаськем калыкез праздникен ӟечкыланы вуэм Иж городлэн йырызлы Юрий Тюринлы юбилеен валче удмурт дэрем дӥсязы. «Удмурт Кенешлэн» азбараз кожыса, со люкаськем калыкез нимысьтыз Герберен ӟечкылаз. Городысь но Индустриальной ёросысь кивалтӥсьёсын ӵош кубистаен перепеч кутӥзы. Нош калыкез татын лачак вал. Люкаськем калыкез праздникен ӟечкыланы вуэм Иж городлэн йырызлы Юрий Тюринлы юбилеен валче удмурт дэрем дӥсязы.Огазеяськонлэн тӧроез Татьяна Ишматова ужрадэ одӥг бадӟым мылкыдын лыктӥз вал: калыкез огазеяно. Со понна “Кырӟась арама” проект но гожтӥзы: вань люкаськем адямиосты тодмо удмурт кырӟанъёсты хорын кадь кырӟатоно. Ог 500 адямилы удмурт кырӟанъёсын песенник люкылэмын вал. Городысь фольклор коллективъёсын валче ваньзы дэмен кырӟазы. Мылкыд карисез табань но пыжыса утчаз. Таос пӧлын кивалтӥсьёс но вал. Озьы пыжизы 25 литр табань. Соин вань люкаськемъёсты куноятӥзы. «Удмурт дуннеез» лыдӟисьёс журналистъёсын но ужасьёсын матэгес тодматско.- Мылкыд туж умой кылиз, малпан ужмы пӧрмиз шуыса, - вера «Удмурт Кенешлэн» вице-президентэз Алексей Серебренников. - Калык туж лӧптэмын вал. Эшшо золгес шумпотэмын вал ми, “кенешчиос”. Азьвыл огазеяськонлэн городысь ёзъёсыз котькудӥз аслыз азбар лэсьтылӥз. Нош али одӥг азбар лэсьтӥмы. Нимысьтыз тау кареммы потэ Россиысь МЧС-лэн Удмурт Республикая Валтӥсь управлениеныз кивалтӥсьлы Пётр Фоминлы. Со сюлмаськемен, 200 мурт «кенешчиос» но артистъёс понна нимысьтыз пӧзьтэмын вал сьӧдчабей ӝук но паремын турын куарен чай. "Удмурт дунне" газетлэн редакторез Зинаида Рябинина гожтӥськисьёс куспын лотерея ортчытэ.Калык понна 7 сюрс адямилы пӧзьтэм но вӧсям ӝук но туж ӝог быриз. Адямиос кематэк арамаысь кошкыны ӧз дыртэ. Шаерысьтымы дано артистъёс концерт возьмато, егитъёс нимаз шулдыръясько. Ог-огенызы кема адӟиськымтэ эшъёс валче пуко. Кызьы кошкемед потоз? «Удмурт дуннеез» лыдӟисьёс журналистъёсын но ужасьёсын матэгес тодматско. Нялтас вераса, газетэз лэсьтӥсьёс азбаразы, подписка радъяса, 15 выль лыдӟись шедьтӥзы. Таос куспын лоторея радъямын вал. Озьы Ижысь 3 нылкышноосты кузьымен пусйимы. Я. Шараева доры 2017-тӥ арын газет дунтэк вуоз. Н. Касаткина утӥз «Удмурт дуннелэсь» энциклопедизэ. Г. Аверкиева басьтӥз газетлэсь кепказэ.Арамаын пичиослы но мӧзмыны маза ӧй вал. Таосты ас котыраз кыскыны пӧрмытӥз “Тодосчи куа” азбар. Историяя, кылъя но литературая Удмурт институтысь тодосчиос азбарзэс зэмос археологической раскопкаослы пӧрмытӥллям. Татчы вуттӥллям гурезь ӝужда луо. Отчы ватэмын вал вашкала арбериосъя лэсьтэм пӧртэм чеберъяськон арбериос, горд сюйлэсь посуда. Нылпиослы нокыӵе батут но, машинаен ворттылон но кулэ ӧй вал ни. Ваньзы луоын бугыръяськизы. Учёнойёс соослы вашкала арбери шедьтӥзы шуыса печатен бумага сётъязы. Институтлэн кивалтӥсезлэн воштӥсез, история наукаосъя доктор Маргарита Иванова верамъя, луо туннэ ке но Кызьпу арамаын, оло, кыӵе ке арбериез али ке но отысь шедьтыны луоз. Елена Сараматова Туспуктӥз А. Горбунов Теги: Айкай Гербер
Улон-вылон
Виталий Пронин Грак ёросысь Вужгуртын "Вунонтэм полк" ужрад ортче Туспуктӥз В. КрестьяниновПандемиен йырин миым со ортчиз онлайн амалэн, кызьы радъяськоз туэ — тодмо луоз бӧрысьгес. Та ужрадлы трос волонтёръёс кулэ: соос калыклэсь вуэм туспуктэмъёсты ӟечгес каро, адямилэсь даннойёссэ дасяло онлайн амалэн ортчоно «Вунонтэм полке» пыртон понна. Волонтёр луыны мылкыд карисьёс вазиськыны быгато 15-тӥ апрелёзь «Волонтёры Победы» огазеяськонэ volunteers70udmurtia@gmail.com электрон адресъя.
Иворъёс
Элина Кумачёва Вожвылъяськонэ пыриськыны быгато 3 но солэсь тросгес нунок будэтӥсь, пӧртэм ужрадъёсы мыло-кыдо пыриськись песянайёс. Конкурс ортчоз 2 этапен, нырысетӥез бере быръемын луозы 10 тужгес адӟем карымонъёсыз. Финалэ потэмъёс куспазы вожвылъяськем сяна, пиналъёсты будэтонын туала куронъёсын тодматскозы, компьютерен ужаны дышетскозы. Вормисьёс сӥлы каремын луозы туэ 26-тӥ мае. Конкурс сярысь пыр-поч тодыны луоз Калык творчествоя элькун коркалэн rdntur.ru сайтысьтыз
Иворъёс
Виталий Пронин Удмуртиысь 43 школа вуоно дышетскон арын «ИТ - вектор образования» проектэ пыриськоз. Матысь аръёсы мургес дышетыны кутскозы черчениез но физикаез.Шаермы понна та проект выль ӧвӧл. Ужзэ мытӥз со кылем арын. Соку 19 школа мылкыд кариз пиналъёслы математикая но информатикая тодон-валанъёс мургес сётыны. Таослэсь адӟем каризы мукетъёсыз но. Озьы туэ проектэ пыриськыны Ижысь 29 дышетон учрежденилэсь куриськон вуиз. Ӧз бероме гуртоос но. 14 районысь школаос ужалозы выль программая.- Проектэ пыриськоз республикаысь 78 класс, ваньзэ-ӧвӧлзэ 1 сюрс 779 пинал. Соосын ужалоз 81 дышетӥсь. Визьнодасьёс тодон-валанзэс паськытатон понна курсъёсы ветлӥзы, - вераз Информатизацияя но связья агентстволэн кивалтӥсез Михаил Фоминов.Туэ пиналъёс математикаез но информатикаез зол дышетозы. Матысь аръёсы та предметъёс борды агентство ватсаны малпа черчениез но физикаез. Угось соостэк инженерия азинскыны уг быгаты.Ольга Корепанова Туспуктӥз А. Горбунов
Иворъёс
Виталий Пронин Со сярысь кенешизы депутатъёс, общественной огазеяськонъёслэн ёзчиоссы, психологъёс, юристъёс, югдурез утисьёс.Шудон автоматъёсын клубъёс, казиноос вазен эркын ужазы. Но соослэн кышкытлыксэс валаса, кӧня ке ар талэсь азьло соосты пытсаны косэмын вал. Кутэмын нимысьтыз закон. Зэм, та закон улэ ӧз шеде шудон терминалъёс. Соин ик таоссэ туннэ ӵемысь адӟыны луэ вуз карон интыосысь - котыразы бергасьёс-шудӥсьёс уг бырыло, коньдонзэс тус-тас каро.Психологъёс шуо: терминалын шудон чик пӧртэм ӧвӧл курытэныз эшъяськонлэсь, наркоманилэсь. Со сыӵе ик висён. Югдурез утисьёс пусъё: тросэзлэн со терминалъёслэн кузёоссы палэнын - артэ улосъёсын гинэ ӧвӧл, кунгож сьӧрын. Озьы коньдон отчы кӧче. Но туннэ таин номыр карыны уг луы. Угось шудон терминалэз пытсан понна нырысь ик оскытыны быгатоно, со сыӵе ик шудон автомат шуыса.Котрес ӝок сьӧрын кенешизы, мар карыны луоз меда югдурез тупатон вылысь. Ӵектонъёс вань куд-ог законъёсы воштонъёс-ватсанъёс пыртон пумысен, калык пӧлын валэктон уж нуонэз юнматон ласянь но мукет. Та ужпумез эскерон борды матысь дыре вылысь берытскыны кенешемын.Элина Кумачёва Туспуктӥз А. Горбунов Теги: ужпум
Улон-вылон
Виталий Пронин Шораз учкыса, малпаськод: обезян тынэсьтыд вань косондэ быдэстоз, мылкыддэ ӝутоз. Но со выжыкыл.Вуоно арлэн тусэз, Шундыљужанпал календарья, маймыл луэ. Али та пӧйшуръёс асьме дорын но пумиськыло. Куд-огез сое басьто уксё поттон понна, мукетъёсыз - пиналъёссэс шумпоттыны. Мар тодоно та пӧйшур сярысь?Шораз учкыса, малпаськод: обезян тынэсьтыд вань косондэ быдэстоз, мылкыддэ ӝутоз. Но со выжыкыл. Ижысь зоопарклэн кивалтӥсезлэн воштӥсез Екатерина Пчельникова верамъя, обезян - кыр пӧйшур, эрикез яратэ, аслыз ачиз кузё луон вираз пыӵамын. Соин но уллёязы кузё луон понна жугиськон учыръёс туж ӵем пумиськыло. Таин сэрен маймылэз туж шуг ачидъя тупатыны. Маке ӧз кельшы ке, куртчыны но, ӵабтыны но быгатоз. Коркан ваньзэ йырин-чукин берыктоз. Зэм, асьмелы шуг син шорамы пуктыны, 8-10 килограммъем живот адямилэсь кужмогес луыны быгатэ шуыса. Нош кужмыз солэн бадӟым. Соин ик сое дорын вордыны кышкыт. Зэм, возьматӥды ке, тӥ та коркан кузё шуыса, маймыл та малпанэн тэрытӥськыны выроз ик. Пичи выжыысь лякыт маймылъёс лякытгес луо, кылсярысь, игрунок, саймири. Интернетын таос вузасько шуыса ялонъёс лачак.- Туала арын маймыл вордон бизнеслы пӧрмиз. Адямиослэсь уксёзэс кыскон понна куд-огез обезян басьтэ. Животэз жалятэк пӧсь шунды шорын возе, кылзӥськись мед луоз шуыса, ческыт сиёнэн сюдэ, ву сётыны вунэтэ яке мултэс трос секта. Маймыл диабетэн висьыны кутске. Со одӥг сезон сяна бизнесменъёс киын уг но улы. Котькыӵе животлы уго, адямилы сямен ик, умой сиён, шутэтскон но яратон кулэ.Япониысь макакаос 15 градус кезьытэз чидало, таос 10 градус шунытын шугомыны ӧдъяло ни. Нош вань мукет обезянъёслы окыт кулэ. Куд-огезлы 27-30 градус шуныт мед луоз.Адямиос кыӵе ке живот басьтон азязы уг ик малпасько, мар соосты возьма. Дорамы туж ӵем вазиськыло, животсэс басьтыны курыса. Обезьянэз котькыӵе чылкыт миськы, вылаз одӥг тэез но ӧз бызьылы ке но, ассэ кызеныз зырамысь ноку уз дугды. Та сям вираз пыџамын - озьы со паразитъёсызлэсь мозмытске уго. Бушатӥськыны но сое нокызьы горшоклы уд дышеты - кытчы мылыз потӥз, отчы ик ветлоз.Маймыл туж матын луэ адямилы, соин ик со адямилы тупась вань висёнъёсын черланы, асьмелы соосты паланы быгатэ. Соин ик солы одно ик витаминъёс сётъяно, прививка пуктылоно. Дунтэмгес но капчигес маймыл шоры палэнысен учкыны, - вера Екатерина Петровна.Маймыл туж яратэ сиськыны. Сие ваньзэ, мае асьмеос сииськомы. Кӧт тыремзэ ӵемысь уг вала. Сиёнзэ ӵуказелы ватыны яратэ. Трос сиськыны шедьтэ ке, куае, бордаз пӧртэм висёнъёс лякисько. Со сяна, туж зол кулэяське эшлы. Огназ кемагес улӥз ке, мӧзмыны кутскоз но черлалоз. Маймылэз луэ дышетыны пӧртэм фокусъёс лэсьтыны. Но со понна бадӟым чидан кулэ. Со уг яраты зол куараез - лек луэ.Елена Сараматова Туспуктӥз А. Горбунов Теги: визь-кенешъёс Выльар
Улон-вылон
Виталий Пронин Мар кароно, лемтэй мертчиськиз ке?Та сярысь ивортэ Роспотребнадзорлэн Удмуртиысь ёзэз. Ува каргуртысь 1-тӥ классын дышетскись нылаш азбарын шудэм, отысен ик бордаз лемтэй куртчиськем. Анай-атаез специалистъёс доры вазиськизы ӵуказеяз гинэ. Пиналлы энцефалитлэсь прививка лэсьтымтэ. Солы гаммаглобулин пуктоно луиз. Ярано, лабораториын эскерон возьматӥз: кибы тазалыклы кышкытлык уг кылдыты вылэм.Специалистъёс ало: энцефалитлы пумит прививка али но пуктыны луэ на, 4-17 аресъем пиналъёслы со дунтэк лэсьтӥське.Куазь шунамъя кибыос тросгес но тросгес луыны кутскозы. Кылем арын соосын сэрен 15 сюрслэсь ятыр адями шуге-леке вуиз вал. Туэ таӵеослэн лыдзы уката йылыны быгатоз.Мар кароно, лемтэй мертчиськиз ке? Кибыез поттон понна, эмъясьёс доры вазиськыса, умойгес луоз. Нош сыӵе луонлыкты ӧвӧл ке, мугорысь сое, туж чакласькыса, поттоно - йырыз чигыса медаз кыльы. Гольык киосын кутылыны уг яра, пинцетты ӧвӧл ке, марля пыр кыскыны луоз.Кысконо туж калленэн, куртчиськем интыез котыртӥ нырысь бергатоно, собере валлань поттоно. Мертчиськем бервылзэ зырано йодэн, одеколонэн яке 70 процентъем спиртэн. Киосты майталэн умой-умой миськоно. Лемтэез ваёно Гигиеная но эпидемиологияя центрлэн лабораторияз. Теги: тазалыкезутён
Улон-вылон
Виталий Пронин Физкультура но спорт удысын ужасьёс пӧлысь 83 процентэз коронавируслы пумит прививка басьтӥзы. Нош олимпийской резервысь хоккеен шудонъя спорт школаысь ваньмыз ужасьёс вакцина пуктӥзы ни. Туспуктэм udmurt.ru сайтысь.Спорт школалэн директорез Елена Семенихина пусъе, коронавируслы пумит вакцина нырысь ик спортсменъёслэсь тазалыксэс утён понна кулэ. — Ми ужаськом нылпиосын, егит спортсменъёсын, соин ик кыл кутӥськом асьмелэн но, соослэн но тазалыксы понна. Ӵошен кариськыса гинэ, азьло сямен ужан радлыке берытскыны луоз, — вера Елена Семенихина. Тодады вайытом, коронавируслы пумит вакциналэн выль партиез вуиз арня кутсконын, кылсярысь, «Спутник» вакцина — 18 сюрс 600 доза но «Спутник Лайт» — 36 сюрс доза. Озьы ик вуэмын быдэ вуэмъёслы грипплы пумит вакцина, 107 сюрс доза. Теги: вакцина ивор спортшкола
Иворъёс
Виталий Пронин Котькуд гуртэ - Интернет Улон азинскемъя библиотекаос азе выль куронъёс пуктӥсько. Шаерамы али 553 библиотека лыдъяське, 480-эз соос пӧлысь интыяськемын гуртъёсын, тросэз локомотив - дыр - сьӧры бызьыса уг вуо. «Улэп» книгаосты кие кутэм потэ.Ворсасько... Кылем толэзе Кун Кенешын ортчиз библиотекаослы сӥзем элькун законэз эскеронъя котырес ӝӧк. - Жаляса верано, со законын гуртъёсысь, ёрос центръёсысь лыдӟиськон юртъёслы бадӟым саклык уг висъяськы, валтӥсь интыын - кун библиотекаос, - вера Пичи Пурга ёросысь библиотекаосын кивалтӥсь Людмила Шумилова. - Отысь троссэ пунктъёссэ озьы но, тазьы но валаны луэ. Кылсярысь, гожтэмын: библиотека усьтӥськыны быгатэ, гуртын 250 адямилэсь ятыр адями улэ ке. Валамон, быгатэ кылыз вань бере, озьыен, со усьтћськытэк но быгатоз. Шаерамы кун библиотекаен лыдъяське куинез: Национальной, Нылпиослы но егитъёслы элькун лыдӟиськон юрт, ляб адӟисьёслэн но синтэмъёслэн элькун библиотеказы. Элькун кивалтэт соослы саклык висъяны тырше ке но, кылсярысь, Национальной библиотекалэн ёзъёсыз али пазьгиськемын быдэс город кузя. Тросаз фондъёсаз сюрыны ик уг луы. Уго 2012-тӥ арын Советской урамысь юртсэ тупатъяны ворсазы. Нырысь шуизы: библиотека усьтӥськоз 2017-тӥ арын. Но жаляса верано, федерал бюджетысь коньдон ӧз вуы - юрт али но тупатъямтэ. Туэ коть «Удмуртгражданпроект» компания лэсьтӥз ни вуоно юртлэсь проектсэ. Чакламын вуж юрт борды ӝутыны выльзэ - отын кыллёзы книгаос, луозы лыдӟиськон висъетъёс. Юрт паськыталоз 3 поллы. Нош дуныз та малпанлэн - 900 миллион манет. Элькун кисы понна - куртчылӥськись. Оскон федерал бюджет вылэ. Ляб адӟисьёслэн но синтэмъёслэн библиотеказы интыяськемын трос этажъем улон юртлэн нырысетӥ этажаз. Пырон ӧсэз азбар паласен, ляб адӟись адямилы сюрес шедьтыны шуг. Оптимизация шуон библиотакаосты палэнэ ӧз кельты. Шаерамы кылем арын ворсамын вал 3 лыдӟиськон юрт: Сьӧлта ёросысь Юмга-Омгаысь, Сюмси ёросысь Вылынгуртысь но Шаркан ёросысь Сюрегысь (быдэс Россиын берло аръёссэ лыдӟисьёс ыштӥзы 2000 пала библиотекаосты). Нош со дыре куд-ог ёросъёсын лыдӟиськон юртъёс уг тырмо. Кылсярысь, Пичи Пурга ёросын уг тырмы 4 библиотека: Алганча-Эгралан, Шоринь Юриын, Кечурын но Бӧдья-Пуроын. Та гуртъёсын 250-лэсь тросгес адями улэ, - вера Людмила Шумилова. - Гожнялась библиотекамылэн юртэз сисьмиз. Табере библиотека одӥг интыысь мукет интые кӧчыса ветлэ. Бере кылё… «Лыдӟиськы, Ижкар!» фестиваль Ижын улӥсьёс понна кема витьымон ужрадлы пӧрмиз.Кылем арлэн пумаз ортчиз Россиысь библиотекаослэн 5-тӥ форумзы. Отчы люкаськем библиотекарьёс кивалтэтлы вазиськонэн потӥзы. Кыӵе куронъёссы? Кылсярысь, выльысен поттоно историяя, культурая но литературая «Библиотечные серии» книгаосты - со юрттоз выльдыны но узырмытыны муниципал библиотекаослэсь ӝажыоссэс. Номыр шоры учкытэк, библиотекаосты утёно, тужгес но - гуртъёсын. Вань муниципал библиотекаосы Интернет пыртоно, озьы гуртын улӥсьёс электрон книгаосты лыдӟыны быгатозы. Выль книгаосты басьтон понна тросгес уксё висъяно. Егитъёс лыдӟо электрон книгаосты - нокытчы ветлоно ӧвӧл, телефондэ ӝуатӥд но тӥни. Улонэ туала технологиос пыӵамен, воштӥсько профессия шоры учконъёс но. Библиотекаын ужасьёс шуо: профессимы егитъёс пӧлын адӟем карымон ӧвӧл. Ми пересьмиськом, нош воштӥсьёс уг вуо. Гурт понна уждун но пичи ум басьтӥське ке но. Таӵе малпанъёсты сӧро Ижысь библиотекаос. Кылсярысь, кыӵе но ужрадъёс уг ортчытъя Некрасов нимо библиотека! Залъёс адямиосын тымисько тодмо писательёсын, журналистъёсын пумиськонъёс дыръя. Нош «Лыдӟиськы, Ижкар!» фестиваль Ижын улӥсьёс понна кема витьымон ужрадлы пӧрмиз ни. Арысь аре та фестиваль тросгес но тросгес библиотекаосты люка, одӥг интыын трос пӧртэм ужрадъёс ортчыло. Та возьматэ: библиотека - со лыдӟиськон инты гинэ ӧвӧл, со литература пумысен ваче вераськонъёс, бадӟым адямиосын пумиськонъёс но туала литератураез лэсьтон инты. Проектъёсын мылысь-кыдысь ужаны кутскиз Пичи Пургалась но библиотека. Кылем арын соос улонэ пыӵатӥзы 4 проект. Огез - Самсонов вын-агайёслы сӥзем лыдӟонъёс. Со сяна, удмурт дэрем вурисен Татьяна Москвинаен ӵош «Калык дӥськут шоры выль синмын учкон» проект улонэ пыӵаз. Учаысь библиотека лыдӟиськись семьяослы сӥзем ужрадъёс ортчытъяз. Пургаос потазы Эгра ёросэ, пурга выжызэс эскеризы. Мария Векшина
Улон-вылон
Виталий Пронин Москваын Приволжск федерал округысь телеканалъёсты «21-тӥ кнопкае» пыртонъя федерал конкурс ортчиз.Нимысьтыз каналэ сюрон понна улосъёсысь телеканалъёс пӧлысь бырйизы сыӵеоссэ, кудъёсыз 75 процентсэ программаоссэс асьсэ кужымен лэсьто но шаерысь 50 процентэз улӥсьёс пӧлын вӧлмытыны быгато. Со сяна, телеканал уй-нунал ӵоже ужаны кулэ.Удмуртиысь телеканалъ-ёс пӧлысь сыӵе шуд усиз «Мынам Удмуртие» телекомпанилы, ӝоген солэсь программаоссэ, 5-тӥ каналысь сяна, 21-тӥысьтыз но учкыны луоз - таяз уй-нунал ӵоже.УД Теги: МынамУдмуртие
Улон-вылон
Виталий Пронин Географияя ӟуч огазеяськонлэн Удмуртиысь ёзэз но Удмурт кун универститетысь географияя факультет географияя диктантэ ӧтё. Со ортчоз 25-тӥ апреле Удмурт кун университетын. - Таӵе ужрадэз асьме дорын нырысьсэ ортчытӥськом. Географияя ӟуч огазеяськонлэн съездаз Владимир Путин вераз, калыклэсь географиен герӟаськем тодон-валанзэ паськытатоно шуыса. Таӵе диктант Томскын ортчытӥзы ни, ми Россиын кыкетӥосыз луом, - вера Географияя ӟуч огазеяськонлэн Удмуртиысь ёзаз ужась Александр Лекомцев. Ужрад сярысь пыр-почгес тодыны луоз 8 (3412) 916-452 телефонъя яке https://vk.com/rgo_udm группаысь. Кызьы верало диктантэз радъясьёс, чузъяськозы огшоры юанъёс, соослы валэктон шедьтыны быгатоз котькуд дышетскем мурт. Вормисьёс пусъемын луозы синпель кузьымъёсын. Географиен тунсыкъяськисьёсты возьмало 25-тӥ апреле Удмурт кун университетын 11 час 30 минутэ 1-тӥ корпусысь 229-тӥ аудиториын. Ангелина Снигирёва
Иворъёс
Виталий Пронин Туэ мыным 55 арес тырме. Вералэ вал, выль законэн валче табере ку потыны быгато пенсие? Валентина С. Дэри черкогурт Валэктэ Пенсиосъя фондысь СМИ-осын кусып возёнъя группалэн кивалтӥсез Елена Ананина: 2 ар талэсь азьло кутэмын пенсиос сярысь выль закон. Воштӥськонъёс пыӵало люкетэн-люкетэн. Озьы, 1966-тӥ арын вордскем нылкышноос, туэ 55 арессэс тырмытӥсьёс пенсие потыны быгатозы, 3 ар ортчыса — 58 аресазы. Нош туэ 60 арессэс тырмытӥсь воргоронъёс — 63 аресазы. Дырызлэсь вазь (пенсие потон арлыдзылэсь 2 арлы азьлогес) шутэтскыны потыны быгато бадӟым ужан стаж люкамъёс: нылкышноос — 37 ар, воргоронъёс — 42 ар. Мукет сямен вераса, тамында ар ӵоже ужано но страховой взносъёс тырыны кулэ. Вератэк кельтыны уг луы тазэ но: 1-тӥ январьысен ужасьтэм пенсионеръёслэн пенсиоссы 6,3 процентлы ӝутскизы — инфляцилэн быдӟалаезлэсь 1 но ӝыны процентлы ятыргес. Озьы шоро-куспо пенсия 17 но ӝыны сюрс манет луиз. Дасяз Елена Никитина
Иворъёс
Виталий Пронин 2008-тӥ арын Юськи черкогуртэ пуктӥзы бадӟым выль школа.Дэри ёросысь Юськи черкогуртын ог 10 арзэ ни уг чузъясько концертъёс. Егитъёслы шулдыръяськыны но инты уг сюры. Клубзэс кесязы уго.2008-тӥ арын Юськи черкогуртэ пуктӥзы бадӟым выль школа. Спортзалэ ик лэсьтӥзы сцена но, дышетскон вакытэ нылпиослы, нош ӝытъёсы калыклы концерт возьматыны яралоз шуыса. Калык спортзалэ клубе сямен кыстӥськоз, малпазы. Но выль но шуныт азе выжемзылэсь шумпотонзы калыклэн но, клубын ужасьёслэн но пумен сӥяз. Нош пулэсь ӝутэм клубзы вуж вал ни. Сое отӥяз воксё сэрттӥзы. Табере интыяз куакъёс пушъемын.- Туж секыт клубтэк ужаны, - шуэ клубын тыршись Олеся Ходырева. - Калык школае клубе сямен уг кыстӥськы. Кыӵе ке ужрад яке концерт ортчыты вал - луонлыкъёс ӧвӧл: интыез туж ик уг тупа, аппаратурамы но ӧвӧл. Дискотека но ортчытыны уг луы. Школалэн аслаз директорез, аслаз куронъёсыз. Кружокъёсы но нылпиосты кыскыны секыт луиз. Клубмы пулэсь ке но вал, отын залэз но, сценаез но бадӟым вал. Выльысь луысал ке клуб усьтыны, гурт ик шулдыргес луысал.Клубын мукетыз но ужась Ирина Гогилава пусъе: клуб туж кулэ. Та пумысен Дэри ёрос Кенешысь депутатъёсын но вераськем ни. Зэм, югдурез туннэ вырӟытыны туж шуг, Совхозной гурт поселениен кивалтӥсь Николай Косарев верамъя, клублы инты шедьысал, но сое пуктыны уксё ӧвӧл. Нош калык куре. Гурт поселение пырись вань гуртъёс пӧлысь уго Юськи тужгес бадӟымез. Татын 1 сюрслэсь трос улӥсез, 30 процентэз таос пӧлысь - егитъёс.Калык пӧлын юалляськон ортчытӥ: макем кулэ адямиослы клуб. 58,7 процентэз вераз: клуб одно ик кулэ. 8 процентэз гинэ сотэк но улыны луэ шуиз.Альбина Даминова, Ижысь 11-тӥ школаын дышетскись Теги: Школа
Улон-вылон
Виталий Пронин Глазов ёросысь Ураково поселение 10 гурт пыре, ӝыныез бырон калэ вуэмын. Оглом та палъёсын 1 сюрс 400 котыр улӥсез. Глазов ёросысь Пусошуръёс сюрессэс асьсэос лэсьтӥзы.Туспуктэм: Ураково гурт поселенилэн архивысьтыз. — Пичи гуртъёсысьтымы кошкисез кемалась кошкиз ни, — лулӟе поселениен кивалтӥсь Татьяна Бабинцева. — Васильево гуртамы 2007-тӥ арысен улӥсез ӧвӧл, музъем кузёоссы вань ке но, отчы уг мерттӥсько. Усть-Пусошур гуртамы 1 корка гинэ на. Сепычын толалтэлы 5 коркан улӥсь кыле. Лумпашурын 2 юрт. Та гуртъёсысь сюресъёсты но тупатыны-выльдыны уг луы. Пичи гуртъёсты во-ён бюджетлы дуно усе: коть 1 улӥсез медло, ульчаосты сузяны сомында ик коньдон кулэ. Но огзэ но быдтэммы уг поты. 1980-тӥ аръёсы Пичи Парзи гуртэз, неперспективной карыса, быдтӥзы. Реестрысь куштӥзы. Али отчы берытскемзы, пуктӥськемзы потэ, нош уг луы — гурт ӧвӧл ни, «лулъян» понна ой-ой кӧня бызьылонэз. Али со гурт бервылын Глазовысь ужбергатӥсь ӟазег, ыж вордыны медэ. Ӵыпетэ чорыг лэзиз ни. Интыосыз чебересь шуыса, шутэтскон база лэсьтэмез потэ. Калыклэсь пайёссэ кутӥз. Ужез пӧрмиз ке, кин тодэ, оло, гуртэз но выльысь берыктэммы луоз. Таӵе муген ик Васильевоез реестрысь ум куштӥське. Хозяйствоос ужасалзы ке, пичи гуртъёс, оло, возиськысалзы на. Но 2010-тӥ арысен татын предприятиос ӧвӧл ни: нырысь огезлы адямилы вузазы, собере мукетызлы, озьы ик ваньмыз быриз. Медаз аналмы шуыса, музъемез мукет гуртъёсысь «Коммунар», «Октябрьский» но «Пригородный» хозяйствоослы утялтыны сётӥзы. Кыдёкын шуыса ӧз учке — предприятиос бадӟымесь бере, кизён борды шумпотыса кутскизы. Зэм, али Ураково поселениын но ужбергатӥсьёссы каллен берганы выро ик, но ужзы рос-прос уг пӧрмы на. Али огез фермер гидъёсты выльдон борды басьтӥськиз. Но ужась уг шедьты — егитъёс но шоро-куспо арлыдъемъёс Глазовын ужало, городозь угось ог 25 иськем гинэ. — Фермеръёс но, оло, музъем уж борды мыло-кыдо басьтӥськысалзы. Но адямиос дышемын ӧвӧл ни пудо вордыны. Ульчаетӥ трактор кошке ке, скал я ыж уллё ортче ке, калыклы уг яра ни. Чылкыт но шыпыт улэмзы потэ. Асьсэос но азбаразы пудо уг вордо ни — улон шоры учкон воштӥськемын, — шуэ Татьяна Вениаминовна. Бадӟым гуртъёсын — Коӵышгуртын, Отогуртын, Пусошурын, Уракын — кыштыр пуктӥсько. Городскойёс тапалъёсысь участокъёсты басьто. Али выльысь ӝутӥськыны кутскиз Удмурт Парзи, со Москваысь Рублёвка кадь луиз ни, шуэ Татьяна Вениаминовна. Отчы узыр юртъёс пуксё. Сюресъёс умоесьгес, ву гумыос юнэсьгес луысалзы ке, корка ӝутӥсьёс йылысалзы. Али тани Пусошурысь музъемъёсты пуктӥськон улэ висъяны выро. — Туэ Пусошуре участок курисьёс трос луизы, — шуэ Татьяна Бабинцева. — Татысь ульчаосты гуртоосын дэмен инициативной бюджетирование проектъя лэсьтыны быгатӥмы. Нылпиослы шудон площадка кулэ яке гуртэ тыл кыскомы-а шуыса юалляськон ортчытӥмы но, пусошуръёс асьсэос ульчазэс тупатыны куризы. 654 метр 1 миллион 200 сюрс манет тыр усиз. Котькуд семьяысь коньдон бичам сяна, адямиос асьсэос но канава копаны, кӧльы, векчи из вӧлдыны потазы. Сюрес кылдэмен но, гуртэ пуктӥськыны мылкыд карисьёс йылӥзы. Али татын 338 улӥсез ни, 72-ез — школьникъёс. Гуртоос асьсэос но котькыӵе уж борды басьтӥськыны выро. Асьмеос ӧм лэсьтэ ке, ми понна нокин но уз лэсьты, шуо. Али тани Отогуртысь сюресъёсты выльдыны коньдон люканы медо. __ Елена Сараматова Теги: Глазовёрос гуртулон
Иворъёс
Виталий Пронин Вылӥ лигаын шудӥсь хоккеистъёс пӧлын тодмо луизы финалэ потэм командаос: Альметьевскысь «Нефтяник» но Ижысь «Ижсталь».Братина кубок понна нюръяськон 13-тӥ-14-тӥ апреле кутскоз Альметьевскын. Бадӟым хоккей Ижын луоз 17-тӥ-18-тӥ апреле.Финалэ потытозязы Ижысь хоккеистъёс зол гинэ пӧсяно луизы. Тверьысь ТХК командаез вормон понна 6 пумиськон ортчытӥзы. 5-тӥ пумиськон дыръя ик финалэ шедьыны быгатысалзы. Соку «Ижсталь» 0:1 лыдын ворме ни вал, но шудон мукет пала берытскиз. Тверьысь хоккеистъёс шудон лыдэз нырысь ӵошкытатӥзы, нош ватсаса сётэм дыре эшшо одӥг гол пыртӥзы. 6-тӥ пумиськон Ижын ортчиз. Ижысь хоккеистъёс 2:0 лыдын вормизы. Озьы огъя лыд 4:2 луиз.Валентина Емельянова Туспуктэм: hcizhstal.ru Теги: вормон Ижсталь хоккей
Спорт
Виталий Пронин Туэ шаерысьтымы ог 1 сюрс 900 семья быгатоз социальной контрактъя коньдонэн юрттэт басьтыны. Кинлы но кызьы со сётӥське? Балезино ёросысь Макаровъёслэн семьязылы мотоблок басьтыны коньдон сётэмынТуспуктэм: udmurt.ruКышкано ӧвӧл Ӟечгес улон вылысь кинлы ке пудо кулэ, кинлы ке — теплица, кин ке вуриськон машиналы ёрме, кин ке дышетскыны уксё уг шедьты. Котькудӥзлэн аслаз сюлмаськонэз. Соин ик начар улӥсь семьяослы ӝутӥськыны юрттон вылысь 2014-тӥ арын шаерысьтымы Калыкез улон-вылонын утён политикая но ужъя министерство адямиосын аспӧртэм огкыл — соцконтракт — гожъяны кутскиз.Соя маке басьтыны я кыӵе ке уж мытыны коньдон висъяське. Уксё тӧлъя-буръя медаз кошкы шуыса, котькудӥз кулэ азинтӥськон программазэ бумага вылэ тупен-тупен гожтыны, солэсь быдэсъяськемзэ чаклало ёросысь калыкез утёнъя ёзысь специалистъёс. Семьяе вуэм уксё сиыса-юыса быдтэмын ке, сое берыктыны косозы. Адямиослы таӵе малпан яраз. Озьы 2014-тӥ арын министерство 100 семьяен соцконтракт гожтӥз 2 миллион манет тыр. Ваньмыз со республикалэн бюджетысьтыз висъяськиз. — Та быдӟа юрттэт 2017-тӥ арозь арлы быдэ висъяськылӥз, — вера министерствоысь калыклы юрттэт сётонъя управлениысь ёзэн кивалтӥсь Мария Сандалова. — Котькуд ар ог 100 адямиен огкыл гожтылӥмы. Ог-огзылэсь кылыса, ми доры тросгес вазиськыны ӧдъязы. Озьы 2018-тӥ арын 134 семьялы 3 миллион манет тыр юрттӥмы. Соку адӟиськиз: адямиослы та кулэ, эшшо но тросэз коньдон кутысалзы, но соцконтракт шуонлэсь кышкало. Кин ке угось нырысь-валысь шумпотыса малпа: учкы ай, государстволэсь уксё поттыны амал вань. Нош коньдонлэсь кутӥськемзэ эскерозы шуыса тодо но кышкатско. Толэзьлы быдэ отчёт лэсьтоно угось. Эшшо гожтоно программа. Соин валче начар улӥсь семьяос доры специалистъёс асьсэос потаны ӧдъязы, валэктон уж нуизы. Озьы 2019-тӥ арын 240 семьялы 6,2 миллион манет тыр юрттыны луиз. Ваньмыз сямен соос гуртъёсын улӥсь трос нылпиё семьяос. Выль шокчон Балезино черкогуртысь 5 нылпи будэтӥсь Диляра но Николай Макаровъёслэсь шуге-леке вуэмзэс кылем арын ӵапак ёросысь калыкез утёнъя ёзысь специалистъёс синйылтӥзы. Николай Макаров — 2-тӥ группаысь инвалид. Но семьязэ сюдон вылысь юртъер котыраз кыштыр гинэ берга. Скал вордыса, йӧл, йӧлвыл, вӧй вузаса, коньдон поттэ. Кыед вузаны но кутскизы ни вал. Турын дасяны туж юрттылӥз мотоблок. Но кылем арын со тӥяськиз. Техникатэк пудо вордыны уз пӧрмытэ ни шуыса, скалзэс вузаны медо ни вал. Соку Макаровъёслы ёрос администрациын ӵектӥзы соцконтракт гожтыны. Министерствоысь вуэм уксёен семья быгатӥз выль мотоблок басьтыны. — Картошка мерттыны-октыны но, тэльысь пу ворттыны но юрттэ со, — шумпотыса выль мотоблокез сярысь вера Николай Васильевич. — Ёросын документъёс лэсьтыны ӧй юрттысалзы ке, пудотэк но кылисько ни вал. Табере скалмы пересь ни, пиналзэгес басьтоно. Теплица но пуктэм потэ — нылпиосты сюдоно. Выль техника котьмар карыны юрттэТуспуктэм: udmurt.ruНиколай Васильевичлэн киыз котьмалы мынэ. Нылпи садын плотник луыса ужа. Юртсы дӥне пулэсь шудон корка, нискылан гурезь лэсьтӥз. Табере аслаз но, гуртысь нылпиос но отысь уг васькалляло. Нош Дэри ёросысь Вуж Казмас гуртысь Захаровъёс ёрос администрацие асьсэос вазиськизы. Татын но 5 пинал будэ. — Адямиос, ыж вузаса, уксё потто, ойдо асьмеос но пудо вордом, шуи картэлы. Гидкуазь бадӟым. Контрактъя ӟеч выжыысь 2 ыж басьтыны уксё сётом шуизы. Огез 7,5 сюрс манет сылэ. Асьмеос но валаса ӧм вуттэ, кызьы гидамы бӧксӥсьёс пыризы, — вера Татьяна Захарова. Ужзы пӧрмиз. Ыжъёс ыжпиосын шумпоттӥзы. Захаровъёс асьсэды табере серекъяса фермеръёс шуо ни. Гидазы угось, ыжпиосты вузаса, пумен кылдӥзы эшшо 3 ыж, 3 парсь, 2 скал. Нылпиоссы но юрттӥсько. Гидзэ паськытатон бордын табере уен-нуналэн кыштыр берга Дмитрий Захаров. Нялтас вераса, Дэри ёросын 2014-тӥ арысен 20 семьяен контракт гожтэмын ни. Ваньзы сямен личной подсобной хозяйствозэс юнматыны уксё куто. Кин ке пудо басьтэ, кин ке тӥрлык октэ, кин ке теплица ӝутэ. Ёрос администрациысь калыкез утёнъя ёзысь специалистъёс доразы толэзьлы быдэ кожало. Ёзэн кивалтӥсь Надежда Гайфуллина пусъемъя, ёросазы контрактлэн шоро-куспо быдӟалаез 23 сюрс манет луиз. Начар улонлы пум Контрактъя быгатыса ужась улосъёслы туэ федерал бюджетысь ватсаса уксё висъяськоз. Пилотной проектысь 21 улос пӧлы пыриз Удмуртия но. Озьы шаерамы вуыны кулэ ог 200 миллион манет. Эшшо ог 47 миллионэз чакламын республикалэн казнаяз. Федерал Собранилы вазиськоназ Президент Владимир Путин пусйиз: соцконтракт котькуд ёрмись семьялы юрттон вылысь аспӧртэм программа кадь луыны кулэ. Калыкез улон-вылонын утён политикая но ужъя министр Татьяна Чуракова: — Берло 5 ар ӵоже соцконтрактъя 778 начар улӥсь семьялы юрттӥмы. Туэ луонлык вань 1 сюрс 900 семьялы юрттэт сётыны. Талы 247 миллион манет висъяськоз. 250 сюрс манетозь коньдон басьтыны луэ аслэсьтыд уждэ усьтон понна. Калыкез улон-вылонын утён политикая но ужъя министр Татьяна Чуракова верамъя, контрактъя кӧня ке пумо уксё висъяськоз. Кинлы ке угось выль ужлы дышетсконо, кинлы ке огпол суменак юрттэт кулэ. Соин ик котькудӥзлэсь югдурзэ нимысьтыз эскерозы. Озьыен, юрттэт басьтыны луэ: дышетскыны я квалификациез будэтыны, ужбергатӥсь я фермер кариськыны, аслэсьтыд уждэ усьтыны. Эскерозы котькуд семьяез, кызьы но мар кароно, марлы уксё висъяно. Соин ик дӥсьтыса вазиськоно ёрос администрацие. Татын котыр ласянь юрттыны но валэктыны дась. Асьтэлэн мылкыдды но азяды пуктэм ужпумды гинэ мед луоз, соку программа но малпаны луоз, шуо министерствоын. Ёрос администрацие вазиськон понна сьӧре кутоно семья луэм сярысь документъёсты. Оген улӥсьёслы но юрттэт чакламын. Кинэн ке 3 толэзьлы, кинэн ке быдэс арлы контракт гожтозы. Татьяна Чуракова пусъемъя, соцконтрактлэн ужпумез одӥг: 2024-тӥ арозь начар улӥсьёслэсь лыдзэс 2 поллы кулэстоно. Туннэ улыны тупатэм минимумлэсь пичи доходэн адямиос ог 180 сюрс кузя. Шаерамы вань улӥсьёс пӧлысь со ог 12 процентэз луэ. Толэзьлы быдэ пособие басьтӥсь начар семьяос ог 38 сюрс лыдъясько. Елена Сараматова
Улон-вылон
Виталий Пронин Тылпу кысон удысын ужасьёс понна арлы 2 пол (гужем но толалтэ) ортче кроссфит ӵошатскон. Соку ик шараяло шаерысьтымы тужгес кужмо спасателез. Туспуктэм "МЧС Удмуртии" огинысьТылпу кысӥсьёслэсь ужан нуналзэс куспетӥ каронтэм вылысь ӵошатсконэз радъязы 3 нунал ӵоже. Спасательёс та нуналэ сэзь бызьылыны быгатэмзэс возьматӥзы, вӧсь луыны шедем муртлы нырысетӥ юрттэт сётӥзы, суй кужымзэс эскеризы, гиря ӝутказы, бадӟым питранэз бекмыллязы но мукет эскеронъёс пыр ортчизы. Пусйыны кулэ, вань ӵошатсконэ тылпу кысӥсьёс боевой дӥськутэн пыриськизы. Эскеронъёсыз котькинлэсь ӝог ортчиз тылпулэсь утиськонъя нимысьтыз частьысь химияя но радиацияя службаын ужась Игорь Ананиев. 2-тӥ но3-тӥ инты басьтӥзы водолазъёслэн службаысьтызы Максим Козлов но тылпу кысӥсь Иван Иванов. Валентина Емельянова Теги: МЧС спасательлэннуналыз
Иворъёс
Виталий Пронин 1-тӥ мартэ Россилэн Президентэз Владимир Путин Федерал Собранилы вазиськоназ пӧртэм юанъёсты ӝутӥз. Кызьы пусъё тросэз экспертъёс, вераськоназ вал-тӥсь инты басьтӥз кунмес утён - ож тӥрлык поттон но оборона. Тушмонасьёсмы куалектӥзы. Меӵак вераса, сыӵе суредъёсты адӟыса, асьме адямиос но кирос поно: ожмаськон гинэ медаз пот. Но со ожмаськон понна уг лэсьтӥськы, лэсьтӥське утиськон понна, шуиз Президент. Бен, Римысь историк Корнелий Непот вераз вал: «Тупаса улэмед потэ ке, дасяськы ожмаськыны». Кызьы сое валано? Огшоры - кужмо кун вылэ урдскыны нокин уз дӥсьты. Но та юан - кышномуртлэн ужез ӧвӧл.Мон шумпотӥ, Президент вазиськоназ та рад гуртоос шоры учкиз шуыса. Кылсярысь, пичи гуртъёсын тазалыкез утён ужпумлы саклык висъяны косӥз. Кӧня ке аръёс талэсь азьло интыосысь кивалтӥсьёс «оптимизация» кылэз ас сяменызы валазы но пичи гуртъёсысь медпунктъёсты кыӵак быдтӥзы, калыкез эмъюрттэк кельтӥзы. Нош табере тани 100-2000 улӥсен гуртъёсын ФАП-ёсты выльысь усьтыны косэмын. Солэсь но пичи гуртъёсы калыкез эскерыны нимаз пусъем графикъя мобильной комплексъёс потаны кулэ - котькуд адями мед быгатоз тазалыксэ эскерыны, врачлы возьматскыны.Пусйыны кулэ, та уж асьме шаерын, В. Путинлэсь верамзэ азьпалтыса ик, мытэмын. Кылсярысь, берло кӧня ке ар ӵоже гуртъёсын выль медпунктъёс усьтэмын, шаерысьтымы пичи гуртъёсы потаны басьтэмын 2 мобильной комплекс - газетмы со сярысь гожъяз ни. Мон, газетчи сямен, шумпотӥсько, куке выль кивалтӥсьёсмы адӟо лыдӟисьёсмылэсь сюлэмшугзэс. Кылсярысь, кылем ар пумын редакцие, юрттэт курыса, вазиськизы Можга ёросысь Бадӟым Кибъя гуртысь лыдӟисьёсмы - эмъюм басьтыны луонлыксы ӧй вал. Вазиськонэз Удмуртилэн Тӧроезлы А. Бречаловлы сётыса, югдур воштӥськиз - эмъюм вузан радъямын Пойкагуртысь ФАП пыр.Чик висьытэк улыны умой вылэм, таза адями гинэ быгатэ угось ассэ быдэсак шудоен шӧдыны. Соин ик Нылкышноослэн нуналзылы сӥзёнэ - таза луэ! Нош отӥзэ - лэсьтом, басьтом, малпалом...
Иворъёс
Виталий Пронин Удмуртиын улӥсьёс Быдӟымнуналэз пумитазы шаермылэн пӧртэм сэрегъёсаз интыяськем 102 пала черкъёсын. Югдурез утёнъя министерстволэн пресс-службаез ивортэмъя, Паскалы сӥзем богослужениосы пыриськиз 42 сюрс адями, со пӧлысь Ижын - 19 сюрсэз. Югдурез утисъёс ивортэмъя, порядокез тӥян учыръёс шараямын ӧвӧл.Елена Тугашова Туспуктэм: vk.com/id7010763 Теги: Быдымнунал югдурезутён
Улон-вылон
Виталий Пронин Василий Четкарёв.Дэри ёросысь «Каменское» гурт кенешысь депутатъёс трос лэсьто калыклэсь улон-вылонзэ ӟечомытон понна. Соослэсь ужзэс 14-тӥ арзэ ни валаса нуэ Василий Четкарёв. В. Четкарёв вордскемын Дэри ёросысь Изгуртын 1958-тӥ арын. Ужаны кутскиз «Родина» колхозын электрик луыса, кивалтӥз фермаен, комсомол организациен, валтӥсь энергетик вал. Тодон-валан люказ Кун но муниципал службая Урал академиын. 2001-тӥ арын басьтӥзы интыысь аскивалтон удысэ. 3-тӥ ӧтчамзэ быръемын ни муниципал кылдытэтлы йыре. Солы сётэмын «Удмуртиысь кун но муниципал службая дано ужась» ним но уно данъян грамотаос. - Василий Николаевич, мар верасалды муниципалитетты сярысь?- Ёросамы 19 муниципал кылдытэт. Ми шоро-куспоез луиськом. Администрациямы 10 гурт пыре, отын 3 сюрс 120 мурт улэ.Жаляса пусъёно, милям нокыӵе производствомы ӧвӧл. «Родина» эштосмы куашказ. Озьы ик быризы ёросысь музонъёсыз юн гурт хозяйствоос. Но вань фермер хозяйствоосмы. Кылсярысь, 1990-тӥ аръёсы кылдӥз но умой возиське Василий Афанасьевлэн хозяйствоез. Со картошка, кубиста будэтэ, муш вордэ. Гурт калыклы со пуктӥз чебер черк, вордскем нуналъёссэс, юбилейёссэс но праздникъёсты пусйыны усто инты лэсьтӥз. Калык яратыса ветлэ магазиназ. Со понна гуртоос Василий Иосифовичлы тау каро.Умоен ватсаме потэ нимаз адямиослэсь 12 пилорама воземзэс. Корка, мунчо но музон юртъер пуктӥсьёслы соос туж умой юрттэт сёто, калыклы пиломатериал утчаса ветлоно уг луы.Муниципалитетмы Ижкарлы матэ интыяськемын бере, дорамы Ижысь гинэ ӧвӧл, быдэс элькунысьтымы адямиос улыны лыкто, чебер коркаос пукто. Таӵе улонмы кутскиз кылем даурлэн пумысеныз. Ӵапак соку адямиослы 10-15 сотка музъем дунтэк сётъямы. Озьы котькуд гуртын улӥсьёс но отын вордӥськемъёс лэсьтӥськыны кутскизы, нош берло дыре солэн кыкетӥ черодэз вуиз кадь - син азьын ӝутско выль коттедж посёлокъёс. Милям али 16 микрорайон лэсьтӥське. Матысь дыре толэзьлы быдэ ог 30 муртлы корка лэсьтыны разрешение сётӥськом. Адямиос мылкыд каремзыя 8-ысен 15 соткаозь музъем басьто. Озьы буш кыллись муосмы син азьын кулэсмо. Милям школаямы инты уг тырмы, нылпиос кык сменаен дышетско. Соин ик азьланьын одно выль школа пуктоно луоз.- Нош Изгурт но музон гуртъёс кызьы воштӥсько?- Изгуртын сямен ик, котькуд гуртын шыкыс кадь чебересь улон юртъёс ӝутско. Ватонэз ӧвӧл: данакез улӥсьёсмы Иже ужаны ветло. Калыкмы куанер уг улы, умоя демография, нылпиос уногес вордӥсько. Соин ик Изгуртысь нылпи садын ваньмызлы пиналъёслы инты уг тырмы ни. Озьы садикамы 100 пинал ветлэ, нош проектъя со 76 нылпилы гинэ учкемын. Инты но шедьтом, коньдон гинэ кулэ на. Быдэн 30 интыен садикъёсмы вань на Вуж Кены но Мешер гуртъёсын.Изгуртысь Дэри райполэн магазинэз куашкан калэ вуиз ни вал. Выль кузё шедьтӥм, «Ижтрейдинг» огазеяськон сое ӵыжак выльдӥз, табере отчы пыремед потытэк пырод, самообслуживание амалэн ужало. Калыклы со кельше.- Василий Николаевич, нош мар тӥледды тужгес сюлэмшугъяськытэ?- Жаляса верано, сюл-маськытӥсез но ӧжыт ӧвӧл. Кылсярысь, Изгуртэ, Мешере, Кеные но Сизьгуртэ газ вуттэмын, туэ Выль но Вуж Чультэмъёсы кыскыны чакламын вал, уксё ӧвӧлэн уж гуньдӥз, нош калык кыӵе возьма ни сое.Кытын кызьы, вылды, но милям школаямы инты уг тырмы, нылпиос кык сменаен дышетско. Соин ик азьланьын одно выль школа пуктоно луоз.Мукетыз лэчыт ужпум: паспортъёс сётъянъя, регистрацияя ёз - Дэриын. Соин ик котькыӵе справка басьтыны - пичи-а, бадӟым-а со - адямиослы отчы мыноно луэ, сюрес вылэ дырзэс но коньдонзэс быдто. Черк понна гуртоос Василий Иосифовичлы тау каро.- Калык кыӵе куронъёсын дорады лыктэ? Соос быдэстымонэсь-а?- Милям улӥсьёсмы - со милям бырйисьёсмы. Соослэсь одӥг куронзэс но лыдэ басьтытэк ум кельтӥське. Тросэзлэн юанъёссы герӟаськемын музъемен, ваньбурен, банкысь кредит басьтонэн, благоустройствоен, сюресъёсты тупатъянэн, гуртъёсты югдытонэн, газ кысконэн но музон ужпумъёсын.Ваньзэ соосты лыдэ басьтӥськом, но ваньзэ огдыре быдэстыны кужыммы ӧвӧл на. Но соосты ужан планамы пыртӥськом. Арлы быдэ декабрь толэзе вуоно арлы выль бюджет кутӥськом. Со бордын али ужаськом ни. Мынам матысь юрттӥсьёсы луо валтӥсь техник-землеустроитель Августа Вахтурова, валтӥсь эксперт Марина Вотякова, ужъёсты нуись Альбина Четкарёва но инспектор Ирина Четкарёва.Зэм, вань ужъёслы коньдон ноку уг тырмы, но югдурез тупатыны пӧртэм амалъёс утчаськом. Кытӥяз умой пӧрме, куддыръя кема дыр кулэ созэ я мукетсэ ужпумез быдэстыны. Но йырмес ошыса ум ветлӥське, бызьылӥськом-утчаськиськом.Геннадий Романов Туспуктӥз В. Беломорских Теги: гурт Дэриёрос Изгурт Кенешон улон-вылон
Улон-вылон
Виталий Пронин Вордскем палъёсын огдырлы люкиськон.1-тӥ апрельысен кутскиз тулыс призыв. Армие басьтозы Удмуртиысь 1 сюрс 700 пала егит пиосты, шуиз шаерысьтымы военной комиссар Александр Комлев. Тулыс призыв 15-тӥ июлёзь кыстӥськоз. Котькуд призыв дыръя 7 сюрс 500 - 8 сюрс 500 пиос тазалыксэс эскеронъя комиссия пыр ортчо. Туннэ нуналлы шаерысьтымы ваньмаз муниципал кылдытэтъёсын нимысьтыз комиссиос ужало. Ёросъёсысь эмъясьёс понна нимысьтыз дышетсконъёс ортчытэмын. - Удмуртиысь военкоматлэн ёросъёсысь ёзъёсаз призыв вакытэ 120 мурт ужалоз, пиослэсь тазалыксэс эскерозы 200 пала эмъясьёс, - шуиз Александр Комлев. - Туэ призывлэн аспӧртэмлыкъёсыз сокем трос ӧвӧл ке но, паймытӥз, кылем аръёсын ӵошатыса, службазэс альтернатива амалэн ортчыны мылкыд карисьёслэн 2-3 поллы йылэмзы. Туннэ нуналлы 10 мурт сыӵе куриськон гожтӥз, соос службазэс Ижын нуозы, пересьёслэн интернат-юртазы, городысь больницаосын санитаръёс, дворникъёс, соцработникъёс луозы. Шаерысьтымы пиосты ӵемгес куто музъемвыл войскоосы. Шаерысьтымы соосты поездэн я автобусъёсын келяло, 3 командаез кылем сӥзьыл самолётэн нуизы. Нимысьтыз саклык висъяло спортэн, наукаен эшъяськись егитъёслы. Туэ тулыс Ижысь 2 биатлонистъёс но Можгаысь 2 куасэн бызьылӥсьёс Самараысь спортъя ротае интыямын луозы. Жаляса верано, егитъёслэн тазалыксы чутэ. Медкомиссиез ортчем пиос пӧлысь 65 процентэзлэн гинэ тазалыксы армие мыныны ярамон. Тужгес ӵем пумисько вирсэр, сюлэм, ӝуш, пекля висёнъёсын курадӟисьёс. Котьку сямен дунъясько вылӥ образование басьтэмъёс. Армие мынӥсь пиос пӧлысь 20 процентэзлэн вылӥ дышетскемез луэ. Туэысен таӵе призывникъёслы луонлык сётӥське ар куспын яке 2 ар ӵоже службазэс ортчыны. 2 ар служить карыны малпасьёс нимысьтыз контракт гожтоно луозы. Но соосты уз кутэ внутренней но кунгожез утён войскоосы. Умойтэм палыз: пиослэн службазэс куспетӥ каремзы уз луы, нош умой палыз: ватсаса коньдон басьтозы, озьы ик сётӥськозы на шутэтскон нуналъёс, отпуск. 2 ар контракт амалъя службазэс нуисьёслы улон интылы сертификат сётӥськоз. Армие мыныны дасяськисьёслы сьӧразы кутоно: паспорт, «С» категориен право (вань ке), куазья дӥськут, котомка яке сумка (со бордын егит муртлэн нимыз-тулыз гожтэмын мед луоз), 1 нуналлы тырмымон сиён. Крезьгуро инструмент но кутыны яралоз, шудыны быгатӥськоды ке. Уг яра басьтыны кудӟытӥсь юон, одеколон яке лосьон, сема, кофе, мычиськыны гель. Армие мынон сярысь сюлмаськытӥсь юанъёсты кылдӥзы ке, жингыртыны быгатоды ужан нуналъёсы «пӧсь телефонъёсъя»: 78-19-24, 68-54-11 - военкоматэ яке 43-17-01 телефонъя - Ижысь гарнизонлэн военной прокуратураяз. Валентина Емельянова Туспуктэмез Александр Горбуновлэн Теги: Армия призыв
Улон-вылон
Виталий Пронин «Удмурт дунне» газетын ужасьёслэн нылкышно командазы - Зинаида Рябинина, Валентина Емельянова но Ангелина Снигирёва - 3-тӥ интые кылиз. Шаерысьтымы журналистъёслэн 4-тӥ спартакиадазылы кутскон сётэмын. Кылем пятница нуналэ иворчиос куасэн бызьылӥзы Вавож черкогуртын. 3-тӥ спартакиада сярысь ке верано, журналистъёс пыриськизы спортысь 8 амалъя ӵошатсконъёсы. Вормисе потӥзы «Новая жизнь» (Кизнер), «Авангард» (Вавож) но «Удмурт дунне» газетъёсын ужасьёслэн командаоссы. Туэ но ӵошатскон ӟырдыт луыны медэ. 4-тӥ арзэ ортчытӥськись ужрадлэн нырысетӥ ӵо-шатсконаз 16 командаысь 49 журналистъёс люкаськизы. Элькун но ёрос газетъёсын ужасьёс сяна, ӵошатсконэ мыло-кыдо пырисько кивалтӥсьёсмы - Печатья но ивор вӧлмытонъя агентствоын ужасьёс. Вань люкаськемъёслы спортын вормонъёс сӥзиз Удмуртиысь Журналистъёслэн огазеяськонэнызы кивалтӥсь Людмила Прокошева.Азьвыл аръёсы сямен ик, куасэн бызьылонъя ӵошатсконын котькинлэсь ӝог луэмзэс возьматӥзы Вавожысь «Авангард» газетын ужасьёс: Роман Чекунов, Роман Полянских, Валентина Богатырёва. 2-тӥ интые потӥзы «Алнаш колхозник» газетысь Людмила Сурчакова, Наталья Карпушкина но Дмитрий Судаков. «Удмурт дунне» газетын ужасьёслэн нылкышно командазы - Зинаида Рябинина, Валентина Емельянова но Ангелина Снигирёва - 3-тӥ интые кылиз. Ӧжыт жаль. но нимаз зачётын корреспондентмы Валентина Емельянова - нырысетӥ!Пусйыны кулэ, иворчиос пӧлын радъяськись спартакиадае арысь аре мыло-кыдо пырисько ветеранъёс: Якшур-Бӧдьяысь Валерий Загребин, Уваысь Сергей Антонов, Вавожысь Валентина Богатырёва. Куас сюрес вылын соос троссэ егитъёсты азьпалтыны быгато.Вавожысь эшъёсмы паймытӥзы куно пумитаны быгатэменызы но. Финише вуэмъёсты куноятӥзы солдат ӝукен но пӧсь чаен. Вожвылъяськон ортчем бере иворчиос Вавожысь «Тазалык» комплексэн тодматскизы. Иворчиос отын конькиен нискылазы, бассейнэ зымылӥзы, тренажёр залын мугорзэс кыдатӥзы. Озьы тӥни куасэн бызьылонъя ужрадэ люкаськемъёс одӥг нунал куспын 3 кечез кутӥзы.Любовь МИХАЙЛОВА Теги: спорт удмуртдунне
Спорт
Виталий Пронин Дышетсконэ пыриськизы Олеся Полатова, Данил Загребин1-тӥ нуналВазь ӵукна люкаськыса, «Дзержинец» лагере вуимы. Ми аспӧртэм лабораториослы люкиським: мон нырысетӥяз, лулчеберетэн-киужъёсын вырисьёс пӧлы, сюри. Шумпотӥ сэзь но шулдыр куратормылы - Чумолё Олёшлы. Со ивортӥз: дасяське, ял карыны дыр уз луы, ужалом нон-стоп амалэн!Нырысь лабораториос визиткаоссэс адӟытӥзы, собере тодон-валан сётӥсь студиос пӧлысь одӥгзэ бырйыны кулэ вал. Мон «Креативные идеи от и до» студиын лекция кылзӥ. Татын милемыз «мозговой штурм» амалэн пыр-поч тодматӥзы: ужрадэз радъян дыръя, пе, вань малпанъёсты кылзоно но быръёно ньыльзэ тупасьсэ. Берло ини малпано, кызьы соосты улонэ пыӵатыны. Милемын ужаз рекламая ӧнерчи Евгения Утехина, верамез йырам кылиз: «Тӥ - азьветлӥсьёс. Улонды - асьтэлэн кияды. Кызьы тӥ тыршоды, асьтэды возьматоды - сыӵе ик емышты луоз. Люкалэ портфолио, со уж шедьтыны юрттоз. Уж сётӥсь адями адӟоз, тӥ ужась, визьмо шуыса».Удмурт ужбергатӥсен Семён Семёновен пумиським. Семён университетысь проректоренымы ӵош сцена вылын ик «Тазалык» салат пӧразы. Огдыре ик со дышетӥз, мадиз, кызьы астэ улонын возьматоно, малы кулэ ужрадъёсы пыриськыны. Семён, удмурт кылосбуръя факультетэз йылпумъяса, дышетскемезъя ужаны ӧз мыны ке но, со понна быгатӥз яратоно удыссэ усьтыны, калыклы тодмо карыны.Нуналмы йылпумъяськиз Электроникъёслэн этно-дискотекаенызы. Вань егит калык удмурт кырӟанъёс улсын эктӥз!2-тӥ нуналТаиз нунал вал тужгес но секыт, но тунсыко. Нырысь ми университетын ортчытоно «Сиён пӧран» ужрадмес возьматӥмы.Ужазы кырӟанъя, эктонъя, пӧраськонъя но мунё лэсьтонъя удмурт мастер-классъёс. Ачим мон кубистаен перепеч пӧраны дышетӥ. Егитъёс мылысь-кыдысь колӟо ныркизы. Пияшъёс уката ик шумпотыса коразы кубистаез но сугонэз.Вань калык азьын деканмылэн воштӥсез Евгения Сундукова юрттэмъя удмурт сюан возьматӥмы.Ӝытазе «Узы-боры» комедиез учким. Пӧламы ӟучъёс но, башкиръёс но, коми-пермякъёс но вал. Котькудӥз кино шоры ас синмыныз, ас сяменыз учкиз.Кыкетӥ ӝытмес шулдыртӥз «Шунды» огазеяськонлэсь эктон ӝыт. Пульт сьӧрын ужаз DJ Darali. Ӝужась кизилиос Алина Антонова, Саша Ашихмин но Олеся Полатова задор мылкыдэн пылатӥзы.3-тӥ нуналБерпуметӥ нуналаз ми пумиським егитъёсын ужанъя министрен В. Соловьёвен. Со улон сюресэз сярысь мадиз, адӟимы, кыӵе со сэзь, номыр шоры учкытэк, сюлэмын егит на. Со адӟем карымон луиз, котьку но капчи мылкыдо луоно шуыса, валэктӥз! Туж бадӟым тау Владимир Михайловичлы!Анна ЗагумённоваТуспуктӥз Георгий Мартыненко
Иворъёс
Виталий Пронин 22-тӥ куартолэзе 16.00 часын Россиысь библиотекаослэн, Славян гожъяськонлэн нуналъёсызлы но Сергий Радонежскийлы 700 ар тырмонлы сӥзьыса, Национальной библиотека «Образы русских святых в литературе и иконописи» адӟытон возьматоз. Выставка ужалоз Ижысь Дун-чылкыт Михаиллэн собораз.Нош 27-тӥ куартолэзе Национальной библиотекаын егит удмурт гожъяськисьлэн Екатерина Васильевалэн «Малпанлэн шыпыртэмез» книгаезлэн презентациез ортчоз.12+Галина Савина Туспуктэм: rebenok.by Теги: Библиотека Культура
Лулчеберет
Виталий Пронин Яганысь ӵыж-выль школа.Туэ арысен Россия нимысьтыз саклык висъяны кутске выль школаос пуктонлы. Та программае пыриськыны чакла элькунмы но.Кун Кенешысь Наукая, дышетонъя, культурая но егитъёсын ужан политикая ялан ужась комиссилэн кивалтӥсез Наталья Сударикова верамъя, программае воштонъёс но ватсанъёс пыртэмын луыны быгатозы на. Но туннэ нуналлы тодмо ни: школа пуктыны кулэ луись коньдонлэсь 30 процентсэ шедьтыны кулэ улос, 70 процентсэ висъялоз Россия. Мукетыз но курон пусъемын ни: городэ пуктоно школа ӧжытсэ 1 сюрс пиналлы тырмымон луыны кулэ, гуртэ - 500 пиналлы.- Асьтэос тодӥськоды, гурт школаосын нылпиосмы чиньыен лыдъямон кылемын, школа пуктон понна соосты ваньзэс ёрос центре огазеяно луоз, - шуиз Наталья Алексеевна. - Нош городэ школа пуктон сярысь малпаськоно. Кылсярысь, Ижысь «Столичный» микрорайонэ со туж кулэ - отын инты но вань. Ижысь ик Орджоникидзе, Ленин урамъёсын улӥсьёс понна бадӟым школа ӧвӧл, эшшо ке отын али быдэс микрорайон пуктӥське. Луонлык вань дыръя, со борды кырмиськоно, огзэ ке но школаез пуктоно. Тросаз гуртъёсы берло дыре соос ӝутэмын ке вал, Ижын берлоез 2000-тӥ арын усьтӥськиз.- Туж оскисько, Сьӧлта черкогуртын покчи классъёслы школа кылдоз шуыса, - вераз Н. Сударикова. - Та борды кутскыны кема выриськом ни, котькуд дышетскон ар азьын шугъяськонъёс кылдо, школа тылпу кысӥсьёслэн но Роспотребнадзорлэн куронъёссылы тупамтэысь.Элина Жуйкова Туспуктэм: www.sdelanounas.ru Теги: гуртшкола дышетон Удмуртиезазинтон
Улон-вылон
Виталий Пронин Таяз арняе Ижын усьтӥськиз нылпиослы ватсаса тодон-валан сётонъя центр — «Дом научной коллаборации». Со пыриз Удмурт кун университетлэн липет улаз. Выль центр быдэсмиз «Дышетон» нацпроект чотын. Лобзикез воштэ лазерен ужась станок.Туспуктэм: udmurt.ruТа нацпроектэ пыриськон понна республика софинансирование амалэн коньдон висъяны кулэ. Асьме шаермы «Дышетон» нацпроектлэн 5-яз ик удысаз шедиз. Озьы «Успех каждого ребёнка» проект чотын туэ выль дышетскон кабинетъёс усьтӥсько. «Дом научной коллаборации» (ДНК) центръёс быдэс Россиысь 30 вузъёсын гинэ кылдӥзы. Пӧлысьтызы огез — Удмуртиын. Со понна УдГУ-ын аудиториосты тупатъяно луиз. Талы университет ог 5 миллион манет висъяз. — Федерал бюджетысь 10,5 миллион манет вуиз туала оборудование басьтыны. Таӵе центр — Удмуртиын нырысетӥез. Шумпотоно соизлы но — татын пиналъёс тодон-валан люканы быгатозы, 5-тӥ классысен кутскыса. Озьы ик бадӟым классъёсын дышетскисьёс университет улонэн тодматскозы, асьсэлы кельшымон удыс быръёзы, — шуиз Правительстволэн Тӧроезлэн воштӥсез Анастасия Муталенко. «Коллаборация» кыллэн пуштросэз вера: кыӵе ке удысын азинскон понна адямиос яке организациос огазеяськыса ужаны кулэ. 5-тӥ-9-тӥ классъёсысь нылпиос понна чакламын «Нылпи университет», 10-тӥ-11-тӥ классъёсысь пиналъёс ветлозы «Покчи академие». Соин ДНК-ын дышетскисьёслы пӧртэм программаосъя тодон-валан сётозы: робототехникаен но пилоттэк лобась аппаратъёсын тодматозы, ЧПУ-станокъёсын ужаны дышетозы, биология но химия удысъёсъя опытъёс радъялозы. Со понна ик татын выль тӥрлык басьтэмын. Школаын нылпиос тросгес теориен тодматско ке, ДНК центрын практикаез тросгес луоз. Кылсярысь, технология урокъёсын киязы лобзик уз кутэ, пуэз вандылозы лазерен ужась станокын. Химия лабораториын быгатозы вирзылы анализ лэсьтыны, группазэ тодыны но мукет. Университетлэн ректорез Галина Мерзлякова верамъя, туэ ДНК центрын дышетске ни 400 пинал. Татчы ветло субботаосы, занятиос чакламын быдэс дышетскон арлы. Пусйымон соиз но: нылпиосын ужало университетысь педагогъёс, профессоръёс. Соос синйылтозы быгатӥсь, визьмо нылпиосты, асьме университетын дышетскыны бурдъялозы. Уката усто мукетыз: вань та занятиос дунтэк. ДНКцентре гожтӥськыны луэ ватсаса тодон-валан сётӥсь сертификатъя. Озьы ик нимаз урокъёсы куриськыны быгато городысь школаос. — Коллаборация юртэз усьтонлэн мукет ӟеч палыз — со школаысь педагогъёслэсь тодон-валанзэс будэтон. Уго али ёросъёсын усьтӥськизы «Точка роста» 42 центръёс. Татын ужаны кулэ выль оборудованиен. Соин ДНК центрын тодон-валанзэс будэтозы биологиен но технологиен дышетӥсьёс, — ватсаз дышетонъя но наукая министр Светлана Болотникова. ________ Елена СКВОРЦОВА
Улон-вылон
Виталий Пронин Гужем вакытэ Ижысь тросэз нылпи садъёс каникулъёсы пото. 95 номеро сад но кык толэзьзэ шутэтске. Но куать аресъем Надя Андреева талы шумпотэ.Нылок туж яратэ гуртысь инкуазез, гурт пудо-животэз чакланы. Нош песянаезлэн Тамара Ефимовналэн бакчаяз ма но уг буды! Ваньзэ эскероно, чаклано. Юрттӥськытэк но уг луы. Песянаезлэсь косэмзэ гинэ возьмаса улэ.- Надямы милям туж шаплы, котькытчы вуттӥське, - шуэ анаез Светлана Анатольевна. - Мӧзмыны дырыз ик ӧвӧл.Ма, дас аресъем апаез но, куинь аресъем выныз но вӧзаз. НИТИ «Прогресс» огазеяськонын ужась анаез но та дыре отпускын. Андреевъёс ярато быдэс семьяен Можга ёросысь Бальӟашур гуртын шутэтскыны.Ижысь 5 номеро нянь пыжон заводысь пенсие потэмез бере Тамара Ефимовна аслаз вордскем юртаз бертоно кариськиз. Нош нылпиосыз со доры кунояны, юрттӥськыны вуыло.Вуоно арын Надя школае вамыштоз, соку ини гужем каникулъёс эшшо но кемагес кыстӥськозы.Лия Малых. Теги: Иж Нылписад
Улон-вылон
Виталий Пронин 22-тӥ шуркынмонэ ортчоз кырӟасьёс но ансамбльёс куспын «Элькуновидение» конкурс. Ойдолэ тодматском вожвылъяськонэ пыриськисьёсын сцена вылэ потон радлыксыя. [row][double_paragraph] [/double_paragraph][double_paragraph]Глазов ёрос, Валерий Главатских. «Эктон» кырӟан, кылъёсыз но крезьгурез В. Главатскихлэн.- Улӥсько Кечпигуртын, ужасько фермаын оператор луыса. Пичияк шудӥсько фортепианоен. Ёросын монэ кырӟась шуыса тодо ни бере, конкурсэ но мыныны ёрос центр ачиз ӵектӥз. Кылем арын «Мынам Удмуртие» ТРК-ен радъям Быдӟым Вормонлы сӥзем конкурсын аслам гожтэм кырӟанэным 3-тӥ инты басьтӥ вал. Али 4 кырӟанэ вань ини. Но рэп амалэн нырысьсэ гожтӥ. Мар ке но выльзэ оскалтэме потӥз.[/double_paragraph] [/row][row][double_paragraph][/double_paragraph][double_paragraph]Балезино ёрос, Ольга Наговицына. «Анай сюлэм» кырӟан, кылъёсыз Е. Касаткиналэн, крезьгурез Е. Чирковалэн.- Ужасько Дятьпи черкогуртысь клубын. «Оскон» ансамбле, семьяе, ӵош ужась эшъёсы мон понна висьыны концертэ лыктозы. Кырӟанме гожтӥз «Мынам Удмуртие» радиоысь иворчи, Исак гуртысь Елена Касаткина. Кырӟан туж сюлмыя, анай сюлэм сярысь, уго ачим но 3 нылпи будэтӥсько. Лэймыт гур, мур кылъёс, малпасько, кылзӥсьёслэсь сюлэмзэс вырӟытозы. Гуртамы, тае нырысь кылыкузы, куд-огъёсыз синкылиоссэс ик поттӥзы. Лапак бум-бум кырӟанъёслы «Элькуновидениын» вормоно ӧвӧл ук.[/double_paragraph] [/row][row][double_paragraph] [/double_paragraph][double_paragraph]Башкортостан, пиослэн «Ӧрӟи» ансамбльзы. «Мусо эше» кырӟан, кылъёсыз И. Самигуловалэн, крезьгурез А. Кайрановлэн.- Ми Татышлы ёросысь Нижнебалтачево гуртысь луиськом. Ансамбльмы 1978-тӥ арын кылдӥз. Отчы 7-8 кузя пиос ветлӥськом. Но конкурсэ ваньмы мыныны ум быгатэ - кин фермаын, кин школаын ужа. Конкурс сярысь Интернетысь адӟим но шуим: пиос, ойдо отчы пырыса адӟоме. Башкириын «Жингырты, удмурт кырӟан» конкурсын весь нырысетӥ интыос басьяськом. Адӟом Удмуртиысь коллективъёсты, соослэсь марлы ке дышетском.[/double_paragraph] [/row][row][double_paragraph] [/double_paragraph][double_paragraph]Эгра каргурт, «Эгра нылъёс» ансамбль. «Выль ар» кырӟан, кылъёсыз но крезьгурез Д. Чирковлэн.- Туэ Эгра каргурт но Эгра ёрос конкурсэ нимаз пырисько. Каргуртмылэсь данзэ утьыны конкурсэ мылкыд карисьёс вал ик, но милям кырӟанмы дась вал ни. Сое гожтӥз «Нефтяник» культура юртын ужась Денис Чирков. Ми, «Эгра нылъёс», кырӟаны яратӥськом пичи дырысенымы. Пӧламы вань ужбергатӥсь но, вуз карись но, завуч но, журналист но, культураын ужась но.[/double_paragraph] [/row][row][double_paragraph] [/double_paragraph][double_paragraph]Алнаш ёрос, «Ибырвесь» дуэт. «Куное ми лыктӥмы» кырӟан, кылъёсыз но крезьгурез З. Лебедевалэн.- Ми, Татьяна Колесникова но Тамара Берёзкина, ӵемысь ӵошен кырӟаськом, Сям-Какся культура юртын ужаськом. Дуэтмы кылем арын гинэ кылдӥз ай ке но, калык милемыз яратӥз ни, уго котькуд шулдыръяськонын кырӟаськом. Конкурс азьын пичи кышканмы вань ке но, кужыммылы оскиськом. Вуриськисьмы Вера Берёзкина чебер дэремъёсмы борды пиджакъёс вуриз ни. Нош школаын дышетскисьёс дасязы эктон.[/double_paragraph] [/row] [row][double_paragraph] [/double_paragraph][double_paragraph] Кияса ёрос, «Мылкыд» ВИА. «Синъёсы тон шоры учко» кырӟан, кылъёсыз Д. Уткинлэн, крезьгурез И. Уткинлэн. - Группамес кылем арын кылдытӥзы вын-агайёс Игорь но Дмитрий Уткинъёс. Пыриське отчы 4 адями. Игорь Уткин гитараен шудыны дышетэ, Иван Долганов ужа заводын, Дмитрий Уткин - «Италмас» ансамбльын, Шамиль Бигташев кондиционеръёс пуктылэ. Репертуарамы тросэз кырӟанъёс Н. Уткинлэн, Уткин вын-агайёслэн атайзылэн. Ми кырӟанъёсты быдэсъяськом улэп крезьгур улсын - крезьгуро инструментъёсын шудыса, минусовкатэк. Азьланяз, гитара, барабан, синтезатор сяна, крезез но кубызэз кутыны малпаськом. [/double_paragraph] [/row][row][double_paragraph] [/double_paragraph][double_paragraph] 7. Сьӧлта ёрос, «Забавушка» ансамбль. «Кулэ ӧй вал, но вал» кырӟан, кылъёсыз Г. Ивановалэн, крезьгурез А. Ворожцовлэн. - Элькун конкурсъёсы ансамбленымы трос пол пыриськылӥм ни ке но, «Элькуновидение» кадяз - ӧм на. Соин ик нуналлы быдэ репетировать кариськом. Кырӟанмы выль. Ансамблямы 7 адями ветлэ, ваньзы Сьӧлта культура юртын ужало. Огез балалайкаен шудэ, 2-ез - баянэн, контрабас но шыркун (бубен) чузъясько на. Озьы яратон сярысь кырӟанмес быдэстом фонограмматэк, улэп крезьгурен. [/double_paragraph] [/row][row][double_paragraph] [/double_paragraph][double_paragraph] Татарстан, «Ньыль шуд» квартет. «Вордскем гуртэ» кырӟан, кылъёсыз А. Белоноговлэн, крезьгурез В. Никифоровлэн.- Менделеевск ёросысь Теремшур гуртын «Теремшур» ансамбль вань, но ӵемысь палэнэ потаны быдэс коллективен уг луы. Соин ик малпам квартет кылдытыны, озьы концертъёс но сётъяны, фестивальёсы но пыриськыны капчигес. Квартетлэн кужмыз куараос бордын, кышномурт но пиосмурт куараос куспазы шудо. Александр Белоногов кылбурчи одӥг пумиськонын Виктор Никифоровлы кылбур бичетсэ кузьмам, соя Виктор 60-лэсь ятыр кырӟан гожтӥз ни. 2 дисксэ поттӥз: огаз - 65, мукетаз - 43 кырӟан. [/double_paragraph] [/row][row][double_paragraph] [/double_paragraph][double_paragraph] Сюмси ёрос, Татьяна Ипатова. «Мынам мылкыды» кырӟан, кылъёсыз Т. Ипатовалэн, крезьгурез А. Возисовлэн.- Мон кемалась малпасько вал ни пыриськыны «Элькуновидение» конкурсэ. Ачим ужасько Кильмезь нылпи юртын дышетӥсь-организатор луыса. Со сяна, «Кильмезьские зори» клубын аккомпаниатор луисько. Конкурс азьын сюлмы ик ёк! каре, уго нырысьсэ пыриськисько таӵе вожвылъяськонэ, нырысьсэ вуылӥ удмурт телевидение но. Жаляса верано, ми палан удмурт кылын шер верасько, нош конкурсын котыр удмурт кыл чузъяське. [/double_paragraph] [/row][row][double_paragraph][/double_paragraph][double_paragraph] Сарапул, «Вуюись» ансамбль. «Удмурт куара» кырӟан, кылъёсыз но крезьгурез Р. Трофимовалэн.- Ансамблямы 12-лэсь ятыр арлыдо но егит кырӟасьёс ветло. Тыршиськом быдэсъяны калык кырӟанъёсты, алигес, Кудымкарысь фин-угор фестивале пыриськыса, нырысетӥ инты басьтӥм. Ансамбленымы кивалтэ но кырӟанмес гожтӥз Раиса Трофимова. Ӟуч карын улӥськом бере, удмуртлыкмы ансамбльын, «Удмурт Кенеш» огазеяськонлэн ужъёсаз пальккиське. Кырӟанмылэн валтӥсь малпанэз но сюлэм висёнмы бордын: мед вӧлмоз удмурт куара быдэс дуннее. [/double_paragraph] [/row][row][double_paragraph] [/double_paragraph][double_paragraph] Ижкар, Первомай ёрос, «Сузэръёс» трио. «Чеберай» кырӟан, кылъёсыз Т. Воронцовалэн, крезьгурез К. Широбоковалэн.- Конкурсэ мыныны анае ӵектӥз, - шуэ Ксения Широбокова. - Тыныд, пе, кужым кулэ - воксё корка котырысь ужъёсад выйид ни. Мынэсьтым мылкыдме ӝуто ӵошатсконъёс, вожвылъяськонъёс, отчы дасяськон. Конкурслы кырӟан но дась вал ни: кылъёссэ анаеным ӵош гожтӥм, крезьгурзэ ачим малпай. Ӧти сузэръёсме Дарияез но Марияез. Соос соглаш луизы. Творчествоен вырисько ке, мылкыды ӝутске. [/double_paragraph] [/row][row][double_paragraph] [/double_paragraph][double_paragraph] Дэри ёрос, «Зарни гур» ансамбль. Кырӟан «Ойдо шуд золгес, арган», кылъёсыз но крезьгурез С. Беляевалэн.- Ансамблямы пыро «Гаруда» коллективысьтымы кырӟасьёс но гитараен шудӥсьёс. Азьвыл кырӟанъёсмы этно-фолк шӧмъем вал ке, таяз радэ - эстрадной. Со ик вылӥынгес инты басьтыны юрттоз шуыса оскиськом - кылем аръёсы 5-тӥ но 6-тӥ интыос басьям. Ёросамы милемыз тодо ни, ярато. Концертэ милемыз учкыны туж трос калык мыныны малпа, милемлы залын юрттӥськыны мар ке малпалом, пе. [/double_paragraph] [/row][row][double_paragraph] [/double_paragraph][double_paragraph] Эгра ёрос, Владимир Князев. «Пинал дырысьтым» кырӟан, кылъёсыз но крезьгурез А. Даниловлэн.- Ачим мон Зура черкогуртысь, дышетскисько УдГУ-ын, ужасько П. Чайковский нимо 2-тӥ крезьгуро школаын. Кылем арын пыриськи филармониен ортчытэм «Выль куара» конкурсэ, отын кыкетӥ места басьтӥ. Дышетӥсе Анна Плотникова трос тодон-валан сётӥз. Со бӧрсьы асме сцена вылын йӧногес шӧдыны кутски, соин ик малпай «Элькуновидение» мыныны. Кырӟанлэн авторез А. Данилов сюрес лэсьтӥсьын ужа. Сюлмыз ялан кырӟа, али альбом поттон сярысь малпаське. [/double_paragraph] [/row][row][double_paragraph] [/double_paragraph][double_paragraph] Глазов город, Ольга Перминова. «Мон шудо» кырӟан, кылъёсыз В. Васильевалэн, крезьгурез О. Перминовалэн.- «Элькуновидение» луонлык сётэ быгатонлыкъёстэ возьматыны. Жаль, мон удмурт кылын урод вераськисько. Но гуръёс удмурт кылбуръёслы гинэ гожъяны пӧрмытӥсько. Та мынам 4-тӥ удмурт кырӟанэ ни. Пичи дырысеным будэмын крезьгур пушкын - атае, Кизнерысь Михаил Андреев, ялан гуръёс гожъя. Ачим ужасько культура удысын, 6 ар талэсь азьло кылдытӥ «Пумитан» ансамбль, отчы пиналъёс ветло. Конкурсъёсы мон вормыны гинэ ветлӥсько! [/double_paragraph] [/row][row][double_paragraph] [/double_paragraph][double_paragraph] Грак ёрос, Лидия Яковлева. «Ой, улом, улом али» кырӟан, кылъёсыз но крезьгурез В. Бородовалэн.- Мон Улын Йыраш клубын ужасько, ужрадъёс ортчытъясько, кивалтӥсько «Юраш» ансамблен. Конкурсэ туж пыриськеммы потэ вал, уго коллективенымы пӧртэм ёросъёсын концерт сётъяськом, но элькун фестивальёсы ум вуылӥське. Кырӟанмес гожтӥз В. Бородова, со нылпи садын воспитатель луыса ужа, ансамбле ветлэ. [/double_paragraph] [/row][row][double_paragraph] [/double_paragraph][double_paragraph] [/double_paragraph] [/row] Пичи Пурга ёрос, Игорь Петров но Андрей Байсаров. «Аня» кырӟан, кылъёсыз но крезьгурез А. Байсаровлэн.- Ми капчи, калыклы усьтӥськем пиос. Андрей ужа полициын, Игорь - тылпу кысӥсь. Кыкнамы ик быдтӥмы Ижысь дышетӥсьёсты дасянъя колледжез. Отын пиослэн хоразы ветлӥм, сцена вылын кыкнамы ик пичи дырысен кырӟаськом ини, али но Брангуртамы концертъёсы пыриськылӥськом. Кылем арын ми «Ёросовидениын» нырысетӥ инты басьтӥмы, туэ тани «Элькуновидение» мынӥськом. Андрей, кышноезлы сӥзьыса, «Аня» кырӟан гожтӥз, сое быдэстом конкурсын.[row][double_paragraph] [/double_paragraph][double_paragraph] Можга ёрос, Мария Гроздова. «Кизилиед» кырӟан, кылъёсыз М. Мамонтовалэн, крезьгурез В. Зверевлэн.- Крезьгурен вырон мон понна - хобби, эшъёсыным группа но кылдытӥм, Можгаын пӧртэм концертъёсы пыриськылӥськом. Ачим луисько «Можгинские вести» газетлэн валтӥсь редакторезлэн воштӥсез. Крезьгур дуннеын уяса ик, тодматски крезьгур гожъясен Влад Зверевен. Со школаын дышетске на ке но, ужъёсыз тунсыкоесь потӥзы. Газетысьтымы удмурт бамез дасясь Мария Мамонтова кылбуръёс гожъя. Озьы кырӟан пӧрмытӥм. [/double_paragraph] [/row][row][double_paragraph][/double_paragraph][double_paragraph] Шаркан ёрос, Павел Смирнов. «Ялан возьмаськод» кырӟан, кылъёсыз но крезьгурез П. Смирновлэн.- Али Шаркан ёрос культурая юртын режиссёр луыса ужасько. Ёросамы милям арлы быдэ «Ёросовидение» ортче, туэ отчы 20 кырӟасьёс но ансамбльёс пыриськизы. Кырӟан малпаны кутски 12 аресысен. Озьы ке но удмурт кырӟанэ 3 гинэ али. Мар уг тырмы удмурт крезьгур дуннеын? Эстрадаын тросэз кырӟанъёс одӥг кадесь, кин ке шуэ, соос такмакъёслы матын. Кинлы кызьы потэ, дыр. Со понна ик «Элькуновидение» вань, солы луыса авторъёс но, кырӟасьёс но арысь аре будо. [/double_paragraph] [/row][row][double_paragraph] [/double_paragraph][double_paragraph] Ижкар, Октябрь ёрос, Валерий Мадазимов. «Лулы - бадӟым экран» кырӟан, кылъёсыз В. Мадазимовлэн, крезьгурез В. Мадазимовлэн, И. Милютинлэн. - Кырӟанэ кылдӥз, ӟуч кырӟанъёсты валчеяса. «Элькуновидение» пыриськыны кылем арын ик мылкыды вал ни, но кырӟан гожтӥсез дырыз дыръя шедьтыса ӧй вуы. Соин ик малпай ачим та уж борды кутскыны, юрттӥськиз на песянае. Та мынам нырысетӥ уже, оскисько, отын нырысетӥ табаньын кадь трос комокъёсыз ӧвӧл. Ачим мон Яр ёросысь Байдагуртысь. Дышетски черчениея но технологияя дышетӥсе. Ужасько ресторанын бармен луыса. [/double_paragraph] [/row][row][double_paragraph]Left Side Content [/double_paragraph][double_paragraph] Дэбес ёрос, «Шудбур» ансамбль. «Мон вордӥськи пичи гуртын» кырӟан, кылъёсыз Э. Будиналэн, крезьгурез А. Тронинлэн.- Ансамбльмылы, «Элькуновиденилы» кадь ик, туэ 5 ар тырме. Эльвина Будина милемлы ялан кылбуръёссэ вуттэ, куддыр крезьгур но гожъяса ум вуиське. Кырӟан шыкысмы - быдэс концерт тыр. Ми ваньмы культура удысын ужаськом, ветлӥськом пичи гуртъёстӥ, кытын клубъёссы ӧвӧл, пересьёс, фермаын ужасьёс доры. Соос туж юн витё милемды. Кылем арын ёросмы конкурсын 4-тӥ инты басьтӥз. Туэ шуимы: талэсь улӥегес медам ваське!Right Side Content [/double_paragraph] [/row] * * *Конкурслэн финалэз ортчоз 4-тӥ шуркынмонэ. 22-тӥ коньывуонэ «Аксион» культурая юртын ортчем концерт дыръя быръёзы тужгес усто 12 номеръёсты. Соос возьматэмын луозы «Мынам Удмуртие» канал пыр. Жюрилэн баллъёсыз борды учкисьёслэсь СМС-куараоссэс ватсаса, тодмо луоз вормись.Мария Векшина [ot-video type="youtube" url="https://youtu.be/OnbI9wj5OC4"] [ot-video type="youtube" url="https://youtu.be/9kiDxbUFdTw"] Теги: Элькуновидение
Улон-вылон
Виталий Пронин Сяська понон Арлы быдэ 14-тӥ толшоре вань мылкыд карисьёс люкасько удмурт азьветлӥсьлэн Кузебай Гердлэн синпелетэз доры, уго ӵапак та нуналэ со вордӥськемын. Туэ но буре ваён ужрад огазеяз дышетӥсьёсты, дышетскисьёсты, кивалтӥсьёсты, «кенешчиосты» но дано гожъяськисьлэн творчествоеныз но улон сюресэныз тунсыкъяськисьёсты. - Туж шумпотымон, таӵе ужрадэ ӧтчаськоно ӧвӧл ни, ваньзы тодо азьветлӥсьмылэн вордскем нуналыз сярысь но асьсэос мылкыд каремзыя лыкто , - пусйиз "Удмурт Кенешлэн" тӧроез, Кун Кенешысь депутат Татьяна Ишматова. Нылпиос кылбур лыдӟоОзьы ик Татьяна Витальевна ивортӥз, туэ но дышем сямъя Герд лыдӟонъёс ортчозы шуыса. Соос радъяськозы К. Герд нимо гимназиын.Котьку сямен, ужрадэз чебертӥзы дышетскисьёс, таяз радэ соос вуылӥзы К. Герд нимо гимназиысь но Искусствоосъя элькун школаысь. Пиналъёс лыдӟизы удмурт азьветлӥсьмылэсь пӧртэм кылбуръёссэ. Нош бӧрысь вань мылкыд карисьёс понна К. Герд нимо йӧскалык музейын ортчытӥзы экскурсия, отын веразы К. Гердлэн улон сюресэз но калыкмылэн оглом улэм-вылэмез сярысь. Елена Рябина
Лулчеберет
Виталий Пронин Дизайнер Ксения Шкляева вордӥськемын Эгра ёросысь Лудошур гуртын. Аслаз 24 аресаз со ужа ни Мускоын Вячеслав Зайцевлэн модая юртаз конструктор, суредаськись луыса. Паймод солэн выль вормонъёс доры кыстӥськемезлы но тыршемезлы - котькуд коллекцизэ со ас киыныз вуре. - Мар бордысен кутскиз тынад дизайнер сюресэд?- Дӥськут малпаны быгатонлыке кылем анаелэсь. Солэн дышетскемез ӧвӧл ке но, ас понназ суредаське, киужен выре. Солэсь ик адӟем карыса, пичи дыръям мон но суредаськыны, мунёослы дэрем вурыны кутски. Быгатэмме адӟыса, анае шуиз: УдГу-ын дизайнъя факультет вань, отчы, оло, мынод? Озьы 10-тӥ-11-тӥ классъёсын мон Эгралась искусствоосъя школае, шутэтскон нуналъёсы УдГУ-э курсъёсы ветлӥ. 2 ар куспын мыным сётӥзы суредаськон удысын ӝот-ӝот огъя тодон-валанъёс. УдГУ-ын дышетски художник-стилистлы. Лэсьтӥ нырысетӥ коллекциме - «Вечерние огни». Ксения Шкляева- Нош кызьы дӥсьтӥд огнад Москвае кошкыны?- Та понна тау шуоно анай-атаелы, соослэн њеч кылзы ӧй луысал ке, мон ӧй быгатысал. Университет бере быгатонлыкъёсме эшшо волятэме потӥз. Интернет пыр тодӥ, Москваысь тодмо модельер Вячеслав Зайцев «Лаборатория моды» школаяз дышетскисьёсты бича шуыса. Атае шуиз: потэ ке дышетскемед - мын! Вурем дӥсьёсме, суредъёсме кутӥ но кошки Москвае. Кутозы-а, уз-а? Тани мон азьын пуке комиссия, отын - ачиз Вячеслав Зайцев. Дышетскыны лыктэмъёс пӧлын Россилэн пӧртэм пумъёсысьтыз но кунгож сьӧрысь тачак адямиос - Лондонысь но нылаш вал. Кутӥзы! Ваньмыз пӧлысь 14 адямиез гинэ бырйизы.Вячеслав Зайцев толэзьлы быдэ суредъёсмес учкылӥз. Паймымон, кызьы со котькуд дышетскисьлэсь быгатонлыкъёссэ адӟе вал. Ачиз классика дӥськутъёсты лэсьтэ ке но, вала авангард яке мукет аспӧртэмлыко стилен вуриськись адямиосты. Мон киын ужаны, чыры-пырыосын вырыны яратӥсько бере, коллекциосам маке киын лэсьтэмзэ ватсалляны дэмлаз. Озьы дышетскон куспын лэсьтэм коллекциысьтым 9 дэремелэсь сяськаоссэ, детальёссэ мон киын вурылӥ. Школаез быдтэме бере Вячеслав Зайцевлэн модая юртаз ужаны чортӥзы.- Тыршемдэ адӟыса, тонэ Вячеслав Зайцев бордысьтыз ӧз лэзьы ни?- Бен (серекъя). Школаез быдтэме бере Вячеслав Зайцевлэн модая юртаз ужаны чортӥзы. 14 адями пӧлысь 2-сэ гинэ кутӥзы. Вячеслав Зайцевлэн юртаз ужаны - бадӟым данлык! Али мон конструктор но суредаськись луисько. Вячеслав Зайцев вае вуоно дӥсезлэсь суредъёссэ, нош мон соосъя выкройкаос лэсьтӥсько. Дыры ичи, аслым нуллон понна дӥсь вурыны но уг сюры. Озьы ке но коллекциос бордын тыршоно. Тани сӥзьыл возьматонъёсы выль дӥсьёс вурыны кулэ ни.- Али тынад вань ини 2 профессиональной коллекциосыд - «Весенние сумерки», «С чистого листа». Кызьы соос кылдӥзы?- Котькуд дизайнер огшоры ньыль сэрего басмалэсь дӥсь пӧрмытыны быгатыны кулэ. Нырысь сое мыным валаны шуг вал, но берло дыши. Коллекция кылдытон понна нырысь ик кулэ малпан. Со бордысь ик потэ, вуоно дӥсьлэн кыӵе буёлэз но басмаез луоз. «Весенние сумерки» коллекция кылдӥз, писпуослэн вайёссы шоры учкыса, нош «С чистого листа» вордӥськиз тӧдьы кагазлы луыса. Собере вуоно дэремез кагаз вылэ суредасько, адями вылэ понӥсько. Берло ини мынӥсько лавкае но бырйисько дӥселы тупась басма. Тыршисько бырйыны буртчин, хлопок - мугор мед шокалоз. Буёлъёсты кутӥсько мылкыдыя. Котькуд коллекциме тыршисько ачим вурыны. дӥсьёсысь сяськаоссэ венен сӥньысэн вурыса пуки. Уг быгатӥськы аслэсьтым малпанме кинлы ке оскыны, уз пӧрмыты кадь потэ.- Тросэз дизайнеръёс кылдыто туж тузӥ дӥсьёс, но соос нуллыны но уг ярало кадь. Кыӵе тынад аслад стилед?- Котькуд дӥсез яра нуллыны, лулыдлы со тупа ке. Мускоын сое валало - тросэз яркыт дӥсьёсынызы висъясько. Тани «С чистого листа» коллекциысь дэремъёсме дунъясьёс нуллыны уг яра шуизы вал. Но мода возьматон бере мон доры одӥг нылаш лыктӥз но шуэ: «Мынам потэ сыӵе дӥсез нуллэме!» Солы мон нимысьтыз дӥсь вури на - коллекциысь дэремъёсме уг вузаськы. Удмуртиын нош кышкало дизайнер дӥськутъёсты нуллыны. Оло, соин дизайнеръёслэн ужъёссы но ог-огзылэсь зол уг висъясько. Котькуд дӥсь адямилэсь чеберзэ возьматыны кулэ. Соин ик, вуриськон борды кутскыку, нырысь малпано, кинлы тон дӥсьтэ лэсьтӥськод, кин сое нуллоз. Собере - мар понна со лэсьтэмын: ӝыт нуллыны яке ужаны ветлыны. Мынам дэремъёсы кызьы нылмуртлы, озьы ик кышномуртлы но тупалозы. Нуназе со пуке офисын, ӝытазе ресторанъёстӥ ветлэ. Аслам но мынам Ksenia Shklyаeva брендме азинтэме потэ.- Дуннеын трос дизайнеръёс. Кызьы пӧртэм луоно?- Москваын тачак кужмо дизайнеръёс. Соосын ӵошатскем, пӧлазы асме адӟытэм потэ. Котькуд дизайнер аслэсьтыз нимзэ лэсьтыны выре: магазин усьтэ, сайт кылдытэ, нимысьтыз дӥськут возьматонъёс лэсьтэ. Дӥськут кылдытӥсьлы котьку азьлань мыноно, ас азяз пуктэм ужпумъёссэ быдэстоно, адямиослы тодмо луыны тыршоно. Со понна дизайнеръёс пыриськыны туртто пӧртэм модая возьматонъёсы, конкурсъёсы. Отын уго бадӟым адямиос - мода лэсьтӥсьёс. Аслам но мынам Ksenia Shklyаeva брендме азинтэме потэ. Туэ тулыс «С чистого листа» коллекциеным Надежда Ламановалэн вожвылъяськоназ пыриськи. 30 дизайнеръёс пӧлысь 3-тӥ инты басьтӥ. Мукет конкурсъёсы но поталляй ни. Монэ куд-ог адямиос тодмало ни, дӥсь вурыны курыса, вазиськыло.Дизайнерлы ялан дышетсконо. Али Россиысь модаез лэсьто Вячеслав Зайцев, Валентин Юдашкин, висъясал на Игорь Гуляевез, Сергей Сысоевез, Алёна Ахмадуллинаез - соос но котьку ог-огзылэсь дышетско. Ми, «Лаборатория моды» школаын дышетскемъёс, али но ог-огмылы дэмланъёс сётъяськом, ушъяськиськом но мукетъёсызлэсь умойгес лэсьтыны выриськом. Мон яратӥсько учкылыны Италиын тыршись Джон Гальянолэсь ужъёссэ. Со куке но Dior модая юртын валтӥсь дизайнер вал. Паймисько, кызьы сыӵе дӥсез малпаны луэ вал.- Тон трос возьматонъёсы вуылэмын ни. Кыӵе мылкыдыд кыле соос бере?- О-о... Дизайнерлы аслыз йыгаськоно луэ мода возьматонъёслэн ӧсъёсазы, озьы но отчы ваньзэс уг куто. Отчы сюрем бере но вань уж ачиз дизайнер вылэ усе. Нырысь ик, тыныд модельёсты шедьтыны кулэ. Мон Вячеслав Зайцевлэн агентствоысьтыз одӥг модельёсын ужасько бере, таин шугъяськон ӧвӧл. Собере дӥсьёстэ аслыд ик нуллоно Москвалэн одӥг пумысьтыз мукет пумаз. Ярам, юрттћськыны эшъёсы шумпотыса соглаш луо: соослы возьматонъёсын тунсыко потэ. Ужрадэ вуэм бере тыныд кулэ погмаськем дэремъёсты тупатыны, модельёсты дӥсяны. Тани нылъёсыд подиум вылэ пото. Катанчи сьӧрын пукиськод, пичи экранысь ваньзэ учкиськод. Мынэ модель, тон веньёс вылын кадь пукиськод ни, медаз гинэ канжаськы, дӥсез номыр медаз луы шуыса. Тани ортчизы... Мар табере? Мар азьланяз карыны? Нош ик мар ке выльзэ кылдытоно. Туэ тулыс «С чистого листа» коллекциеным Надежда Ламановалэн вожвылъяськоназ пыриськи. 30 дизайнеръёс пӧлысь 3-тӥ инты басьтӥ.- Дӥськутъёстэ мукет дизайнеръёс уг арам-мыто-а?- Сыӵе учыръёс Мускоын луыло, пе, но ачим мон таин ӧй пумиськылы на. Тросэз дизайнеръёс возьматонъёсы лыкто но дӥськутъёссэс мукетъёсызлэсь ватыса возё, кышкало. Одӥг пол гинэ юмоке шедеме вань. Дӥськут возьматонъёс дыръя котькуд дизайнерлы висъет сёто, отын - синучкон, дӥськут ошылонъёс. Ужрад быриз. Модельёсме кыльылыны кутски но - одӥг дӥськут ошетэ но ӧвӧл. Вӧзамы мукетыз дизайнер ужа вал, со басьтэм.- Мар бордын азьланяз ужаны малпаськод?- Вань малпанэ Удмуртилы сӥзем дӥсь лэсьтыны. Али мон «С чистого листа» бичетэлэсь нуллыны ярась дӥськутъёс вурисько, собере соосты вузаны потто. Туэ сӥзьыл дӥськут возьматонъёсы выль коллекция дасяны кутсконо ни. Азьланяз ужъёсме вузаны кутсконо, аслэсьтым маркетме усьтоно. Но со понна трос тыршоно на.- Кыӵе сӥзёнэд кутскись дизайнеръёслы?- Котьку мед азьлань вамыштозы, тунсыко малпанъёссэс улонэ пыџатыны медаз кышкалэ. Ас вылазы ужаны мед тыршозы. Соку ваньмыз пӧрмоз.Мария Векшина Туспуктэмъёс: Ксения Шкляева Теги: даноадями Егитъёс
Лулчеберет
Виталий Пронин 11-тӥ июнь 19 час 45 минутысен А. Невский собор дорын усьтӥськоз «Оркестръёслэн парадзы» 12-тӥ июнь 09.00 -10.00 - А. Дерябинлэн синпелетэз дорын митинг, сяська тугоко валён; 10.00 - 11.00 - «Пыраклы Россиен» монумент доры Россилэн нуналэзлы сӥзем сиё-дано ужрад; 11.00 - 12.30 - Пушкинской урам кузя ортчоз «Одӥг город - одӥг история!» шествие; 12.00 - 17.00 - Шор площадьысь котырес фонтан дорын ужалоз «Усьтэм студия», луозы пӧртэм шудонъёс, вожвылъяськонъёс, туспуктонъёс; 11.00 - 21.00 котрес фонтан дорын ик ӧтчаськоз «Велоград» площадка. Татын ортчоз велошоу, ужалоз тир, радъяськоз Быдӟым Вормонлы сӥзем туспуктэмъёсын адӟытон, мылкыд карисьёс ГТО сётыны быгатозы; 13.00 - 16.00 Правительство мышкысь ротондаын нылпиос пыриськозы пӧртэм шудонъёсы, ӵошатсконъёсы, соосты витё тунсыко спектакль, чузъяськозы А. Бартолэн кылбуръёсыз, ворттылоз «Чиборие автобус» но трос мукетыз. 16.15 - 20.00 - Правительстволэн юртэз мышкысь ротондаын тодматскыны луоз Ижысь но Удмуртиысь калык коллективъёсын, татын ик концерт сётоз Франциысь Шинон городысь оркестр. 13.00 - 16.00 - Наговицын ульчае «Литературный «Арбат»: ИЖверсия» проектэн потозы Ижысь библиотекаын ужасьёс. 11.00 - 16.00 - Наговицина ульча пӧрмоз «Тазалыклэн урамезлы»; 16.00 - 18.00 - Шор площадьын Олимпийской чемпионъёс мастер-классъёс сётозы; 18. 00 - Шор площадьын шоу возьматозы Краснодарысь золтэм канат кузя ветлӥсьёс. 20.00 - 22.00 - Операя но балетъя театр азьын концерт сётоз Турецкойлэн хорез. 22. 00 часын - фейерверк. Ужрадъёс ортчозы городысь мукет интыосын но: 10.00 часысен Иж город администрация азьын спортлы сӥзем «Скутер-день!» праздник радъяськоз; 15.00 часысен «Столица» ТРК дорысен кутскоз велопарад; 15.00 - 22.00 - Устинов ёросысь «Магнит» гипермаркет азьын «Ижевск - дуннеысь тужгес устоез город» программа. 12.00 - 14.00 - чакламын «Иж вылысь городлэн мифъёсыз но легендаосыз» программа; 12.00 часысен Индустриальной ёросысь Космонавтъёслэн парказы «Ми - Россиын улӥсьёс» ӧтён улсын шулдыръяськон; 13.00 часысен Кызьпу арамаын гурлалоз Гербер; 15.00 часысен Первомай ёросын улӥсьёсты но куноосты витёз «Радиотехника-1» центр дорысь площадка; 15.00 часысен кутскоз «Кичке уен» (Ӝыт сабантуй) бигер шулдыръяськон. Элина Кумачёва Туспуктӥз Алксандр Горбунов Теги: Иж кытынкумар
Лулчеберет
Виталий Пронин 9-тӥ-15-тӥпӧсьтолэзь Така.Улонады чутрак воштӥсь-конъёс ортчозы. Азьвыл кутскем уждэс йылпумъялоды, кыӵезэ ке, оло, выльысь быдэстыны курозы. Кужымдэс трос быдтоды коньдон поттонлы но семьядылы. Субботае мар борды кутскоды, ваньмыз ӟечен берытскоз.Ош.Ужан эшъёсты куспын кылдэм валамтэос сылмозы, озьы ке но ужаны мылкыдды сокем уз ӝутскы. Шутэтске, тросгес дырдэс семьядылы висъялэ, сюлмады кельшись ужен выре. Арнянуналэ куное ветлэ, асьтэлы дӥсь яке мукет шумпоттӥсь арбери басьтэлэ.Кыктоос.Кыӵе уж борды гинэ уд кутске, ваньмыз удалтоз. Сюрес вылэ дасяськисьёс малпамтэ шорысь коньдон куштоно луозы. Тазалыктылы саклык тросгес висъялэ. Шутэтскон нуналъёстэс матысь адямиосыныды ортчытэ.Кисло-кусло.Азьвыл кутскем уждэс йылпумъяса, шутэтскыны дасяськоды. Юрт котырдэс выльдыны мылкыдды ӝутскоз, озьыен, коньдон дасяно. Вылаз ик, эшъёсты, юрттэт курыса, вазиськозы на. Пятницае куно пумитало-ды.Лев.Тросгес саклык висъялэ котырысь адямиостылы: кивалтӥсьты шумпотоз кузьымлы, анай-атайды - юрт котыразы юрттэмдылы. Арня пумын уксёпуйыды шӧдскымон секыталоз. Шутэтскон нуналъёстэс инкуазьын ортчытэ: чорыгалэ, веник, емыш бичалэ.Нылмурт.Кужымдылэсь ялан юнмамзэ умой валаськоды: малпам уждэс вормоды. Шутэтскыны дасяськисьёслэн сюрессы удалтоз. Арня трос тунсыко пумиськонъёс ваёз. Субботае ужды пумысен сюлмаськонъёс кылдыны быгатозы, ваньзэ радъяны семьяды юрттоз.Весъёс.Вань сюлмаськонды та-залык но коньдон пумысен. Малпанъёстэс быдэстон понна выль адямиосын тодматӥськоды - но тыршемдылэн емышез кема кисьмалоз. Пятницае нокинэн ченгешонтэм вылысь асьтэ поннады ужалэ.Скорпион.Кизилиос коть-кыӵе уды-сын азинлык гинэ сӥзё. Семья куспады кылдэм валамтэос сылмозы, нылпиосты шумпоттозы. Кин ке кунгож сьӧры кӧчоз, кинлэсь ке творчествозэ вылӥ дунъялозы. Арня пумын ужысьтыды эшъёсты, юрттэт курыса, вазисько-зы.Ыбылӥськись.Йырдэс кема висьытэм ужлэн пумыз вуоз. Кин ке шуныт палъёсы шутэтскыны дасяськоз, озьыен, вань сюлмаськонъёсты со сярысь луозы. Субботае кисыды бушалоз. Арнянуналэ кузь сюрес вылэ потоды.Сюро кеч.Трос дырдэс но кужымдэс уждылы висъяськоды, семьяды сярысь но куспаз эн вунэтэ. Коньдондэс юнме тус-тас эн каре, малпаське тросатон сярысь. Пятницае кутскем ужды азинлыко луоз. Арнянуналэ тунсыко дэмланъёс вуозы, кин ке кышнояськон сярысь малпаськоз.Ву кисьтась.Арняды огыр-бугыр ортчоз. Луонлык кылдоз ӟеч коньдон поттыны - сакгес кариське, бабыса эн кыле. Матысь адямиосты, юрттэт курыса, вазиськозы. Тросгес саклык висъялэ тазалыктэс кыдатонлы: ӵемгес пыдын ветлэ.Чорыгъёс.Шудды понна зол гинэ нюръяськоно луоды. Четверге трос саклык висъялоды уждылы: валантэм юанъёсты лачак люкаськемын ни. Субботае эшъёсыныды пумиське, жадемды соку ик тӧлӟоз.
Иворъёс
Виталий Пронин Фото: REUTERS/Maxim ShemetovИвор вӧлмытӥсьёсын тазьы кенешон ӟеч сямлы пӧрмиз ни — арлы быдэ радъяське. Но туэ со пандемиен йырин ортчиз видеконференция амалэн: Владимир Путин журналистъёслэн юанъёссылы валэктон сётъяз Ново-Огарёвоын интыяськем резиденциысьтыз. Юанъёс герӟаськемын вал пандемиен, тазалыкез утён удысэз, экономикаез радъянэн-азинтонэн, калыклы юрттэт сётонэн но уно мукет. Коронавирус дуннеысь вань сямен ик кунъёслэсь экономиказэс шуккиз. Котькудӥзлы сюлмаськоно луиз тазалыкез утён удыссэс выль сямен радъян, эшшо но азинтон сярысь. Мукет кунъёсын ӵошатыса, Россия та удысъёс борды дырыз дыръя басьтӥськиз, коронавирусэн нюръяськон ласянь кунамы рос-прос система кылдытэмын ни, шуиз Президент. В. Путин пусйиз: пандемиен йырин ыштонъёс адӟем предприятиослы азьланяз но юрттэт сётӥськоз, кылсярысь, ичи процентъем кредитъёс висъян, выт тыронэз капчиятон ласянь. Калыклы юрттон — котьку сямен ик валтӥсь интыын, кылсярысь, азинтӥськоз нылпиосын семьяослы юрттэт сётон, шуиз Президент. Чузъяськиз гуртъёсын Интернетэз кужмоятон сярысь юан но — коронавирусэн йырин школаосты нош ик дистанционной амалэ выжтоно луиз ке, кызьы дышетскозы гуртысь нылпиос, Интернет мырдэм кутэ ке? Владимир Путин шуиз: вуоно арлэн пумаз вань гуртъёсы вуоз ӝог Интернет, талы уксё чакламын. Кунмылэн экономикаез сярысь ке, Президент ивортӥз: пандемиен йырин трос ыштонъёс адӟоно, трос ужъёсты быдэстоно, калыклы юрттоно луиз. Экономикаысь лыдпусъёс али минусэн мынэ. Но вуоно арлэн пумаз пыд выламы султомы ни. Нош 2022-тӥ арлэн кутсконаз экономикамы юнмалоз. Ваньзэ вормом, пусйиз со. Елена Никитина
Иворъёс
Виталий Пронин Чингыли берпуметӥзэ жингыртоз республикаысьтымы 522 дышетон заведениын. Котькудаз ик югдурез чаклалозы полицейскойёс.МВД-ысь быдэ вуымтэосын ужанъя ёзлэн кивалтӥсез Светлана Селёва верамъя, выпускникъёсты эрказ лэзьыны дӥсьтоно ӧвӧл. Уго азьвыл аръёс возьмато: йыртэман-аляктон учыръёс луыны быгатозы.- Жаляса верано, тӧдьы айшетъёсын, дэремъёсын нылъёс но пиос бер ӝытозь пусйыны дасесь та нуналэз, - шуэ Светлана Юрьевна. - Ижын ӝыт пал соос кыстӥсько ни паркъёсы, тымет дуре. Анай-атайёс ӵемысь соос сярысь вунэто.Но таин ӵош тодын возёно: быдэ вуымтэослы гужемзэ 23 часлэсь бер урамын калтыртыны уг яра. Берпуметӥзэ гырлы шуккиськон нуналэ но полицейскойёс нокинлэн кузяз уз ветлэ. «Йыромем» выпускникъёслэн анай-атайёссы кыл кутон улэ кыскемын луозы, соослы 500 манетозь тыриськон тупатыны луэ.- Со сяна, Югдурез утёнъя министерство Кун Кенеше ӵектонэн потӥз: 25-тӥ мае, 1-тӥ июне но 1-тӥ сентябре республикаын кудӟытӥсь юонъёсын вуз карыны лэзёно ӧвӧл, - пусъе С. Селёва. - Депутатъёс таин соглаш карисько. Бен, та вакытлы кулэ документъёс дасямын ӧвӧл, соин ик дышетскон ар пумын вуз карисьёсты «кортнаны» уз луы на. Но 1-тӥ сентябрёзь та малпан улонэ, оло, пыӵалоз ни.Кудӟытӥсь юонъёсын вуз карон алэмын луоз эшшо куд-ог шулдыръяськонъёс дыръя, кылсярысь, Ижлэн нуналаз, Егитъёслэн нуналазы. Таиз курон тупатэмын трос калык люкаськон интыысь 500 метрлэсь матысь вуз карон интыос понна гинэ.Но одӥгзэ вуз карисьёс котьку тодазы возьыны кулэ: быдэ вуымтэослы кудӟытӥсь юонъёс, тамак вузаны уг яра!Элина Васильева. Теги: Полиция
Югдурез утён
Виталий Пронин ДУННЕЫН Кусыпъёссы тэшкамын Испания но Великобритания люкыны выро Пиренейской шормуӵысь Гибралтар кунэз. 7 квадрат иськем быдӟа Гибралтар понна вожмаськон кык кунъёс вискын 300 арлэсь кема кыстӥське ини. Таин сэрен Гибралтарын 2 пол референдум но ортчытӥзы ини. Отын улӥсьёс - 30 сюрс адями - дурбасьтӥзы вал Англия понна. Но Испанилэн тае лыдэ басьтэмез ӧз поты, угось Гибралтарен вуз каро, туризмын кусыпъёссы туж ӟечесь.Югдур уката лэчытомиз берло дыре, Великобритания Евросоюзысь потыны мылкыд каремез бере. Гибралтар угось та малпанэн соглаш ӧз луы. Евросоюз но дурбасьтыны медэ Испания пала. Но Англилэн королеваез Елизавета II сётскыны уг малпа. Угось Гибралтар пролив усьтэ сюрес Атлантической океанэ но, Средиземной зарезе но.РОССИЫН «Ш» понна - 500 манет Автомобилистъёслы тыриськонъёс тупатозы, машиназы бордын «шипы» пус ӧз луы ке. Россиысь Правительстволэн постановлениез улонэ пыӵаны кутскиз 4-тӥ апрельысен. «Ш» пус юнматэмын луыны кулэ автомобильлэн мышказ питранъёсаз шипъёсыз вань дыръя. Законэз тӥясьёслы 500 манет тыриськон тупатӥськоз.Кызьы та куронэз быдэсъяло Удмуртиысь автомобилистъёс, инспекторъёс эскерыны кутскозы ни вуоно арняысен - нимысьтыз рейдъёсы поталозы.УДМУРТИЫН Пӧяськеме кылемъёслы юрттэт Элькунысьтымы ог сюрс адями пӧяськеме шедемын, улон инты басьтыны коньдон тырыса. Элькун Правительство соослы юрттон амал ӵектӥз. Ӝыныё пуктыса кельтэм юртъёсты йылаз-пумаз вуттыны дэмлано, пе, выль застройщикъёслы. Кин таӵе ныпъетэз ас вылаз басьтыны дась луоз, солы дунтэк музъем висъяно.Таӵе кичӧлтонзэ Правительство вуттӥз ни Кун Кенеше сое законэн юнматон вылысь. Теги: дунне
Улон-вылон
Виталий Пронин • аптекаос, медицинской арбериосын вуз карисьёс; • стоматологиос; • массаж лэсьтӥсь компаниос (ужаны лэземын, адями доры ветлыса гинэ. Со сяна, массаж адямилы врачен дэмламын луыны кулэ); • нуналмысь кулэ луись арбериосын, сиён-юонэн вуз карисьёс; • сад-бакча тӥрлыкен вуз карись компаниос, та удысын Интернет пыр вузаськись но доставкаен ужась предприятиос; • лэсьтӥськон арбериосын вуз карись лавкаос (город сьӧрын интыяськемъёсыз гинэ); • лэсьтӥськон удысын тыршисьёс; • кышкытлыклэсь утиськон понна кыл кутӥсь компаниос; • медицинской страхованиея огазеяськонъёс; • МФЦ-ос; • автосервисъёс но автомойкаос; • оборона понна ужась предприятиос; • «Милком», «Калашников» концерн, «Воткинский завод», «Аксион-холдинг» предприятиос; • нюлэс будэтӥсь, корась предприятиос; • лизинген вырись компаниос; • предприятиос, кудъёсызлэсь ужзэс уретыны уг луы.
Иворъёс
Виталий Пронин Ижевскын капчи атлетикая манеж усьтӥськем бере шаерысьтымы спортсменъёслэн быгатонлыкъёссэс будэтыны луонлыкъёссы эшшо но паськытазы. Пыдын бызьылӥсьёс табере толалтэ но шуныт интыын мугорзэс кыдато. Арлыдо спортсменъёсын артэ кужымзэс эскеро пиналъёс но.Кылем суббота нуналэ Ижысь манежын «Шиповка юных» ӵошатскон ортчиз. Отчы пыриськизы Удмуртиысь 250 пала нылпиос. Котькуд командаын вить мурт. 60, 600 метре бызьылэм сяна, соос кузьдалае но выллане тэтчазы. Вормисьёсты кык группалы люкизы: городъёс но гуртоос. Городъёс пӧлын вормисе потӥзы ижъёс: 34-тӥ школаысь нылъёс но 93-тӥ школаысь пиос, нош гуртоос пӧлын висъяськизы Вавож шор ёзо школаысь нылъёс но Пичи Пурга ёросысь Пугачёвоысь пиос.Нимаз вормисьёс пӧлын котькинлэсь чупрес луэмзэс возьматӥзы город нылпиос: Иван Данилов, Иван Буглеев, Влада Пугачёва, Кристина Миронова но мукетъёсыз. Пусйыны кулэ, шаерысьтымы тужгес кужмоосыз командаос но нимаз вормисе потэмъёс март толэзе кужымзэс эскерозы Казаньын ортчоно ӵошатсконын.Валентина Емельянова. Туспуктӥз Владимир Беломорских. Теги: Вавож Егитъёс Иж ПичиПурга
Спорт
Виталий Пронин 25-тӥ толсуре Удмуртилэн Президентэзлы Александр Волковлы тырме 60 арес. Вордӥськемын со огшоры ужась семьяын, сизьым нылпи пӧлын, Брянск городын. Но 42 ар талэсь азьло улон сюрес вуттӥз сое Удмурт музъем вылэ. Вуоно Президент ужаз механикая Чепца заводын, лэсьтӥськон управлениын, 35 аресказ кивалтӥз ни Глазов городлэн исполкоменыз. Пумен-пумен тубатъёс вуттӥзы Удмуртиысь Министръёслэн Советазы, Россиысь Федерацияя Советэ, шаерысьтымы Кун Кенеше - вал солэн Тӧроез. Нош 2000-тӥ арысен Александр Волков Удмуртилэн Президентэз луэ. Мар воштӥськиз республикаямы та дыр ӵоже? Кыӵе мылкыдъёсын Президент пумита Выль арез но кыӵе йылпумъянъёс лэсьтэ аслаз ужезлы? Та юанъёслы валэктыны курыса, журналистъёс люкаськылӥзы Президентлэн резиденцияз. - Александр Александрович, кыӵе дунъет сётӥськоды ортчем арлы?- Лыдпусъёсты учкыса, адӟиське: ӟеч ужаськомы гурт удысъя. Республикаямы али 150 сюрс тонна йӧл кыско. Эскере ай Приволжск федерал округысь мукет республикаосты. Сыӵе лыдпусъёс ӧвӧл нокытын но. Вормон асьмелэн сюлмаськеммы бордысь потэ. Трос ик ӧвӧл сыӵе улосъёс, кудъёсыз йӧлын но сӥльын асьсэды быдэсак сюдыны быгато. Гуртъёсын пуктэмын выль школаос, ӟечгес луизы улон условиос, чагыр эстӥськон вуэ, гурт удысын техника выльдӥське, стадионъёс лэсьтӥсько. Со асьмелэн вормонъёсмы.Улонлэн азинскемез адӟиське нылпиослэн вордскемзыя. Тае но туж ӟеч возьмато лыдпусъёс. 1991-тӥ арын шаерамы 24 сюрс нуны вордӥськиз вал. Вить ар ӵоже та лыдпус 14 сюрс 800-озь усиз. Малы? Ӵуказе нуналлы оскон быриз, ужтэк кылемъёслэн, начаръёслэн лыдзы йылӥз, улонысь кошкисьёс туж трос луизы. Россиын улӥсьёслэн лыдзы ар ӵоже 1 миллионлы кулэсме вал. Ваньмыз та возьматӥз кунмылэсь со вакытъёсы туж секыт югдуре шедемзэ. Жаль, Кун Думае берло быръён кампания дыръя со секыт югдурез калыкмы вунэтӥз, куараоссэ кызьы сюрем сётӥз. Озьы малпаськытэк ужам ке, азьло дыръёс выльысь берытскыны быгатозы.Шумпотӥсько: берло аръёсы Удмуртиын вордӥськемъёслэн лыдзы кулэмъёслэсь тросгес луэ. Кык ар ӵоже ни вордӥськемъёс, улонысь кошкемъёсын ӵошатыса, 700 палалы тросгес луо ке вал, туэ 1 сюрслы уногес ни. Россиын 83 улосъёс пӧлын сыӵеос 25 гинэ. Приволжск федерал округын ми та ласянь нырысетӥ интыын, ми бӧрсьы - Башкортостан.- Вераськонъёс ветло: вуоно арын кризис луоз. Талы оскиськоды-а? Кызьы ке дасяськиськоды-а?- Кризисэн кышкатъяло асьсэлы асьсэос оскисьтэмъёс. Кризис луыны быгатэ котькудӥзлэн ас пушказ. Берло митингъёс пумысен верано ке, отчы потэмъёс пумысь али нуныяса сямен верасько. Но та учыр шоры туж сак, малпаськыса учконо. Куд-огез вунэтӥз ни обязанностьёсмы сярысь, правоосыныз гинэ дан поттэ. Вань сыӵеос но: юри калыкез бугыръяло, кесясько: вот, ваньмыз урод! Но пичи ке но малпаськоно ук: маин та ваньмыз калык понна берытскоз?! 1917-тӥ арын кӧня ке адямиослэн бугыръяськемзы сэрен революция пуромиз. Кытчы бӧрысь со быдэс Россиез вуттӥз? Кӧня адями быриз?! Нош 1991-тӥ арын со выллемгес ик югдур ӧз кылды-а? Кӧня ке бугыръяськись адямиосын сэрен кунмы, экономикамы куашказы, со бӧрсьы аръёсы калык понна номыр ӧз лэсьтӥськы ни. Нош ик сыӵе вакытъёс кулэ-а?Ойдолэ ай та югдурез асьме республикамы вылын чакласа потом. Власть лэсьтэ выль школаос, нылпи садъёс, 10 ар ӵоже оглом 500 пала социальной юртъёс пуктӥз ни. Со понна-а сое пыкылоно? Берло аръёсы Ижын гинэ лэсьтэмын вӧл-вӧл бадӟым Эшъяськон юрт, ӵыжак выльдэмын Удмурт театр, пуктэмын выль Мунё театр, Иж тымет котыр, зоопарк кыӵе зол ӝутэмын, нош кӧня вужмем юртъёс выльдэмын, нырысьсэ асфальт сюресъёс вӧлдӥмы азбаръёсы! Нош городъёс, тау карон интые, «Огъя Россилы» 35 процент сяна куара ӧз сётэ. Но «Огъя Россия» - со властьлэн партиез ук!Нош мар лэсьтӥзы мукет партиос? Кылынызы гинэ оломар но шуизы. Малы куараез сётоно номыр лэсьтымтэос понна? Малы соослэн укыр ӟеч сӥзёнъёссылы, пӧямъёссылы осконэз? 1990-тӥ аръёсы шаерамы одӥг объект но пуктэмын ӧй вал! Выль Россиын улытозямы, берло 10 арзэ гинэ азинскыны, лэсьтӥськыны кутским. Нош азьланяз эшшо 10 ар ӵоже ма но лэсьтыса ум вуттэ! Мон, властьысь адями, та ласянь кылме сётӥсько!Кун Думае ортчем быръёнъёс сярысь верано на ке, калык дорозь ӧм вуэ, «Огъя Россилэн» зэмос ужъёсыз сярысь умой-умой ӧм вералэ. Соин ик одӥг мандатмес ыштӥмы. Азьвылаз Кун Думаын «Огъя Россия» партилэн нимыныз 3 депутатмы вал ке, табере 2 гинэ кылиз. Но кыкез но соос республика понна бадӟым пайда вайыны кулэ. Шуом, Николай Аброськин азьвыл но туж зол юрттэ вал выль объектъёс лэсьтыны. Со пыр лэсьтӥськон удысэз эшшо золгес радъяны луоз.- Кам шур вамен выж лэзён пумысен кема вераськон мынэ ни. Маке лэсьтӥське-а?- Вуоно арын ини Кам вамен выж лэсьтонъя ужъёс кутскозы. Ваньмыз умой радъяськиз ке, 4 ар ортчыса, выж луоз. Со 14 миллиард манет пала усёз. 27 процентэз - федерал кисыысь но Удмуртилэн бюджетысьтыз. Нош бадӟым люкетэз - конкурсын вормисе потэм инвесторлэн уксёез. Матысь дыре Правительство ивортоз, кин пуктоз та выжез.- Калыклэн юанъёсызлы берлозэ валэктыкуз, Владимир Путинлэсь кин ке юаз: малы, пе, сыӵе «хреново» Сарапулын. Тӥ кызьы малпаськоды - малы?- Жаль, Сарапулын сыӵе мылкыдъёссы шуыса. Но, малпасько, та юан герӟаськемын Сарапулысь радиозавод котырын кылдэм югдурен. Та заводлэн кивалтӥсез - нимаз адями - сое куашкатӥз, нош ми, власть, табере ӝутӥськом. Малы сарапулъёс со югдурзы сярысь 2 ар ӵоже шып улӥзы? Табере малпало: туж ӝог ваньзэ улӟытыны луоз. Выжыкылын гинэ озьы луэ. Та заводъя кӧня пумиськонъёс ортчытъяй ни Россиысь Президент дорын но, премьер дорын но, обороная, промышленностья министерствоосын. Поттэмын Россиысь Правительстволэн распоряжениез, соя Сарапулысь завод стратегическойёс пӧлы пыриз. Табере федерал кисыысь отчы коньдон висъяськоз, асьмелы но заказъёс чырмытгес утчано.Нялтас вераса, быдэс ар ӵоже ми бадӟым саклык висъяны тыршим промышленность удысысь предприятиосты ӝутонлы. Йыры тужгес висе вал куинез предприятимы понна: «ИжАвто», Сарапулысь радиозавод но «Ижмаш». «ИжАвтоез» кризисысь поттыны быгатӥм. Вуоно арысен кутскомы ни Lada Granta автомобильёсты бичаны. Кык ар ӵоже та модель машинаосты гинэ 90 сюрс пала поттомы. Нош оглом учконо ке, али толэзьлы быдэ предприятие 10 сюрс автомобиль бича ни. Сыӵеез 20 ар ӵоже ӧй вал. Нош кутскимы вал 2-3 сюрс бордысен. Со - коллективлэн вормонэз. Матысь ар ӵоже ми тазьыгес ик ужалом. Нош со вискын калыкез, специалистъёсты дышетомы Nissan автомобильёсты бичаны. 2016-тӥ арозь быгатомы ни араз 300 сюрс автомобиль поттыны. Та планэз умоен лыдъяз ачиз премьер Владимир Путин.Нош «Ижмашын» югдур секыт возиське на. Сое «эмъюмтэк» катьяны уз луы. Оскисько, югдурез тупатыны быгатом.- Тӥляд сюлмаськемдыя республикаямы трос объектъёс пуктэмын. Кудӥз бадӟым шугъяськонъёсын лэсьтӥськиз но кудӥз асьтэлы тужгес но сюлэмдыя?- Тау Инмарлы, огез но бадӟым шугъяськонъёсын ӧз лэсьтӥськы. Туж кельше циркмы. Но, малпасько, сое монтэк но пуктысалзы. Зэм, али кадь, оло, ӧй но пӧрмытысалзы. Туж сюлэмыя Свято-Михайловской собор. Эшшо - зоопарк. Тазэ ини, меӵак верасько, мынам туж бадӟым мылкыдылы луыса гинэ лэсьтӥм. Ма, калыкез бугыръясьёс, зоопарк кулэ ӧвӧл шуыса, кесяськизы, 2 сюрс пала кинюртэмъёс люкаса, келязы вал Россилэн Президентэзлы. Но сыӵе пумитъяськисьёс ласянь мон ӧй куректы. Угось тодӥсько вал: шонер лэсьтӥсько!Таин валче тодам вайисько гуртысь песянаелэсь верамзэ. Со трос визьмо мадёсъёсты тодэ вал. Вот, шуэ, пичи кунян вордӥське, солэн сиемез потэ. Кунянэз анаез доры нуо, нош со аслэсьтыз шудзэ уг вала, пыкиське, ӵыжаське. Улонын но сыӵе ик югдур кылдэ ук.- Городъёс кытӥяз пыкыло: укыр бадӟым саклык висъяськоды гуртын объектъёс пуктонлы.- Валасько: школаостэк, нылпи садъёстэк ми гуртэз ум ӝутэ. Школа ке вань, егитъёс но гуртысь кошкыны уз дыртэ. Та муген ик тыршиськомы ёрос центръёсын стадионъёс но пуктыны. Али кутскиськом ни бассейнъёс борды. Нырысетӥез луоз Вавожын. Азьвыл та сярысь вӧтъёсамы но ӧм малпаськылэ.3 ар ӵоже нылпи садъёсы черодъёс бырыны кулэ, нош 5 ар ортчыса - нылпи яслиосы но. Вуоно арысен ми рос-прос та борды басьтӥськом. Уваын выль нылпи сад пуктӥм ук, тӥни сыӵе типовой шуиськись садикъёс ик ёросъёсын лэсьяломы. Басьтӥськомы малокомплектной школаос лэсьтон борды но. Одӥг липет улын луозы дышетӥсьёслы чаклам улон инты но школа.Городъёсын но ужмес кужмоятӥськом. Ижын, 2 ар ортчыса, луоз Егит учкисьлэн театрез. Иж тымет котырез лэсьтыса йылпумъялом. Машиностроитель микрорайонын вуоно арысен ини пуктыны кутском бюджет удысын ужасьёслы чаклам 200 квартираем юрт. Отын улозы дышетӥсьёс, эмъясьёс, культура удысын ужасьёс. Та - республикалэн проектэзъя. Нош дышетӥсьёслы трос этажо корка пуктӥськоз федерал проектъя Ижысь ик «Столичной» комплексын.- Россиын али лэчыт ужпум мигрантъёсъя. Нош Удмуртиын соин герӟаськем шугъяськонъёс вань-а?- ӧвӧл. Оскисько, уз но луэ. Палэнысь адямиос дорамы уногес лыкто лэсьтӥськыны. Но, азьвылэн ӵошатыса, сыӵеос али трос ӧвӧл. Та ужез рос-прос радъя Миграцияя службалэн управлениез. Лыктӥсьёс кусып тупато шаерысьтымы диаспораосын. Югдурез чакласа возьыны юрттэ Нациосын ужан политикая министерство но.Меӵак верано ке, республикаямы асьме ужасьёсмы тырмо. Азьланяз но, оскисько, озьы луоз. Но монэ сюлмаськытэ мукетыз: егит адямиос кошко Россилэн шоркаръёсаз, ӧжытэз мыно асьме заводъёсы. Кадръёсъя политика бордын ужано. Предприятиосын, заводъёсын тыршись адямиос ӧжыт уждун уг басьто ук. Но туала егитъёслэн «пӧсямзы» уг поты.Мон ваньзэ та улонын ас киыным лэсьтыны быгатӥсько. Урод ужаме ноку уг луы вал. 10 ар талэсь азьло вералляй аслам чагыр малпанъёсы сярысь. Но инмын лобаса ӧй ветлы, со малпанъёсме ачим ик быдэстӥ, зоопарк но, цирк но, мукетъёссэ но лэсьтӥ. Президент луи бере, озьыен табере уй но нунал тыршоно.- Кыӵе кузьым возьмаськоды вордӥськем нуналады?- Зэмзэ вераса, вордӥськем нунал сярысь малпаськыны, солы дасяськыны дыр ик ӧй вал ай, быръёнъёсын вырим ук. Но арнянуналэ люкало ӵыжы-выжыосме, эшъёсме. Пуком, кырӟалом. Мар кузьмалозы, солы ик шумпото. Но пумит ӧй луысал выль куасъёслы. Гурезь куасъёс кузьмалом шуыса, оскытӥзы ни. Тол куазен нискылан сяна, гужемзэ яратӥсько чорыганы. Соин ик, оло, кин ке выль спиннинг кузьмалоз - шумпотысал. Теги: АлександрВолков ечкыласьком
Улон-вылон
Виталий Пронин Кызьы шедёно «Поле чудес» передачае? Кылем арын 30-тӥ декабре «Поле чудес» передачаын воректыны удалтӥз Вавож ёросысь «Колос» хозяйствоысь зоотехник-селекционерлы Анастасия Матвеевалы. А. Матвеевалэн архивысьтызСъёмкаос уйшорозь Ошлэсь арзэ мытыса, передачалы утчазы Россиысь пӧртэм ӵошатсконъёсын вормемъёсты. Озьы Анастасия Матвеевалэн нимтулыз шарае потӥз: 2018-тӥ арын кунысьтымы зоотехник-селекционеръёс пӧлын ортчем нырысетӥ вожвылъяськонын удмурт нылкышно 2-тӥ инты басьтӥз, тодон-валанэныз паймытӥз. Хозяйствояз но со ялан вылез борды кыстӥське, бере кылёно ӧвӧл, командамы юн, шуэ. «Колос» предприятие Россиын огез кужмоез луэ. — Съёмкаосбере толэзь ортчиз ни, но али ке но уйвӧт кадь потэ, — веранзэ мытэ нылкышно. — Ноябрь пумын ӝыт ни валтӥсь зоотехникмы Сергей Курбатов жингыртӥз: «Поле чудесэ», пе, мынод. Серекъя, кожай. Ӵукна кивалтӥсьмы Владимир Красильников та веранэн ик лыктӥз. Уг мыны, шуисько вал. Кызьы копак телевизоре потод? Дышемын ӧвӧл мон. Кузьым утчалом, номер дасялом, нош тон дасяськы, шуиз кивалтӥсьмы. Сьӧрам гуртысьтымы «Гербер» ансамблез кутыны малпасько вал. Студиын гожтэм куара кулэ шуизы — ӧз кутэ. Выль Бия гуртысьтымы крезен шудӥсь Наташа Григорьеваез дэмламы, нош ӧз яра. Крезьгуро номер одно кулэ, шуо. Мар кароно? Юрттӥз асьме министерствомы (Гурт удысъя но сиён-юонъя министерство — авт.), Шаркан ёросысь «Тулкым» ансамблен герӟаськизы. Нылпиосме куиньзэ ик сьӧрам кутоно кариськи, ку ай соос Якубовичен пумиськозы на? Озьы командамы съёмкаослэсь 2 арнялы азьвыл дась вал ни. Со дыр ӵоже ум быриз. Оло ужалод, оло малпаськод. Куалекъяй. Удмурт делегация «Останкино» телецентрысь студие 12-тӥ декабре вуиз. Татын соосты мукет шудӥсьёсын тодматӥзы, экскурсия радъязы. — Кыӵе ке сценарий киямы сётозы, дышетыны косозы, малпай вал. Телевизор пыр передачаез учкыса, постановочной кадь потэ ук. Воксё но озьы вылымтэ. Огзэ гинэ веразы: съёмкаос ӵуказе 15 часыен кутскозы, уйшорозь кыстӥськозы, талы дась луэ. Зэмен ик бер уйинозь съёмкаос мынӥзы, но дырлэсь ортчемзэ огмы но ӧм валалэ. Шумпотон но, кышкан но — вань мылкыдъёс сураськизы. Бадӟым шуныт семьяын кадь ваньмыз туж каньыл радъяськиз. Операторъёс, режиссёръёс шудӥсьёслэсь тросгес вал. Нырысь-валысь кышкай, кытчы меда сюриськиз та шуыса. Ӟучъёслэн сямен кыл вольыт ӧвӧл ук. Акцентме но верасез шедиз. Но бератаз буйгай. Кыдёкысь вуэм родняосынызы сямен, милемын лякыт вераськизы. Удалтон но вормон Матвеевъёс Леонид Якубовичез съёмка кутскемлэсь 10 минутлы азьвыл гинэ адӟизы. — Шудӥсьёсын вераськыса гримёркаын пукиськомы, — тодаз вае Анастасия Александровна. — Ог-огмылэн ужаменымы, вормонъёсынымы тодматскиськом. Специалистъёс пумиськимы ук. Якубович ӧсэз усьтӥз. Неужто ми доры? Экран азьын недосягаемой кадь потэ вал. Кин кытысь шуыса юалляськиз. Удмурт дэремме адӟыса, юаз: концерт пуктоды, эктоды? Мукетъёс эктозы, мынам удмурт дэремме, культурамес возьматэме потэ, шуисько. Эн куалекъялэ, ваньмыз умой луоз шуиз но кошкиз. Озьы кутскиз шудон. Нырысетӥ турлэсь ортчемзэ Анастасия Александровна, пыдъёсыз зубектытозь куалекъяса, возьмаз. Сое угось кыкетӥ туре юнматӥзы, нырысь ик барабан бергатод шуизы. — Ошлэн арез бере, ошъёс сярысь ик юанъёс луозы кожай вал. Со темая ик дасяськи. Воксё но озьы вылымтэ. Кызьы, пе, вашкала дыръя нималлязы одӥг ведра йӧл сётӥсь скалэз. Юанме бумага вылэ гожтыса вуттӥ, нош малпаськыны дыр воксё но уг сёто. Ачид сярысь верано, кузьымъёсты поттоно, ӟеч кыл верано, нылпиосты дасяно, эшшо ке маке секта барабанэз бергатоно, Якубовичез кылзоно. Нылыным кенешимы вал, сыӵе куалектэм дыръя котьмар медло, нырысь ик «а» букваез верало шуыса. Сыӵе буква вань шуизы но, соку гинэ буйгай, сазьтӥськем кадь луи. Ма, мон та кылэз тодӥсько ук, малпай. Чепыльтэм кадь соку ик аслым шуи: эн дырты, нырысь эшшо одӥг букваез эскеры на, оло, янгышаськод. Нош шонер верай. 3 буква тодэме понна 2 шкатулка поттӥзы. Тодӥд ке, кудаз уксё со тынад луоз шуизы. «Поле чудес» передачаез огзэ но учкытэк кельтымтэ анаймы нодъяз вал: сыӵе шуд усиз ке, барабан палась шкатулкаез бырйы. Учкисько но, ма, неужто 5 сюрс манет? Точно — ӵашыртэ. Нош барабан бергатӥсько. Вӧзам сылӥсь пиосмурт дырын-дырын лушкем нукыртэ: тон мыным шудыны чик уд сётӥськы. Таин сэрен эшшо куалекъясько. Якубович дорам 3 пол матэктылӥз, буйгатыса вешалляз, чупалляз. Зэм, сое телевизор пыр ӧз возьматэ. «Ведёрница» кылэз верай но, чабыны кутскемзылы пельёсы нырысь ӧз оске. Кыӵе ке прострациын кадь. Барабанэз нырысь бергатыны ӧй сётысалзы ке, оло, воксё но мон дорозь черод ӧй вуысал. Анастасия Матвеева финалозь вуиз. Юазы: вашкала дыръя, пе, скаллы мар вамен сылалэн нянь сёто вал, ошен валче вуттон понна. «Забор» кыл йыраз соку ик лыктӥз. Нош таблоын кузьгес кыл возьматэмын. Куалектэменыз «изгородь» кылэз тодаз ӧз вайы — мукет мурт вормиз. Но финалын шудзэ келямез пумысен Анастасия Александровна воксё но уг куректы. — Гостиницае вуэммы бере ни пиналъёсын кенешиськом. Вормысалмы ке, олокыӵе но дуно призъёс басьтысалмы. Баллъёсмы трос вал ук. Нош солы ваньмызлы выт тыроно. Шкатулкаысь поттэм 5 сюрс манетлы но, турын вормем телевизорлы но выт кельтӥзы. 5 аресъем Егор пиелы кузьым вуиз. Кылбур верамез понна солы телефон сётӥзы. Солы машинаен гинэ но ярасал ни. Али телефонзэ киысьтыз уг куя, нош милям сое будэмезлы синпельлы кельтэммы потэ. Со табере «Поле чудес» передачаез учкемезлы быдэ ассэ телевизорысь утча. Якубовичез возьмало Передача эфире потытозь, нокинлы номыре ивортыны, фотоосты шарае поттыны ӧз лэзе. Но хозяйствояз вератэк умой ӧвӧл — дэмен юрттӥськизы Москвае мыныны, отысь пумитаны. Озьы матысь адямиосызлы вератэк ӧйлась. Зэм, гурт калык Анастасия Матвеевалэн кызьы ветлэмез сярысь тодӥз ай ӝыт передача эфире потэм бере гинэ. Со нуналэ кыдёкысь родняоссы но, аслаз коллективез но, корка трос люкаськыса, телевизор учкизы. — Передача бере ураме потыны уг луы вал — адямиос ӟыгыръяло, шумпото, юаллясько. Жингыръясьёс, ӟечкыласьёс лачак. Герой кадь луиськиз. Керпотоно. Тау шуэм потэ ваньзылы, кин монэн ӵош вал: гурт калыклы но, хозяйстволы но, министерстволы но. Анай бератаз шуиз: салам, пе, милемлы верано вал, возьмамы. Ми соин коронавирусэн сэрен ог-огмы доры ум ветлӥське, утиськомы сое, озьы экран пыр гинэ адӟиськимы. Салам анаймылы гинэ ӧй — быдэс шаермылы верай вал. Но 52 минут ӵоже кыстӥськись шоуэ тросэз ӧз тэры. «Тулкым» ансамбль ассэ туж йӧно возьматӥз. Тапыртэмзы, кырӟамзы шоры учкыса, ачим ик калыкеным эшшо золгес данъяськыны кутски. Якубович но соослы синмаськиз. Табере Матвеевъёс Леонид Якубовичез ас доразы возьмало. Удмуртие вуылыны турпутёвка кузьмазы. Озьы ик кыкетӥ турын шудэм эшшо 3 адямиослы но сыӵе ик путёвка сётӥзы. Зэм, путёвкаын Лудорвай, Сарапул, Чекерил но мукет турмаршрутъёс пусъемын. Но Матвеевъёслэн дано ведущийлы гуртын улон-вылонэз но, хозяйствозэс возьматэмзы потэ. Анастасия Александровна «Колосын» 19 ар ужа ни. Татын ик механизаторын тырше Олег Серафимович кузпалыз. — Картэ умой, — шуэ Анастасия Александровна. — Бер ӝытозь но ужын ӝегасько ке, кыл но уг куареты — дорысь ужез ас вылаз басьтэ, пудо но сюдэ. Со оскемен но «Поле чудес» передачае дӥсьтыса мынӥ. Табере вожвылъяськонъёсы пыриськыны уг кышка ни — дӥсьтон кӧня ке будӥз. Елена Сараматова
Иворъёс
Виталий Пронин Глазов та вакытэ шока удмуртлыкен. Отын ортче удмурт культуралы сӥзем толэзь.Пӧртэм пумо тунсыко ужрадъёсы кыстӥсько нылпиос но, мӧйыос но. Удмуртъёс гинэ уг, мукет выжыысь калыкъёс но асьсэлы тунсыкозэ кыло-адӟо. Озьы толэзь мытэмын удмурт кырӟанлы сӥзем «Удмурт гуръёс» фестивален. Уйпал ёросысь кырӟась-верась коллективъёсын тодматскыны мылкыд карисьёс данак люкаськизы.Трос калык вуылӥз ни уйпалась тодмо суредасьлэн Валерий Агафоновлэн «Мынам Удмуртие - мынам яратонэ» адӟытоназ но. Авторлэн ужъёсаз пыӵамын удмурт музъемлэн, инкуазьлэн шокамез, удмурт адямилэн сямыз. Ваньмыз туж огшоры, валамон кадь - та ик кыске учкисьёсты.Глазовысь Эшъяськон юртысь специалистъёс верамъя, толэзь куспын ортчозы на пӧртэм пумо мастер-классъёс, литературалы сӥзем кунокуа, удмурт кыллэн нуналэз, егитъёслы удмурт эктон ӝытъёс но трос мукетыз.Элина Васильева Туспуктӥз Владимир Беломорских Теги: Глазов Удмуртгуръёс Эшъяськонюрт
Иворъёс
Виталий Пронин «Локомотив» предприятие нуналлы быдэ «Удмуртиысь аптекаосы» 155 сюрс маскаос вуттэ. Со пӧлысь 50-60 сюрсэз кошке республикаысьтымы эмъян учреждениосы, 50 сюрссэ потто вузаны, кылемзэ келяло МФЦ-осы, транспорт компаниосы, социальной удысысь учреждениосы. «Удмуртиысь аптекаос» огазеяськонлэн кивалтӥсез Константин Егоров верамъя, шаерамы маскаос тырмыт. Со сяна, суткалы быдэ вузало 12 сюрс пала антисептикъёс, со пӧлысь 4 сюрссэ ачиз предприятие поттэ. ________ Элина КУМАЧЁВА
Иворъёс
Виталий Пронин Россиысь«Культураез но туризмез азинтонъя»программа чотын шаерысьтымы Дэри ноЭгра ёрос библиотекаослы машинаос -библиобусъёс - висъязы. Лыдӟиськыныяратӥсьёс доры библиотекарьёс табереасьсэос потало. Дэри ёросысь Сизьгуртэ лыктӥз питран вылын библиотекаТуспуктӥз: В. Емельянова -2016-тӥ арын таӵе автобусъёс тужгес бадӟымёросъёслы висъязы, - шуэ Дэри ёросбиблиотекаен кивалтӥсь Галина Жуйкова.- Туннэ районамы 33 стационарнойбиблиотекаос ужало - со туж ӧжыт. Пичигуртъёсы вуылы юрттэ библиобус. Ёросбиблиотекаын ужасьёс ялан маке тунсыкозэмалпало. Доразы пырасьёс книга-газетъёсынтодматскем сяна, пӧртэм удысъёсъятодон-валанъёссэс будэто, соос поннашаертодонъя я инкуазез утёнъя кружокъёс,конкурсъёс но ӵошатсконъёс радъяськыло.Лыдӟиськись семьяосты, нылпиостыданъяло. Улонэ пыӵатӥзы «Библиоресторан»проектсэс, отӥяз «Библиомарафон» бордыитӥськизы. Бордазы тросгес егитъёстыкарыны тыршо. Библиотекаын нимысьтызкомпьютер пуктэмын, мылкыд карисьёсИнтернет вотэсын бугыръяськыны медбыгатозы шуыса. Калык понна сюлмаськемысьтызыик, лэся, пырасьёслэн лыдзы ар куспын25 сюрсозь вуэ. Со туж бадӟым лыдпус. Книгаослэнпыдъёссы ӧвӧл ке но, Дэри ёросысьбиблиотекаын соос ветлыны быгато.Библиобуссы кылдэм бере малпазы гуртъёсывуылыны. 90 гуртын, отын 10 сюрслэсь тросадями улэ, библиотекаоссы ӧвӧл. Потаныкутскемзылэсь азьло гуртъёсысь мыло-кыдоадямиосын кусып тупатӥзы, лыдӟиськыныяратӥсьёссы сярысь тодӥзы. Озьы14 маршрут кылдытӥзы. Ёрос библиотекаынужасьёс 40 гуртэ вуылыны чаклазы.Библиобусэн ужан вылысь нимысьтыз штаткылдытӥзы: заведующий Татьяна Касаткина,библиотекарь Ирина Люцик но водительЮрий Баранов. -Питранъёс вылын ветлӥсь библиотекамыарняяз 4 пол, вторникысен пятницануналозь, гуртъёсы пота, - шуэ ТатьянаКасаткина. - Одӥг потэмамы 3-4 гуртэвуылыны тыршиськомы. Нырысь 40-аз ветлыныкутскимы но, гуртоос, ог-огзылэсь кылыса,асьсэ доры ӧтьыны кутскизы. Таберетолэзьлы быдэ 44 гуртэ потаськомы. Гуртысьмыло-кыдо адямиосын кусып возиськомы,лыдӟиськыны яратӥсьёсты люкаськомы.Гуртоослы азьлапал ик вераськомы мыдъятлыктонмы сярысь. Котькуд гуртын 2 часпала сылӥськомы. Озьы ик потаськомыёрос центрысь 13 организацие. Машинаысьлитератураез понедельник нуналъёсывыльдо. Удмурт но ӟуч книгаосты, кунгожсьӧрысь классикаез сяна, сьӧразы одноик куто нылпиослы газет-журналъёсты.Киысь кие, пе, ветло нылкышно романъёс,воргоронъёс тросгес лыдӟо историенгерӟаськем книгаосты. Библиобусын ваньноутбуксы. Гурт калык Интернет вотэсынбугыръяське, врачъёс доры но гожтӥське. Сизьгуртынулӥсь Людмила Тотоева вань улонзэ«Родина» колхозын ужамын, нош таберепенсиын. Тэк пуконэз уг тоды, юрт котыразберга, ваньмон дыръяз киужен выре,лыдӟиське, гуртазы библиобуслэсь вуэмзэчидатэк вите. Изгуртэ вуылыкуз но, отысьбиблиотекае пыра. Быдэс ӟыгыртэт книгаенбертэ. Ку ваньзэ лыдӟиськыса вуиськодышуыса юамысьтым, киыныз гинэ шонтӥз,уйин, пе, иземе уг луы. НинаСаламатовалэн но книгаос борды сюлмызкыске, синмыз лябгес адӟе ке но, лыдӟиськыныяратэ, библиобусысь ог 10 книга басьтӥз,мужикезлэн яратоно сиёнэз, пе, книга.Нош Галина Четкарёва кроссвордъёстыяратэ, таиз но мужикезлы быдэс котомкакнигаос дораз нуиз. Библиотекарьёс озьы ик валче ужало ёросысь спасательёсын. Калыклы тодаз вайыто тылпулэсь утиськон амалъёсты. Валентина Емельянова
Лулчеберет
Виталий Пронин Шаерысьтымы 26 муниципал огазеяськонъёсын 39 «Точка роста» центръёс усьтӥськизы. «Дышетон» нацпроект улсын школаосын вылдӥськизы ӝӧкъёс но пуконъёс, ужан тӥрлык. Туспуктэм udmurt.ru сайтысь1-тӥ сентябрьысен пиналъёс центръёсын ватсаса тодон-валан люкало химия, физика, биология но технология удысъёсъя. Дышетӥсьёс но, нылпиос но огымысь пусъё: «Точка роста» кылдэмен, урокъёс трослы тусыкоесь луизы! Угось центръёсын, туала компьютеръёс сяна, вань ЗD-принтеръёс, квадрокоптеръёс, веб-камераос но мукет. 9-тӥ сентябре Удмуртилэн Тӧроез Александр Бречалов вуылӥз Пичи Пурга ёросэ. Пыриськиз Норья но Вуж Мӧнья школаосысь центръёсты усьтонэ. Бӧрысь вуылӥз Сьӧлта ёросысь Выль Мӧнья школае но. Сояз но, таяз но дышетон учреждениын ужасьёс ӝутскем мылкыдзэс ӧз ватэ — «Точка роста»-ын ортчытӥзы мастер-классъёс но экскурсиос. Озьы ик выль центръёс ужаны кутскизы Якшур-Бӧдья черкогуртысь, Вотка ёросысь Июльское каргуртысь школаосын. Нялтас вераса, кылем арын Удмуртиын 42 выль центръёс усьтэмын вал. Азьланяз та уж дугдытэмын уз луы. 2025-тӥ арлы шаерамы 228 «Точка роста» ӧсъёссэ усьтоз. УД Теги: дышетон точкароста
Иворъёс
Виталий Пронин Воткаысь нылкышно коньдон понна азербайджанецен кузпалъяськиз.Станислав Желковский - Воткинскысь прокурорлэн валтӥсь юрттӥсез - ивортэмъя, суд решение кутӥз со парлэсь кузпалъяськемзэ аналтон сярысь. Эскеронъёс возьматӥзы: Азербайджанысь воргорон кышнояськиз Россиын гражданство ӝоггес басьтон понна. Гражданство пиосмурт ӧз басьты, но пӧяськемезлы но кыл уз куты. Теги: Вотка
Иворъёс
Виталий Пронин Анастасия Ларионова, Вавож ёросысь Ӟамбай школаысь 9-тӥ классын дышетскись- Ойдолэ футболэн шудом ни! Тырмоз пукыны! - Ромалэсь озьы кеськемзэ кылыса, тэле походэ лыктэм пиос, тылскемзэс кысытэк ик, кошко вал ни.- Максим, нош тон кытчы? Кин-о тылскеммес чаклалоз? Мон-а, мар-а? Пуксьы но пук: эскерисе кылёд, - лек куаретӥз Рома покчиезгес пияш шоры.Соиз, вазьыны дӥсьтытэк, интыяз пуксиз… Пиос люр-ляр! карыса тупез ӵыжало. Куд-огъёсыз ӝамдэлы ӵыдэтскыны Максим вӧзы пуксё, пиёклэсь вожъяськон мылкыдзэ бугырто. Солэн но шудэмез потэ ук! Нош сое уг лэзё: пичи на ай, шуо. Нош тылскемез чакланы ке, бадӟым ни! Озьы мӧзмыса пуконъяз синъёсыз кыниськыны ӧдъязы…«Мыным тӥледын шудыны уг яра ке, берто! - малпаз пияш. - Тылскемдэс но асьтэос чаклалэ! Шедьтӥзы татын!»Нокинлы номыр вератэк, кошкиз. Тылскемез чаклась ӧйлась ни…Пиос футболэн шудон висказы ӧз ик шӧдэ, кызьы писпуос тӥчыр-тачыр! карыны ӧдъязы. Шуак кин ке кеськиз: «Пожар!!!» Пиос кышкыт югдуре шедизы. Котырак тэль ӝуа, потыны пась ик ӧвӧл!...Максим шуак сайказ. Кышкыт уйвӧтлэсь-а, тылскем дорын пукемезлэсь-а, копак пӧсям. Котыр тэль шаугетэ, иське, со уйвӧт гинэ вылэм. Адӟиз: дораз Роман матэктэ. Нош ик куронэз вань меда?- Максим, тон мар татын весь пукиськод? Шудэмед уг поты шат? Мын, мон огнам но татын пукыны быгато.Максимлэн синъёсыз шумпотонэн ӝуатскизы! Теги: инкуазь конкурс удмуртдунне
Улон-вылон
Виталий Пронин Туннэ Космонавтъёслэн парказы «ПарИжевск» калыккуспо фестиваль ортчоз. Со лулчеберетлэн экологиезлы сӥземын луоз. Ужрадэ пыриськозы кырӟасьёс Надежда Уткина, Вероника но Мия Булычёваос, Стефани Аккетт, афроэктӥсь Алиса Моррисан, актриса Луиза Левек, аккордеонъёсын шудӥсь группа «Тринимф», удмурт модельной агентство «Mademoiselle Oudmurte» но Ижкарысь мукет кырӟасьёс. Ужрадлэн радлыкез: 17.00 – Жана – Франсуа Клострлэн туспуктэмъёсыныз адӟытонэз но фотосессиез;17.30 – «Арбери» базар, Лорана Мандоналэн «Францилэн сад-бакчаосыз» диапорамаеныз тодматскон;18.00 – нылпиослы лингвоэктонъёс;19.00 – удмурт но француз кырӟасьёслэн концертсы. Фестиваль 20-тӥ пӧсьтолэзёзь кыстӥськоз, куноосты пумиталозы Вараксино каргурт, Шаркан, Лудорвай музей, Быгы, Брангурт но Воткакар. Пыр-почгес «Village parIjevsk» огазеяськонлэн бамысьтыз тодыны луоз: http://parijevsk.free.fr «ПарИжевск» фестивальлэн нимыз Париж но Ижевск кылъёсты ваче карыса пӧрмемын. 2010-тӥ арын кырӟась но крезьгурчи Вероника Булычёва Франциын «Village parIjevsk» огазеяськон кылдытӥз. Француз кылысь огазеяськонлэн нимыз «гурт Ижкар пыр» шуыса берыктӥське. Проект возьматыны турттэ, городъёс гуртъёсын герӟаськемын шуыса. Нырысетӥ «ПарИжевск» фестиваль ортчиз 2010-тӥ арын Сарапулын но Воткинскын. Теги: калыккуспофестиваль ПарИжевск
Иворъёс
Виталий Пронин Удмуртиысь Валерий Медведцев.1-тӥ июньысен Россиысь биатлонъя нылкышно сборнойлэн валтӥсь тренерез луоз Удмуртиысь Валерий Медведцев.Со 1988-тӥ арын Калгариын ортчем Олимпиадаын воргоронъёслэн командаенызы эстафетаын зарни медаль басьтӥз, дуннелэн 4 пол чемпионэз луиз. Выль удысэ сое вазенгес чорто ни вал, но 3 пичи пиналъёсын кузпалзэ огназ кельтэмез ӧз потылы.Валентина Емельянова Туспуктэм: gnkk.ru
Спорт
Виталий Пронин Биатлонистъёслэн Екатерина Юрьевалэн но Ирина Старыхлэн допинг-пробаязы шараямын эритропоэтин - со кужмо допингъёс пӧлы пыртэмын но спортсменъёслы юыны лэземын ӧвӧл. Та спортсменъёс Россилэн сборнояз пыро, но та дырлы соосты ӵошатсконъёслэсь мозмытон пумысен решение кутэмын ӧвӧл на: нимысьтыз эскерон радъямын луоз на. Таяз радэ но допинг юэмзы тодмо луиз ке, Елена Юрьева быдэс улонэзлы ӵошатсконъёслэсь мозмытэмын луоз, нош Ирина Старыхез Сочиын шудонъёсын воштоз Галина Нечкасова. Е. Юрьева - 2008-тӥ арын дуннелэн чемпионэз, 2009-тӥ арын допинген йырин ик 2 арлы дисквалифицировать каремын вал. И. Старых - егит биатлонист, Дуннелэн кубокез понна шудонъёсын со кыкетӥ арзэ гинэ.Наталья Седова Туспуктэм: biathlon-russia.ru Теги: биатлон спорт
Спорт
Виталий Пронин Туэ шаерамы 17,2 иськем сюресъёс асьме дорысь материалъёсын выльдӥськозыШаерысьтымы сюресъёсты асьме муосысь поттэм материалъёсын лэсьтыны кутскемын. Макем дунтэмгес луэ - эскериз Удмуртиысь Правительстволэн Тӧроез Ярослав Семёнов. Таяз арын 6 объектъёсын асьме муосысь поттэм материалъёсты кутыны чакламын. Соос «Кышкыттэм сюресъёс» но гуртъёсты азинтонъя федерал программаосъя тупатӥсько. «Кышкыттэм сюресъёс» проект чотын Кам дурысь пырдытэм кӧльыеез 5 трассаосы вӧлдыны учкемын: Якшур-Бӧдья - Шаркан, Вотка - Шаркан, Вотка - Кудрино, Кудрино - Светлое но Ижевск-Ува. Тупатон ужъёс оскемын «Удмуртавтодор» кун предприятилы. Огъя кузьдалазы 17,2 иськем. Та дырозь сюрес лэсьтыны из ваньмыз сямен нуллӥське вал Свердловск улосвылысь. Солэн дуныз ог 70 процентлы тросгез луылӥз. Кылсярысь, Якшур-Бӧдья - Шаркан но Вотка - Шаркан трассаос вылэ гинэ но, Кам дурысь кӧльы вӧлдыса, 2 миллион манет пала экономия луиз. Шыръям уксё элькунысь мукет сюресъёсты тупатъяны кутӥськоз - азьвыл чакламлэсь 300 метрлы тросгес трассаосты выльдыны луоз. Якшур-Бӧдья-Шаркан, Вотка - Шаркан трассаос 18-тӥ пӧсьтолэзе усьтэмын ни ке, Вотка - Кудрино, Ижевск-Ува сюресъёс али выльдӥсько. Кудрино - Светлое сюрес вылэ дорожникъёс потыны малпало матысь нуналъёсы. «Автомобильная Удмуртия» огазеяськонлэн кивалтӥсез Борис Ломаев пусъемъя, дорожникъёслэн ужамзылы калык эскерисьёс умой дунъет сётӥзы. Вань выль объектъёслы 4 ар гарантия сётӥське. Якшур-Бӧдья - Шаркан сюрес лэсьтӥське гуртъёсты азинтон кун программая - гуртоос сое кемалась витё ни. Со Шарканысь Тол Бабайлэн резиденцияз нуэ. Татӥ ик ортчо Быги черкогуртын ортчылӥсь «Быг-быг» фестивале мынӥсьёс. Соин ик отӥ туж трос куноос но ветло. Ярослав Семёнов пусйиз, шаерамы поттэм кӧльы сюрес тупатъянын азьланяз одно ик кутӥськоз шуыса. Но Кам дурысь материаллэсь 3 пумо куронъёслы тупамзэ выльысь эскерозы на. Чаклалозы, макем со чурыт, кӧнялы чидалоз. Озьы ик учкозы трос-а кӧльы пӧлын луоез но горд сюез. Уго сыӵе материалэз битум умой уг шобырты. Кӧльы ГОСТ-ёслы тупа, Сюрес хозяйствоя но транспортъя министерстволэн но подрядчиклэн лабораториоссы сое умоен лыдъязы ке, материалэз азьланьын но лэсьтӥськонэ кутозы. Элькун Тӧро Александр Бречалов ар кутсконын ужпум пуктӥз вал, интыысь материалъёсты тросгес кутоно шуыса. Та ужпумез быдэсъяськом, шуиз Ярослав Семёнов. Зэм, та ужъёс туэ но чакласькытэк кутскемын ӧй вал. Нырысь учкизы, кыӵе толйиз но тулысэз потӥз миым та материалэн ик выльдэм Дэбес - Шаркан трасса. Специалистъёс уродмем интыоссэ, гопъёссэ ӧз шараялэ. Эшшо одӥгез эксперимент ортчиз Люк-Азино трасса вылын. Сое кӧня ке мукетгес технологиосъя выльдӥзы, но эскерисьёс бадӟым шекъёссэ ӧз шараялэ. Правительстволэн Тӧроез Я. Семёнов верамъя, тупатъям сюресъёсты 5 полэс эскерем бере гинэ кутозы. Со огпол гинэ ӧз пусйылы ни, кӧня тырмымтэос шараяськозы, огез но палэнтытэк уз кыльы.
Улон-вылон
Виталий Пронин Вожвылъяськонэ пыриськизы Баграш-Бигра гуртысь, Алнаш ёросысь Сьӧд Ошмес гуртысь, Агрыз городысь командаос. Пичи Пурга ёросысь Эдэйгуртын 50 вал вордо, соосты ӵошатсконъёсы поттало.Ужрадэз гуртоос бусы ужъёслэн, валэн ворттылон вакытлэн йылпумъяськемзылы сӥзизы. Та выллем ӵошатскон отын кылем арын сӥзьыл ортчиз ини вал. Радъясьёслы но, учкисьёслы но сокем кельшиз - туэ но калыкез люкано кариськизы. Ужпиослэсь чырткем бызьылэмзэс учкыны вуизы 100-лэсь ятыр арлыдоос, дышетскисьёс, клубын ужасьёс... Валъёс кужымзэс мертазы вӧл-вӧл бусы шорын, 2 сюрс 100 метрез ортчыса.- Ӵошатскизы 14 валъёс, - ивортӥз Эдэйгуртысь «Молния» колхозэн кивалтӥсь Владимир Селивестров. - Соос ваньзы англи выжыысь луо. Тӧлпери кадь шаплыесь. Вирзы зол шудэ - бызьылон ӧз на кутскы, нош вылтӥзы пӧсям ву быльыр-быльыр ваське ини. Команда сёт гинэ - интыысьтызы лобыса кошко.Колхозын туннэ пӧртэм выжыысь 50 йыр вал вордо. Соосты бусы ужъёсы уг поттало, нимысьтыз ӵошатсконъёслы возё. Ческыт сюдо: кӧс турын, сезьы вӧзы витамин - ӵужкушман - ватсало. Азьланяз кукуруза тырозы на. Таиз, пе, гырдаллясьёслэсь кужымзэс 2 поллы ӝутэ.- Ӵошатсконъёсамы пыриськыны мылкыд карисьёсты утчаны секытгес, - вера В. Селивестров. - Малы ке шуоно ӟеч выжыысь ворттылӥсь валъёсты вордӥсьёс ёросамы ӧвӧл. Милесьтым адӟем карыса, алигес баграш-биграос 2 вал басьтӥзы ик. Соос ик ми дорын бызьылӥзы.Кылем арын вожвылъяськонын эдэйгуртъёс нырысетӥ луизы вал. Туэ кунооссылы вормыны луонлык сётӥллям. Чистокровной валъёс пӧлын тужгес шаплы бызьылэм Агрызысь Ватхимка. Кыкетӥ луиз Бобья-Учалась Покорность, куинетӥ - Агрызысь ик Галимхан.- Вормон валлэн шаплы бызьылэмез бордысь гинэ уг поты, - валэктэ колхоз кузё. - Соин сюрес вылын кивалтыны быгатоно. Валано, кытӥ биньгозыез кутоно, кытӥ лэзёно. Чакласьконо: биньгозыдэ шуак лэзёд - эшедлэн шоканэз пытсаськоз.Полукровной валъёс пӧлын нырысетӥ интые потӥз Алнашысь Биатлон, со бӧрсьы финише вуизы Эдэйгуртысь Славная но Люстра. Вал вылын ворттылӥсьёсты коньдон премиен шумпоттӥзы, пуртыын пӧзьтэм шыдэн куноятӥзы. Толзэ валъёс шутэтскозы, каньылля бызьылыны поталозы. Озьы вуоно арлы, выль ӵошатсконъёслы дасяськозы.Ольга Корепанова
Иворъёс
Виталий Пронин 4-тӥ тулыспалэ «Удмурт дуннелэн» кубокез понна куасэн бызьылонъя 56-тӥ ӵошатсконъёс ортчозы. Нырысьсэ - Сьӧлта ёросысь Югдон гуртын. Ӵошатсконэ лыктыны мылкыд каремзэ нырысь ик ивортӥз Кияса ёросысь команда. Кызьы шуэ ёрос администрациысь мугорез кыдатон культурая но спортъя ёзэн кивалтӥсь Валерий Тихонов, командаын ог 30 адями луоз. Ӵошатсконэ пыриськем сяна, ёросэн но тодматскеммы потэ на. Валерий Иванович та ӵошатсконын комментаторлэсь ужзэ быдэстоз.Газетлэн кубокез понна ӵошатсконъёсы мыныны куасъёссэс дасязы ни милям азьвыл тодмоосмы — Пичи Пурга ёросысь Лидия Близнецова но Яр ёросысь Юлия Рудина.— Ваньмон дыръя куас вылэ султылыны вырисько, туэ но газетлэн кубокез понна ӵошатсконэ пыриськыны дасяськи, — шуэ Лидия Матвеевна. — Та ӵошатсконэ 1971-тӥ арысен пыриськисько, 2 арзэ гинэ кылеме вань. Газетлэн кубокез понна вожвылъяськонъёс пӧртэм интыосын ортчылӥзы, тросгес Якшур — Бӧдьялан, озьы ик вал на Глазов, Можга, Шаркан ёросъёсын. Туэ мон тужгес арлыдо нылкышноос пӧлын кужымме эскеро. Та выллем ик мылкыдъёсыз Юлия Рудиналэн но.— Куасэн бызьылэм сяна, эшъёсын адскем потэ, телефон пыр вераськыса, кӧт уг тыры, — шуэ Юлия Николаевна. — Кӧня асме тодӥсько, ялан та ӵошатсконъёсы пыриськисько. Бен, азьвыл аръёсы та стартъёс юн шулдыр праздниклы пӧрмылӥзы, трос калык пыриськылӥз. Табере ӵошатсконэ мынон-ветлонэн шуг-секытъёс кылдыло, азьло, тракторе пуксьыса но, ветлэммы вал, нош табере гурт сьӧры но озьы уд поты. Сьӧлтаез но адӟеммы потэ. Ми котькытын бызьылыны дышемын, куас сюресъёссы гинэ вольыт мед луозы. Одӥгез жаль, сонякеме мыныса, мон кадь арлыдоослы 2 иськемез гинэ, пе, ортчоно луоз. Ас мылкыд каремея котькуд стартэ «шунтӥськыны» потатэк уз луы, дыр (серекъя).Ӵошатсконлэсь положенизэ лыдэ басьтоно ке, 18-29 аресъем воргоронъёс 10 иськеме бызёзы, 30-64 аресъем воргоронъёс — 5 иськеме, солэсь бадӟымъёс — 3 иськеме. Егит нылкышноос (18-29 арес) та нуналэ 5 иськем ортчозы, 30-54 аресъемъёс — 3 иськем, солэсь бадӟымъёс — 2 иськем. Нимысьтыз стартъёс витё семьяосты.УД http://udmdunne.ru/2018/02/chempionjosty-dure-gazet/ Теги: удмуртдунне
Улон-вылон
Виталий Пронин Пиосмурт эшъёсыныз ӵош татысь фермалэсь ларгам юртсэ тупатыны лыктэм. 9-тӥ сентябре гидлэн липетэз витьымтэ шорысь куашказ.Воргорон кирпичъёс улэ пачказ но зол шуккиськиз - эмъясьёс улэп кельтыны ӧз быгатэ. Воргоронлэн Россиын ужаны лэзись документэз - патентэз - вань вылэм.«Кунолэн» кисыысьтыз следовательёс пызь выллем сурет шедьтӥзы. Усыкмытӥсь со яке ӧвӧл - эскерон мынэ. Югдурез утисьёс Ижысь пиосмуртэ - фермалэсь кузёзэ - утчало.УД
Югдурез утён
Виталий Пронин Асваланмы ӝутскиз, 7 ар ортчыса? «Мынам Удмуртие» ТРК-ысь удмурт телепередачаосты дасясь журналистъёс июле потӥзы отпуске. Озьыен, удмурт передачаосты возьматэмысь дугдӥзы.Азьвыл таӵе югдур пумысен калык сокем уг ӵашеты вал, но туэ «Удмурт Кенеше» гинэ ӝожтӥськыса дасо адями жингыртӥз ни. Та сярысь ивортӥз ассоциацилэн тӧроезлэн воштӥсез Валерий Хохряков. Югдурез валэктыны курыса, «кенешчиос» вазиськизы «Мынам Удмуртие» ТРК-ысь анай кылъя передачаос понна кыл кутӥсь Сергей Касаткинлы.- 7 ар ӵоже ини, арлы быдэ, удмурт но, ӟуч но, бигер но телепередачаосмес дасясьёс июле пото отпуске. Кыле на 7 минутъем ӟуч кылын мынӥсь иворъёсын передача. Малы озьы лэсьтӥське? Нырысь ик, гужем удмурт телепередачаосты учкись туж ик ӧвӧл. Калык сад-бакчаосаз тырше, тросгес кылзэ радиоез. Кыкетӥез, гужем шорын ӵемысь ёрмоно иворъёслы. Куинетӥез, коньдон шыръян понна, - шуиз Сергей Анатольевич.Но «Удмурт Кенешлэсь» кивалтӥсьсэ Игорь Семёновез сыӵе валэктон ӧз буйгаты. Калык куре бере, югдурез тупатоно. Правительствоын но, Кун Кенешын но ужасьёс отпуске потало, но уж уг дугды ук.Нош тӧролэн воштӥсез Валерий Хохряков та югдурлэсь ӟеч палзэ синйылтӥз: татчыозь калык шып улӥз, нош табере мылкыдзэ вера. Озьыен, асваланэз ӝутӥське.Сергей Касаткин оскытӥз: калык куре бере, вуоно арысен югдурез тупатом.Елена Миннигараева Теги: Удмурткенеш
Лулчеберет
Виталий Пронин Жюри куноос пӧлысь ик бырйимы.Юан: мар со пумкылъян? Анай кыллы сӥзем нуналэ выльысен ужпум ӝутӥмы удмурт кылмылэн чылкытлыкез пумысен. 21-тӥ тулыспалэ «Удмурт дунне» газет ортчытӥз «Кылтӥрлык» шудон.Ижысь Эшъяськон юртэ люкаськизы «Удмурт дунне» газетысь, «Мынам Удмуртие» ТРК-ысь иворчиос, Историяя, кылъя но литературая Удмурт институтысь тодосчиос, Дэри ёросысь дышетӥсьёс но Удмурт кун университетын дышетскисьёс. Жюри куноос пӧлысь ик бырйимы: тодосчи Александр Шкляев, Йӧскалык политикая министерствоын ужась Елизавета Ложкина, «Ӟечбур!» газетысь журналист Антонида Ермолина но иворъёсъя «Удмуртия» агентствоысь гожъяськись Анжелика Петрова. Ижысь Эшъяськон юртэ люкаськизы «Мынам Удмуртие» ТРК-ысь иворчиос.Та шудонэз газетмы кыкетӥзэ ортчытӥз ни. Тодосчиос, иворчиос, дышетскисьёс шудон сямен выльысен ӝуто удмурт кылын герӟаськем ужпумъёсты. Кылсярысь, удмурт кыллэн ӟучомемез, куанермемез, янгышъёсын гожъяськон но вераськон. Та ужпумъёсты шарае поттӥзы командаосын быдэстэм ужъёс но. Кылсярысь, кулэ вал ӟуч кылъёсты удмуртэ берыктыны, тодэ вайыны вуж кылъёслэсь пуштроссэс, синонимъёс шедьтыны, предложениосысь янгышъёсты адӟыны но сётэм иворез калыклы валамон карыны. Озьы «компьютер» удмурт сямен луиз «корт визь», «визь шыкыс», «тодэт машина», «визькуды», нош «электронной регистрация» - «электрон пусйиськон», «электрон пусъет», «чилектон пусйиськон». Оло, та кылъёс куке но вераськонамы пыӵалозы, кызьы али малпаськытэк кутӥськом ини К. Гердэн ӵектэм кылъёсты. Йыразы кыллюкамзы тужгес но узыр Удмурт университетысь дышетскисьёслэн но Дэри ёросысь дышетӥсьёслэн. Дэриос «ӵашетыны» кыллы 14 синоним гожтӥллям, нош тодосчи Валей Кельмаков «Удмурт синоним кыллюкам» книгаяз 21-зэ шедьтэ. Вунэмын ини «кыжкыл» (заговор), «шакасъёс» (жабры) но мукет кылъёс. Кызьы веразы шудӥсьёс, ӧвӧл удмурт-ӟуч но ӟуч-удмурт бадӟым кыллюкамъёс.Берпуметӥ уж вал - сётэм текстэз калыклы валамон карон. Кылсярысь, Интернетысь та предложениез лыдӟыса, йыр сураське: «Lada Granta машинаез поттонэз Ижкарысь Тольяттие выжтон сярысь пумкылъян кутэмын ӧвӧл, со одӥгез амал сямен гинэ эскериське». Татын шӧдӥськиз, макем пӧртэм сямен малпасько командаос. Тодосчиос текстэз туж ик зол ӧз тупатъялэ, шуизы, со деловой стилен гожтэмын, нош иворчиос, бусыез кадь гыризы, уго огшоры калыклы таӵе ивор йыр тӥян гинэ луэ. Маиз кышкыт? Арысь аре та выллем гожъяськон Интернетлы луыса егитъёс пӧлы вӧлме. Шудӥзы 5 командаос.- Удмурт кылэн кылдэм югдур троссэ сюлэмшугъяськытэ. Арысь аре котырес ӝӧкъёс, конференциос ортчыло, шудонъёс радъяськыло, но та уж интыысьтыз уг вырӟы. Кулэ ваньмылы - тодосчиослы но, иворчиослы но, дышетӥсьёслы но - огазеяськыса, Йӧскалык политикая министерствое, дышетонъёс радъяны курыса, вазиськон гожтыны, улӟытоно кыллюкам поттонэз но, - вера «Удмурт дунне» газетлэн валтӥсь редакторез Зинаида Рябинина.- Мукетъят та ужрадэ кивалтӥсьёсты но ӧтьыны кулэ, мед милемын ӵош йырзэс тӥялозы, адӟозы, кыӵе югдурын али милям удмурт кылмы, - итӥське «Мынам Удмуртие» ТРК-ысь иворчи Светлана Белых. - Таӵе ужрадъёсты ӵемгес ортчытъяно, араз огпол - со туж ӧжыт. Умой луысал, котькуд шудон удмурт кылысь одӥг шугъяськонлы сӥземын луысалыз ке.[gallery size="large" link="file" ids="24445,24444,24443,24452,24451,24447,24446,24450,24449,24448"]Чузъяськизы мукет дэмланъёс но. Кылсярысь, тодосчи Александр Шкляев шуиз, кыӵе ке изданиын кыллы сӥзем рубрика усьтоно. Но со ялан мед нуиськоз. Азьвыл «Молот» журналын писательёс визь-кенеш сётъялляло вал. Тодосчи Валей Кельмаков но одӥг ужрадын вераз вал: кулэ кылдытыны литературной кылэз эскерись, кылын ужасьёслы визь-нод сётъясь сӧзнэт. Со одӥг редакцилэн но кузяз ветлыны кулэ ӧвӧл.Туж оскеммы потэ, удмурт кыллэн «тазалыкез», гожъяськисьёсты но тодосчиосты сяна, кивалтӥсьёсты но сюлэмшугъяськытоз шуыса. Нош али шудӥсьёс огкылэ вуизы: «Кылтӥрлык» шудонъя проект гожтыса, вазиськоно Йӧскалык политикая министерствое, вуоно арын сое паськытгес ортчытоно.Мария Векшина Туспуктӥз А. Горбуновhttp://udmdunne.ru/2016/03/viz-lyuk-yake-vizlyuk-shoner-gozhyaskon-shugyaskon/ Теги: анайкыл удмуртдунне ужрад
Улон-вылон
Виталий Пронин Кадет классъёсын дышетскисьёс пӧлын А. Комаров но Е. Владыкин.Атыкай музъемез утисьёслэсь нуналзэс пусъён улсын Кун Кенеше люкаськылӥзы Ижысь но Сарапулысь кадет классъёсын, ссузъёсын дышетскисьёс. Соос понна радъямын вал кышкасьтэм, юн сямо луонлы сӥзем урок.Ужрадэ вуылӥзы Кун Кенешлэн Тќроез Владимир Невоструев, Кун Думаысь депутат Андрей Исаев, Россиысь Герой, полковник Вячеслав Сивко, Совето Союзысь Герой, полковник, Удмуртиын вордӥськем Валерий Попков, Афганистанын но Чечняын ожмаськонъёсы пыриськемъёс, калык огазеяськонъёсысь адямиос.Та ужрадын егитъёслы тодазы вайытӥзы Полтава, Куликово ожмаськонъёсты, Мининлэсь но Пожарскийлэсь подвигзэс, Нырысетӥ но Кыкетӥ дунневыл ожъёсты, Афганистанын но Чечняын ожмаськонъёсты. Чузъяськизы дано полководецъёслэн - А. Суворовлэн, М. Кутузовлэн, Г. Жуковлэн, К. Рокоссовскийлэн - нимъёссы.Асьмеос йыбырттыны кулэ со адямиослы, кин улонмы понна, тазалыксэ, улонзэ жалятэк, нюръяськиз, шуиз В. Невоструев. Удмуртиысь 63 депутат Быдӟым оже пыриськиз.Сюмси ёросысь Кильмезь гуртын вордӥськем, Афган оже пыриськем Валерий Попков вераз, малы бырйиз ожгарчилэсь удыссэ.- Пичи дырысеным кельшылӥзы форма нуллӥсь адямиос, - шуиз со. - Школаысен синмаськи А. Фадеевлэн «Молодая гвардия» романысьтыз Сергей Тюленинлы. Солэн кышкасьтэм луэмез, ассэ жалятэк фашистъёсын нюръяськемез сюлмам мур пыризы. Афганистанын ожмаськыкумы но, солэсь туссэ син азям вози.Пумиськонын буре вайизы Чечняын ожмаськем Псков дивизиысь 104-тӥ парашютно-десантной полклэсь 6-тӥ ротазэ. Соку 90 адями пӧлысь улэп кылизы 6-ез гинэ, 2-ез вал Удмурт шаерысь. Асьме воргоронъёсмы Евгений Владыкин но Алексей Комаров синвуоссэс возьыны ӧз быгатэ. Соос Кун Кенеше люкаськемъёслы чагыр инбам но таза улон сӥзизы.Россиысь Герой, Афганистан но Чечня ожмаськонъёсы пыриськем Вячеслав Сивко нылпиослэн кышкасьтэм луэмзы сярысь вераз. Матысь дыре егитъёслэн подвигъёссы сярысь книга потоз, шуиз со. Отчы пырозы Нырысетӥ дунневыл ожмаськон бордысен кутскыса туннэ нуналозь геройёслэн подвигъёссы.- Али но котырамы кышкасьтэм, сюлмо адямиос шедё, соос, асьсэдыз жалятэк, мукетъёсызлэсь улонзэс утё, - вераз В. Сивко. - Кылсярысь, 10 аресъем пияш ӝуась юртысь 3 нылпиез поттӥз. 14 аресъем нылаш, Карелиын выйыны кутскем пиналъёслы юрттӥськиз. Таӵе учыръёс трос. Улонын подвиглы котьку инты сюре. Юрттэтлы кулэяськись адямиез синйылтоно гинэ.Ангелина Снигирёва Туспуктӥз Олег Ларин Теги: Егитъёс КунКенешын Удмуртиезазинтон
Улон-вылон
Виталий Пронин Россиысь антропологъёслэн но этнологъёслэн 12-тӥ конгрессазы ужаз 54 секция. Огез соос пӧлысь сӥземын вал семьялы. Отын тодосчиос пӧртэм калыкъёслэсь семья кусыпъёссэс эскеризы.Якут семьялэн туала улонэз сярысь вераз Якутск городысь тодосчи Дария Брагина. Туала улонын, ӵемгес городын, нырысетӥ интые потэ нылкышно, со вылӥ образованиен луэ, бадӟымгес уждун басьтэ. Соин валче картсэ вормыны кутске. Отысь ик пото тросэз люкиськон учыръёс но. Озьы туала улонын трос луизы оген кылем атайёс. Атайлэн нылпиен огназ кылемезлэн мукетыз мугез - нылкышнолэн вазь кулэмез, ӵемгес - аракыен эшъяськыса. Воргоронъёс но укыр трос аракы юо, Якутиын со бадӟым сюлэмшугъяськон луэ, пусъе Д. Брагина. Солэн верамезъя, урбанизация якут калыклы умоез интые тросгес изъян вайиз.Государство али бадӟым саклык висъя семьялы, таза улонлы. Куд-ог гуртъёсын воксё уг юо. Азьло дыръёсы якут атай нылпиезлы саклык уг висъя вылэм, ваньмыз кышномурт вылын возиськем. Нош туала вакытэ атайёс семьязы, нылпизы сярысь тросгес сюлмасько. Атайлэсь данзэ будэтон понна кылдытэмын атайёслэн движенизы, Якутск городын атайёслэн съездзы 2 пол ортчем ини. Казах семья ӵемысь 3 поколенилэсь луэ: пересьёс, нылпизы но солэн семьяез. Пичи пизы одно ик анай-атаен улэ, яна потыны уг лэзё.Мукетыз ужпум, кудзэ шараяз Дария Брагина - якутъёс пумен вунэтыны кутскизы асьсэ выжызэс, сям-йылолъёссэс. Историзэс утён понна Якутиын кылдытэмын Уйпалась калыкъёслэсь генеалогизэс но этнологизэс эскеронъя институт. Якутъёс асьсэ калык пӧлысь ик кузпал шедьтыны тыршо. Якут калыклэн огъя лыдыз трос ӧвӧл бере, 400 сюрслэсь уногес, вирзы сураськон учыръёс луыло. Кузпалъяськисьёс куд-ог дыръя уг но тодо ӵыжы-выжы луэмзэс. Соин ик егитъёс выжызэс мургес тодыны тыршо. Озьы ке но 300 ар Россиен валче уло бере ини, трос гинэ пумисько мукет выжы калыкен кузпалъяськисьёс но.Санкт-Петербургысь тодосчи Лариса Попова эскере Казахстанын но Киргизиын улӥсьёсты. Солэн верамезъя, тюрк семьяын туннэ но, даур талэсь азьло дыръя кадь ик, семья но выжы кусыпъёс юн возисько. Туж зол шӧдӥське пересьёсты гажамзы но данъямзы. Кылсярысь, Киргизиын Конституциязы ик гожтэмын, пе, пересьёсты сӥлы карон сярысь. Киргизъёс но казахъёс понна мӧйыос - нимаз социальной группа, пусъе Лариса Попова. 60 арес тырмытэм пересьёсты аксакал лыдъяло. Ӝӧк сьӧрын соос тӧр шорын, тужгес ӟеч сӥль юдэсъёс нырысь ик пересьёслэн тэркыязы вуо. Котькуд шулдыръяськонъёсын аксакалъёс - гажано куноос, соослы зарниен пужыятэм халат кузьмало. Куд-огезлэн со халатъёссы 50-лэсь но трос люкасько, пе. Нош кузьымез одно ик басьтоно - йылол косэ.Лариса Попова верамъя, казах семья ӵемысь 3 поколенилэсь луэ: пересьёс, нылпизы но солэн семьяез. Пичи пизы одно ик анай-атаен улэ, яна потыны уг лэзё. Угось пересьёсты учкыны-чакланы кулэ. Казахъёслэн выжыязы тупаса улон валтӥсез луэ. Анай выжыя родняос - ӵужмуртъёс, ӵужапайёс - тужгес матысьёсыз луо, пе, секыт дыръя котьку юрттозы.Наталия Самсонова Туспуктӥз А. Горбунов Теги: лулчеберет
Улон-вылон
Виталий Пронин Кылем толэзе аслэсьтыз вордскем нуналзэ пусйиз дуннеысь одӥгез кужмоез спортсмен, аспал эшмы Рудольф Поварницын. Вордскемын но быдэ вуэмын со Вотка городын, та вакытэ Украинаын улэ.Улосчимы спортын вормонъёс басьтӥз, шаермылэн палэназ кошкыса. 1985-тӥ арын выллане тэтчасьёс пӧлын дуннелэсь рекордзэ выльдӥз - 2 метр 40 сантиметр. 1988-тӥ арын Совето Союзлэн командаеныз ӵош Лымшор Кореяысь Сеул городын ортчем Олимпиадае пыриськыса, куинетӥ инты басьтӥз. Ӟоз пияшВань эшъёсыз пияшез Руди нималлязы. Атаез Воткаысь машина поттонъя заводын ужаз, анаез быдэс улонзэ нылпи садысь пичиосын герӟаз. Пияшлы ним сётӥз ӵужапаезлэн кузпалыз, ачиз со немец выжыысь вылэм. Пинал вордскон сярысь тодэм но ӝотак шуэм: «Пи луиз ке, одно ик Рудольф ним сёт, сотэк йыркуръясько». Егит анай пумитъяськымтэ.Улосчимы вордскем палъёссэ шуныт кылъёсын гинэ тодаз вае. Пичи дыры, пе, туж шудо ортчиз. Город шорын ик квартира висъязы. Корка котырын вож-вож азбар, школа, спортплощадка. Татын пиналъёс котькуд нунал мугорзэс кыдатылӥзы: пичи но бадӟым теннисэн, футболэн, йӧ вылын гын сапеген хоккеен, баскетболэн, волейболэн, шальыен шудылӥллям.- Мыным удалтӥз дышетӥсьёсын, - тодаз вае спортсмен. - Нырысетӥ дышетӥсе Глафира Афанасьевна шуылоз вал: туж визьмо тон, но малы меда номырлы но чиданэд уг тырмы? Зэм, интыям пукыны ӧй чидалля. Туж кельшо вал физкультурая урокъёс. Уй но нунал спортзалын бызьылысал.Пияшлэн бадӟым быгатонлыкез шӧдӥськыны кутскиз, школаын выллане тэтчанъя зачёт сётыкуз:- «5» понна 1 метр 20 сантиметр вылӥе тэтчоно вал, - тодаз вае Рудольф Поварницын. - Мон сое капчиен басьтӥ. Тэтчаны быгатэмме шӧдыса, дышетӥсе планкаез 5 сантиметрлы ӝутӥз. Озьы мон огкутскемен 1 метр 35 сантиметр вылӥе лобӟи. Нош аслам ӝуждалае 1 метр 68 сантиметр сяна ӧй вал. Ӵапак со бордысен ик выль улонэ кутскиз, шуыны луоз.Ӟоз кадь капчиен тэтчась пияшез Воткаысь тренер Владимир Реут ӝог синйылтӥз. Выллане тэтчанъя секцие ӧтиз. Поварницын нырысетӥ тренировкаын ик ассэ но, эшъёссэ но паймытӥз: флосбери-флоп амалэн (планка вамен тыбырын музъемлы огваллин кариськыса лобӟон) 1 метр 40 сантиметре тэтчиз.Озьы тренерен Рудик пыр-поч басьтӥськизы та амал борды. Вотка сикъёсын нимысьтыз сборъёс но ортчытылӥзы. Улӥзы палаткаосын, асьсэос ик сиён пӧзьтылӥзы, шур дурын чорыгазы. Пияшлы туж кельшиз ке но выллане тэтчан, тренерез лушкем сюлмаськиз Рудиклэн лапег мугорыз пумысен. Шаерен люкиськон Тренер токма шорысь сюлмаськиз - отӥяз ваньмыз выжыкылын кадь пӧрмиз: пияш арлы быдэ 15 сантиметрлы нуйтӥськиз.- Воткаысь секцимы куашканы кутскемен, спортэн люкиськыны малпасько ни вал, - тодаз вае воргорон. - Тэтчаме туж потэ вал бере, быгатонлыкъёсме будэтоно кариськи Удмуртилэн палэназ. Озьы мон Украинае вуи. 19 арес тырмытозям, Харьковын улӥ.Ӵапак соку егит пияшез синйылтӥз СССР-ысь дано тренер Евгений Загорулько. Егит спортсменлэсь кужымзэ эскерон вылысь тренер пияшез Сухуми городын ортчоно ӵошатсконэ ӧтиз. Нош Таллинын ӵошатскон дыръя Поварницын 2 метр 15 сантиметрез басьтӥз. Соку ини мукетыз тренер - Киевысь Владимир Киба - Рудольфез дораз ӧтиз. Ӝужась спортсмен нош ик сюрес воже шедиз: Харькове кылёно-а яке палэнэ кошконо-а. Нош сюлмыз шӧдӥз: Харьковысь секцилэн кужымез лябӟе, тренерез но мукетыз дорын мугорзэ кыдатыны ӵектӥз. Шыпыт вормонСо вал 1985-тӥ арын 11-тӥ гудырикошконэ Донецкын. Городысь стадионэ уно сюрс калык люкаськиз ас спортсмензылэсь Сергей Бубкалэсь кузь бодыен тэтчамзэ учкыны. Со шоры ик телевидениысь камераос но «мертаськизы». Рудольф Поварницын понна со нуналэ вань кизилиос огазе люкаськизы кадь. 40 градус пӧсь но ӧз люкеты.- 2 метр 35 сантиметре тэтчыса, Украиналэсь рекордзэ выльдӥ, - тодаз вае спортсмен. - Собере мыным удалтӥз 2 метр 40 сантиметр ӝуждала вылтӥ лобӟыны. Бурдъяськем мылкыдыным эшшо но вылӥе тэтчыны дась вал кадь. Уд но оске, со ӵошатсконын 6 килограмме куштӥськем.Одӥгез жаль: Поварницынлэсь рекордъёссэ одӥг телекамера но синйылтымтэ. Ныр ултӥ чальтчем медаль1988-тӥ арын Лымшор Кореяысь Сеулын гужем Олимпиада ортчиз. Отчы пыриськыны удалтӥз асьме спортсменлы но. Валамон, та ӵошатсконэ со зарни медаль понна мынӥз вал, но... Мускыт куазьлы мугорзы умойгес мед дышоз шуыса, Совето Союзысь спортсменъёс тренировкаоссэс ортчытӥзы Владивостокын. Рудольф Поварницын соку капчиен 2 метр 35 сантиметре тэтчаз ке, Олимпиадаын 2 метр 36 сантиметрез сяна басьтыны ӧз удалты - куинетӥ кылиз.Ӵошатсконъёс бере Рудольф тренереныз янгышъёссэс утчазы. Мугез вылэм бызён сюрес бордын - Сеулын со вакчигес вал. Та ивор спортсменэз шуккиз кадь. Семьязэ кутыса, 2 толэзьлы кышноезлэн анаез доры улыны кошкиз. Ӧжытак шутэтскемез бере ини мылкыдыз буйгаз, выльысь тэтчан борды басьтӥськиз. Жаляса верано, лыдпусъёсыз выллане ӧз ӝутӥське ни. Шуг-секытъёс дэри колӟо сямен бордаз няняськизы кадь: семья кусыпъёсыз тэшказы, кунамы секыт югдур кылдӥз. Владимир Киба ужбергатон удысэ кӧчемен, Рудольф нош ик мукет тренерез утчано луиз. Куд-ог эшъёсыз индылыны но выризы: спорттэ куштыса, коньдон поттыны кутскы. Озьы Удмуртиысь воргорон бадӟым спортысь кошкиз. Ӝужыт кенер люкетӥз1988-тӥ арын СССР-лэн командаез берпуметӥзэ ӵошатскиз сюрлоен-молотэн ӵыж-горд флаг улсын. Отчы нуллэм флаг туннэ но Поварницынлэн Киевысь квартираяз улэ.Олимпиадаез сӥё-дано пытсан нуналэ вань командаос шулдыръяськизы. Ӵапак соку Поварницынлэн йыраз малпан чилектэм: малы горд флагмес кореецъёслы кельтоно? Угось ӵошатсконэ пыриськем командаос ас флагзэс куно пумитась страналы кузьмаса кельтылӥзы. Олимпиада тылэз кысэмзы бере Рудольф эшеныз ӵош флагштокысь горд кункышетэз кырмизы. Тазьы дауртэмзэс Кореяысь югдурез утисьёс синйылтӥзы, вераны выризы, Совето Союзлэн но флагез музеязы луыны кулэ шуыса. Но 2 метр 1 сантиметр ӝуждалаем спортсмен ӝогак шулдыръяськись калык пӧлы ышиз...1992-тӥ арын Испаниысь Барселонаын ортчем Олимпиадае Поварницын куно интыын ветлӥз ни. Дано спортсменлэн синкылиосыз ик адскизы: туж потэ вал выллане тэтчась эшъёсыз доры пыремез, но ӝужыт кенер вамен потыны сое ӧз лэзе.Та вакытэ Рудольф Поварницынлэн атлетикая ӵошатсконъёсты телевизор пыр учкыны моӵез уг тырмы. Егит спортсменъёс понна сюлмаське, керӟегъяське, янгышъёссэс синйылтэ, юрттыны тырше. Вань тодон-валанзэ, быгатонлыксэ, шӧдонлыксэ будӥсь егитъёслы сётыны тырше. Шумпотэ нылпиосыз понна. Пиез «Киев» команда понна 5 ар баскетболэн шудэ ини, нылыз модель луыса тырше.Георгий Грязев.
Спорт
Виталий Пронин Мон - дышетӥсь!Котькуд пиналлэн, вожатойлэн но ӧнерчилэн «Шундыкарез» аслаз. Мыным ӵошатыны шуг: нырысьсэ вуи «Шундыкаре» специалист сямен. Мон - дышетӥсь!Смена ортчиз 18-тӥ-27-тӥ гудырикошконэ «Ёлочка» лагерьын. Ужазы вуж но выль ӧръёсъя отрядъёс: литература, видеоискусство, дӥськут дизайн, эстрада, тележурналистика, фольклор, эктон, театр, суредаськон, крезьгуро тӥрлык лэсьтон но крезьгуран. Эстрадаез нуиз Влад Андреев, журналистикаез - Анастасия Петрова, эктонъёсты - Татьяна Тихонова, ачим валэктӥ дӥськут дизайнэз. Чудья Жени (суредаськон) но Василий Широбоков (крезь но кубыз лэсьтон) кӧня ке ар ужамзы понна лагерьысь таукаронэн бертӥзы. Кылем отрядъёсын кыкетӥ-куинетӥ арзэ тыршизы Влад Степанов, Екатерина Коротаева, Богдан Анфиногенов, Владимир Жуйков но Дмитрий Корепанов. Ваньмыз быгатӥсесь но творческоесь - яратӥ соосты. Вася Широбоков усьтӥськиз юморист луэменыз, нош Богдан Анфиногенов «Малыми» воргорон группаеныз смена ӵоже шулдыр кырӟанъёсын паймытъяз. Чудья Жени висъяськиз харизмаеныз но луиз зэмос кизили. Ми но, нылашъёс - ӧнерчикаос - бере ӧм кыле. Я калык эктонъёсъя но шудонъёсъя мастер-класс ортчытъям, я сцена вылын шоккетӥм: ӟучомем нылашкаос, пересь кенакъёс, Бавлы палась удмурт стилягаос кариськылӥм. Выль лэсьтэм инструментэз эскерон.Идеальной карАня Пислегина валтӥсь вожатойлэн кивалтэмез улсын егит, чырмыт вожатойёсмы ӟеч программа малпаллям. Сӥземын вал со дырлы: дыр ортчемлы, пӧртэм вакытъёсы сюронлы, дырез дунъянлы. Озьы дыр-питран (вашкала черс) милемыз вуттӥз первобытной удмуртъёс дорысен феодализм вакытэ улӥсь удмуртъёс доры, Пушкин вакытысь балэ но, социализм вакытэ но... Удмурт дуннеез пӧртэм исторической дауръёсы выжтон - тунсыко, со пиналъёслы валэктэ кадь: тани, учкелэ, удмурт калыклэн будон сюресэз таӵе. «Шундыкар» котьку тунсыко вал удмурт дуннеез мифлы пӧрмытыны быгатэменыз, нимыз но та сярысь вера - пиналъёс уло аспӧртэм, идеальной, удмурт кылэн пыӵам карын (городын). Кино лэсьтыны дышетскон.Туэ вожатойёс пиналъёслы зэмос эшъёс луизы, егит луэмзылэсь кышкаса, оло, соос кык полэс тыршизы. Тросэз кылем яке валля арын гинэ нылпиосын ӵош шутэтскизы ай: Максим Агафонов, Маша Емельянова, Лёва Матвеев, Кирилл Кириллов, Игорь Бобров, Виталий Белков. Августина Михайлова вожатой сямен кыкетӥ арзэ ветлэ, нош Лиза Бехтерева миым эктӥсьёслэн ӧнерчизы вал. Кыкез гинэ нылмуртъёс вожатойлэсь изьымтэ уйёссэ кемагес чидамын - со кык Алинаос, Чернова но Крестьянинова. Алинаос «Шунды» огазеяськонэ пыриськемзы, удмуртлык понна тыршемзы понна озьы ик басьтӥзы таукаронъёс. «Шунды» шоры палэнысен учконо ке, юан пуксе: малы вожатое сыӵе егит муртъёсты куто? Тросэз соос пӧлысь туэ гужем гинэ школаез быдтӥзы. Талы валэктон вань: пиналъёс городэ вуэмзы бере ик «Шунды» огазеяськонлэн ужаз кыстӥсько бере, кызьы соосты уд куты?[ot-video type="youtube" url="https://youtu.be/buCDvxozc4s"]Ортчем сменалэсь мылкыдзэ тужгес ӟеч усьто нылпиослэн «ВКонтакте» бамын кисьтӥськем чуръёссы. Вуоно «Шундыкарозь» дартсы уз кысы…Тросгес туспуктэмъёсты учкыны быгатӥськоды татысь:Дарали Лели Туспуктӥз А. Горбунов Теги: Егитъёс Шунды Шундыкар
Иворъёс
Виталий Пронин ДУННЕЫН Туспуктӥз Алексей ДружининОжлы пум вуиз?Белоруссиысь Минскын пумиськылӥзы Россилэн, Францилэн, Германилэн, Украиналэн кивалтӥсьёссы. Украинаын ожез дугдытон сярысь кенешизы 16 час ӵоже. 4 бамъем декларация кутэмын: вир кисьтонэз дугдытоно 15-тӥ феврале уйшоре, мозмытсконо ожмаськон техникалэсь. Кыкетӥез: Донбассын ортчытоно воштӥськонъёс - лыдэ басьтоно отын улӥсьёслэсь правооссэс но эрикъёссэс. Киев оскытӥз, Донбасслы нимаз статус сётоз шуыса, Донецк но Луганск республикаослэсь куронъёссэс лыдэ басьтыса. Декларацилэсь быдэсъяськемзэ чаклалозы Россилэн но Украиналэн Генштабъёссы. РОССИЫН Выль дунъёс паймыто.Улон дуноя Росстат ивортэмъя, туэ сиён-юонлы дунъёс ӝутскизы 4,8 процентлы, инфляция луиз 15,6 процент - берло 16 ар ӵоже тужгес трос. Экономикаез азинтонъя министр Алексей Улюкаев верамъя, инфляция тужгес но зол ӝутскоз мартэ - 17 процентозь, та бӧрсьы кулэсмыны кутскоз. Россиын тужгес но зол дуноязы бакча сиёнъёс - 22,1 процентлы, сакыр - 19,1 процентлы, курегпуз - 6,9 процентлы. Россиысь Монополиен нюръяськонъя служба ивортэмъя, арня куспын калыклэсь вуо сюрслэсь ятыр ӝожтӥськонъёс, йыло дунъёсты эскерыны курыса Прокуратурае вазиськонъёс но. УДМУРТИЫН Туспуктэм басьтэмын "Дом дружбы народов" юртлэн вотэс бамысьтызАдӟем карымон эшъяськон Ижын ортчиз Россиысь калыкъёслэн ассамблеязылэн Приволжск федерал округъя семинарез. Бадӟым ужрадэ пыриськизы Удмурт Республикалэн Тӧроез Александр Соловьёв, Россиысь калыкъёслэн ассамблеязылэн кивалтӥсез Светлана Смирнова, Приволжск федерал округысь улосъёсысь экспертъёс-этнологъёс, калык огазеяськонъёслэн, Эшъяськон юртъёслэн кивалтӥсьёссы. Котырес ӝӧк сьӧрын соос кенешизы пӧртэм калыкъёс куспын эшъяськонэз юнматон сярысь. Та ласянь Удмурт шаер котькинлы адӟем карымон, элькунамы тупаса но ог-огзэс валаса уло-выло пӧртэм выжыысь уно калыкъёс, люкаськемъёслы вазиськиз А. Соловьёв. Елена Никитина Теги: Дуннеиворъёс дунъёс иворкебит Удмуртия
Иворъёс
Виталий Пронин Туэ Кедра Митрейлэн (Дмитрий Иванович Корепановлэн) вордскемез дырысен 125 ар тырме. Печатласа ӧз вуттыСо революцилэсь азьвыл дышетскем удмурт интеллигентъёс пӧлысь одӥгез, 1920-тӥ–1930-тӥ аръёсысь журналист, дышетӥсь но азьветлӥсь, пыд вылаз султытӥз удмурт литератураез. Удмурт лулчеберетлэн историяз Кедра Митрейлэн нимыз весяклы кылиз, но, сакгес учконо ке, улэм-вылэмез но творчествоез пыр-поч эскерымтэ. Кылсярысь, революцилэсь азьвыл гожъямъёсыз но 1911-тӥ арын гожтэм автобиографиез. Со быдэсак огпол но ӧз печатласькы на, тодосчиос Кедра Митрейлэн автобиографиез сярысь нимысьтыз ӧз гожъялэ.1911-тӥ арын 19 аресказ Кедра Митрей быдэстӥз аслэсьтыз бадӟым ужзэ - автобиографизэ. Отын Дмитрий Корепанов семинарист ачиз маде улэм-вылэмез сярысь, Глазов уездысь Эгра гуртын вордӥськемез бордысен кутскыса но семинариысь Инмарлы оскымтэез понна уллямзы сярысь учырен мадёнзэ йылпумъяса. Ваньмыз со ӟуч кылын гожтэмын.Кедра Митрей улэп дыръяз автобиографизэ печатласа ӧз вутты. 1911-тӥ арын ыстылӥз ужзэ пӧртэм журналъёсы. Гожтэтъёсаз сое пӧртэм сямен нима - «Автобиография и мемуары», «Дневник». Редакциос сое печатланы пумит луизы - бадӟым шуиллям. Зэмзэ но - рукописьлэн быдӟалаез - кык палысеныз гожъям 194 лист. Ачиз Кедра Митрей ужезлэсь кыӵе ке люкетсэ гинэ поттыны пумит луиз.Кызьы кылдӥз нимОзьы ке но калык тодматскиз автобиографиезлэн люкетъёсыныз гинэ. Соос нырысьсэ печатласькизы 1965-тӥ арын - Кедра Митрейлэн ӟуч кылын гожтэм произведениосыныз «Избранное» бичетын. Озьы, «Избранное» сборниклэн редакторез - удмурт критик Алексей Ермолаев - калыкез Кедра Митрейлэн автобиографиеныз нырысьсэ кӧня ке тодматӥз.Та сборникын авторлэн рукописез 3 поллы вакчиятыса сётэмын, кылыз тупатэмын но волятэмын. Печатлакузы автобиографилы ним сётӥллям но жанрзэ воштӥллям: «Дитя больного века» автобиографической повесть. Озьы, Кедра Митрейлэн автобиографиез удмурт литературае но лулчеберетэ пыриз «Дитя больного века» автобиографической повесть сямен.Критикъёс «Дитя больного века» ним пумысен споръясько. А. Ермолаевлэн огаз статьяяз пусъемын: Кедра Митрей ачиз тазьы нимаз аслэсьтыз автобиографической ужзэ. Нош Кедра Митрейлэсь творчествозэ эскерись тодосчи З. Богомолова берло сётэм интервьюаз шуэ, со, З. Богомолова, сётӥз «Дитя больного века» ним 1965-тӥ арын печатлам ужлы.Кедра Митрейлэн архиваз «Дитя больного века» нимын 2 гожтос возиське - нырысетӥез луэ 1913-тӥ арын гожтыны кутскем, но йылпумъямтэ роман, нош кыкетӥез - газетэ печатланы дасям статья. Нош аслаз писательлэн киыныз одӥгаз но рукописяз «Дитя больного века» автобиографической повесть сярысь пусъемзэ мон ӧй шедьты.Огъя вераса, Кедра Митрей ӧз гожты асьмелы тодмо «Дитя больного века» автобиографической повесть. 1965-тӥ арын печатлам «Дитя больного века» автобиографической повестьысь люкетъёс - со берло, совето вакытэ туж зол тупатъям но вакчиятэм произведение. Кедра Митрейлэн ужезлэсь нимзэ но жанрзэ воштэм сяна, печатламлэсь азьло автобиографилэн текстэз но редактировать каремын вал.Зэмзэ вераса, таӵе тупатъянъёс пайда вайизы. Малы ке шуоно, литературае нырысетӥ вамыш лэсьтӥсь егит авторлэн кылыз секыт, шакрес на вал. Нош редактура бере гожтэмзэ лыдӟыны капчигес луиз. Кедра Митрейлэн текстысьтыз канцеляризмъёс но огшоры вераськон стиле пырись кылъёсты редакторъёс вошъяллям чебер литературной кылысь синонимъёсын, тупатӥллям предложениысь кылъёслэсь радлыксэс но мукет. Но куд-ог учыръёсы таӵе воштонъёсын сэрен Кедра Митрейлэн текстэзлэн пуштросэз чылкак воштӥськиз. Совето вакытэ Кедра Митрейлэн текстэз идеология ласянь но тупатэмын вал.Кудӥз лыдӟымонгес?Соин но, дыр, 1990-тӥ аръёсы, странаын бадӟымесь воштӥськонъёс ортчем бере, Кедра Митрейлэн автобиографиез выльысь печатласькиз. Автобиография кыкетӥзэ потӥз «Инвожо» журналын 1993-тӥ–1994-тӥ аръёсы. Но сое озьы ик печатлазы «Дитя больного века» автобиографической повесть нимын, озьы ик вакчиятыса сётӥзы. Но, нырысетӥ публикациен ӵошатыса, 2-тӥ публикацие автобиографиысь тросгес люкетъёс пыризы. Со сяна, авторлэсь стильзэ но орфографизэ воштытэк сётӥзы.Озьы ке но, озьы ке но, таяз учыре но автобиография трос поллы вакчиятыса печатламын. Публикация азьын журналлэн редакторез Пётр Захаров валэктон сётэ: печатлаське 1965-тӥ арын А. Ермолаевен дасям корректура…Огъя вераса, таяз учыре но «Дитя больного века» автобиографической повесть - со мукет произведение, авторлэн кылыз тупатъятэк сётэмын ке но. Кедра Митрейлэн рукописез жанрезъя луэ автобиография - зэмос адямилэн зэмос улонэз сярысь мадёсэз. Со туж кузь. Кутске предисловие бордысен, кытын автор пыр-поч валэктэ, малы автобиография гожтыны малпаз. Рукописьын со улэм-вылэмзэ бӧрсьысь бӧрсьы суреда: возьматэ Эгралась церковно-приходской школаын но Зураысь 2 классъем училищеын дышетскыкуз луэм тунсыко учыръёссэ, Эгралась Казане семинарие мынон-бертонъёссэ, анай-атаезлэсь, семьяезлэсь но тодмоосызлэсь улонзэс. Со ӝожтӥське секыт улон-вылонэзлы, ассэ ачиз быдтон амал утча. Чик но батыр кадь ӧвӧл - туж огшоры адями. Рукописьын сюжет ышылэ туж трос авторской отступлениосын сэрен.http://udmdunne.ru/2017/09/udmurt-dunne-ortchyteh-kedra-mitrejjly-s%d3%a5zem-uzhrad/Соин произведение, кудӥз асьмелы тодмо - А. Ермолаевен дасям автобиографилэн вакчиятыса сёэм вариантэз - «Дитя больного века» автобиографической повесть - лыдӟымонгес ик, дыр. Таиз публикация зэмзэ но автобиографической повесть жанрлы тупа: татын вакчияк возьматэмын валтӥсь геройлэн - зол сямо муртлэн - пӧртэм шуг-секытъёс пыр ортчыса аслэсьтыз малпанзэ - Инмарлы осконлэсь куштӥськемзэ - утемез.Таин валче тодэ лыктэ гениальной Маркс Перкинс редактор, кудӥз тупатъяз но лыдӟымон кариз Ф. Фицджеральдлэсь, Э. Хемингуэйлэсь но Т. Вулфлэсь романъёссэс. Оло, автобиографилэн вакчиятэм вариантэз - А. Ермолаевен, З. Богомоловаен но мукет адямиосын кылдытэм «Дитя больного века» автобиографической повесть шуон - зэмзэ но оригиналлэсь умойгес? Кин тодэ... Но Кедра Митрейлэн та дырозь рукописьын возиськись туж кузь 300 бамъем автобиографиез но - 20-тӥ даурлэн кутсконаз удмурт интеллигентлэн зэмос улонэз, малпаськемез сярысь история - пайдаё но лыдӟымон.Лариса Дмитриева Теги: удмуртлитература
Улон-вылон
Виталий Пронин Укмысэтӥ арзэ ини анай-атай юрттэттэк кылем пиналъёс, ёрмись но трос нылпиё семьяосысь, озьы ик ӟеч дышетскись но пӧртэм ӵошатсконъёсын вормонъёс басьтэм нылпиос понна ӝуатскиз шаерысьтымы Президентлэн кызэз. Кылем четверге но пятницае 5 сюрс пала нылъёс но пиос республикаысьтымы кун цирке вуылӥзы. Циркез адӟем сяна, пиналъёс Президентлэсь, Тол бабайлэсь но Лымы ныллэсь ческыт кузьымъёс но синпель саламъёс басьтӥзы. Представление азьын огъёзъёссэс фойеын шулдыртӥзы Ижысь ватсаса тодон-валан сётонъя центрысь усточиос. Кылсярысь, кыкетӥ классын дышетскись Элина Тюнина цирке нырысьсэ вуэм. Туж кельшиз, пе, кырӟаны. ӵуказеяз но лыкто, шуэ. Ёросъёсысь усточи пиналъёсын ӵош таяз учыре со но Африкаысь слонъёсты адӟоз.Нош Балезиноысь нылпи юртысь кыкетӥ классын дышетскись Юля Андреева цирке кыкетӥзэ вуэм ни. Туж кельше нылашлы татын, уката ик яратӥсько, пе, фокусъёсты учкыны. Нош Данил Хайруллин цирке трос пол вуылэм ни, котьку но ческыт саламъёсын куноято, шуэ. Циркын солы тужгес но кельшо пӧйшуръёс.Удалтӥз туэ Можга ёросысь Нынек муниципал кылдытэтысь нылъёслы но пиослы. Гуртоосмылэн быръёнъёсы мыло-кыдо пыриськемзы понна анай-атайтэк кылем, ёрмись но трос нылпиё семьяосысь дас одӥг пиналлы цирке ӧтён билет вуиз, шуэ Нынек школаысь покчиосты дышетӥсь Надежда Воронцова. Та празднике вуизы солэн классаз дышетскись кыктоос Алинаен Алмаз Саматовъёс но - семьяязы ньыль нылпи. «Ньыльёс» но «витьёс» гинэ басьяськом, пе, шумпотэмзэс уг вато пичиос.Нылпиосты дышетэм сяна, Надежда Семёновна социальной ужась луэ на. Муниципал кылдытэтысьтызы нимаз комиссия котькуд семьяез чакласа возе, улон югдурзэс эскере. Ёрмисьёссэ дунтэк сюдо, пӧртэм юрттэт сёто. Гуртамы алама семьяос ӧжыт, шуэ со.Школаын дышетскись нылпиослы Выль ар мылкыд кузьманы юрттэ республикаысьтымы Дышетонъя но наукая министерство.- Котькуд аре куинь Президент ёлка ортче, - шуэ дышетонъя но наукая министрлэн воштӥсез Зоя Суворова. - Укмыс ар ӵоже циркысь Выль ар ёлкае 45 сюрс пала пиналъёс вуылӥзы ни. Нош лыдэ басьтоно на ке нырысетӥ классэ мынӥсьёсты, Президент юрттэмъя та дыр ӵоже цирке 140 сюрс пала дышетскисьёс вуылӥзы ни. Палэнысь вуэм пиналъёсты одно ик сюдӥськом, ческыт кузьымъёс сётӥськом.Нош кыӵе праздник луоз мороженойтэк? Тол бабайлэн но Лымы ныллэн та кезьыт кузьымзы нылпи сюлэмез шунтэ.Лия Малых. Туспуктӥз Владимир Беломорских. Теги: Егитъёс Цирк
Лулчеберет
Виталий Пронин Музейлэн нуналэзлы сӥзьыса, Лудорвайысь музей-усадьбаын 3 нунал ӵоже пӧртэм ужрадъёс ортчозы. 18-тӥ мае 10 часысен 20 часозь вань мылкыд карисьёс дунтэк тодматскыны быгатозы музей-усадьбаен. Татын арлы быдэ «Усьтэм ӧс» ужрад ортчылэ. Кылем арын, кылсярысь, музей-усадьбаен тодматскыны 100 пала адями вуылӥз. 19-тӥ мае татын нырысьсэ ортчоз фин-угор мультипликацилы сӥзем фестиваль, отын 31 мультфильм возьматӥськоз. Удмуртиысь сяна, ужъёс вуэмын Марий-Элысь, но Ханты-Мансийскысь, нош Эстониысь но Комиысь мультипликаторъёс, ас мультфильмъёсызы тодматэм сяна, мастер-класс но ортчытозы. 20-тӥ мае ужрадэз йылпумъялоз «Ильинской хоровод». Туэ ужрад 7-тӥзэ радъяське, азьвыл аръёсы отчы пыриськизы ке пӧртэм ёросъёсысь но бускель улосъёсысь арлыдоослэн коллективъёссы, таяз учыре - шаерысьтымы искусствоосъя школаосын дышетскисьёс. Кызьы ивортӥз музей-заповедникын ужась Елена Келарева, хороводэ пыриськыны мылкыд каремзэ ивортӥз 12 коллектив, соос понна 10 станция дасямын. Пиналъёслэсь кырӟаны-вераны быгатэмзэс сяна, эскерозы инкуазез, гурт улонэз тодэмзэс. Угось быдэс ужрад сӥземын Инкуазез утён арлы. Ужрад йылпумъяськоз ӝук сиёнэн. Валентина Емельянова Туспуктӥз А. Горбунов
Улон-вылон
Виталий Пронин Шутэтскон нуналъёсы шаерамы уно шудтэм учыръёс пусъемын.27-тӥ июле ӝыт, 9 час котырын, Кияса ёросысь Санниково гуртын ВАЗ-21072 машина Зелёная урамысь корка борды шуккиськиз. 36 аресъем воргорон ӧз вормы рульзэ, интыяз кулӥз.Со нуналэ ик нуназе котырын Сарапул ёросысь Костино гурт вӧзын шуккиськизы «ВАЗ 2107» но «Лада Гранта» машинаос. Эмъясьёс юрттӥзы 3 муртлы.Эшшо одӥгез авария луиз толон ӝыт, 28-тӥ июле, Можга ёросын. Можга – Бемыж сюреслэн 10-тӥ иськемаз берыктӥськиз «Мазда». Солэн водителез ӧз вормы рульзэ. 1 адями сӧсырмиз.Удмуртиысь 49 туристъёсын автобус башкир трасса вылын аварие сюриз. Башкортостанысь МВД-лэн управлениез ивортэмъя, отын быриз 3 адями. Шудтэм учыр луиз туннэ ӵукна, 7 час котырын, Бураево-Старо-Балтачево-Куеда сюреслэн 13-тӥ иськемаз. Тодмо луиз: «девяткалэн» руль сьӧраз пукись 26 аресъем пиосмурт сюрес урдсын сылӥсь КамАЗ вылэ пыриз. Шуккиськыса машина пезьдӥз но, пумитаз лыктӥсь автобус улэ вуиз. «Сканиын» Соль-Илецке Удмуртиысь 49 туристъёс мынӥзы, соос пӧлын сӧсырмемъёс ӧвӧл. Авариын быризы «девяткаысь» 28 аресъем нылкышно, солэн 2 аресъем пиез но тодмотэм пиосмурт. Машиналэн водителез, Татышлы ёросысь егит воргорон, больницае келямын.Удмурт Элькунысь МВД алэ: сюрес вылын чаклаське, мукетъёслы но, асьтэлы но кышкытлык эн кылдытэ.Туспуктэмез: vdtp.ru Теги: авария шудтэмучыр
Иворъёс
Виталий Пронин Така. Таяз арняе трос малпанъёсты, мылкыдъёсты кылоды, но соос огез но тӥледлы уз кельше, уз тупалэ. Ӵош ужась эшъёсыныды яке матысьёсыныды юнме шорысь кадь валамтэос кылдозы. Та нуналъёсы туж матысь эшъёстылэн кылъёссылы но эн оске, ваньзэ пыр-поч асьтэос эскере.Ош. Та нуналъёсы тӥ лякыт но ӟеч луоды. Ужды гурезь мында люкаськемын, но тӥ сое вакчи дыр куспын лэсьтоды. Урод мылкыдъёслы эн сётӥське, тӥляд ваньмыз радъяськоз. Арня пумын асьтэдыз сакгес кылзэ. Иворъёс, лыдпусъёс одӥгзэ вералозы, нош сюлэмды шонер визь-кенеш сётоз.Кыктоос. Арняды нырысь гань-гань кутскоз кадь, собере огсыр улонды йырчукин луоз. Трос воштӥськонъёс, паймымон иворъёс луозы, пыд пуктӥсьёс шедёзы. Соин ик тӥледлы кельшымтэ адямиосын та нуналъёсы эн пумиськылэ, керетонъёслэсь палэнскыны тырше.Кисло-кусло. Та нуналъёсы тужгес но удалтоз уж утчась адямиослы. Уж дурады мае ке выльзэ усьтыны эн тырше. Тӥ дырдэс но кужымдэс гинэ быдтоды. Валантэм учыръёсысь огшоры потон амалъёс утчалэ, секыт ужпумъёсты дышем сямен сэрттэ-пертче. Арня пумын кӧня ке жадиды ке но, азьлань мынэ.Лев. Таяз арняе сак луэ, тӥ коньдондэс ыштыны быгатоды яке чик кулэтэм вузъёслы трос уксёдэс кисьтоды. Арня шорын кылдэс пинь сьӧрады возе. Мар бордын али ужаськоды, эн шараялэ, куд-огез малпандэс аслыз кайпалтыны выроз. Вожпотыны мугды луоз, но асьтэдыз кияды возе, матысьёстылы лек кылъёс эн вералэ.Нылмурт. Таиз арня туж аспӧртэм ортчоз. Трос луозы бурдъясь но мылкыддэс куашкатӥсь иворъёс. Тӥ сярысь трос вераськозы. Керетонъёс но кенешонъёс дыръя ваньмызлы но котьмае синмазы эн вералэ. Куд-ог дыръя шыпыт улыса умойгес луоз. Арня пумын выль тодматскон вите, тӥ асьтэлы зэмос эш но юрттӥсь шедьтоды.Весъёс. Уж дурады выль инвисъёс усьтӥськозы. Тӥледлы сокем курадӟоно но уз луы, ваньмыз вӧй вылтӥ кадь мыноз. Кин ке ышем арберизэ шедьтоз, кин ке куное ветлоз. Та нуналъёсы ӝеганъёс, матысь адямиосыныды валамтэос кылдӥзы ке но, соос ӝог тӧлӟозы. Трос пол тӥледлы юрттоз асьтэлэсь арлыдогес адями.Скорпион. Та нуналъёсы эн утчалэ, кин янгыш, нош кин шонер. Дыр но учыр ваньзэ ас интыяз султытоз. Уж дурады керӟегъ-яськоды, уд валалэ кылдэм югдурез. Но со ик юрттоз тӥледлы шонер йылпумъянъёс лэсьтыны. Та арняе коньдонлы уд ёрме.Ыбылӥськись. Улонды выллань тубе. Ужъёсты сяна, яратонды пушъе. Ӵыжы-выжы-осыныды кусыпъёсты тупатскозы, тазалыкты уз чуты. Кинэ ке бадӟым синмаськон но кузь сюрес вите. Та дырозь мае ӧд дӥсьтэ улонэ пыӵатыны, лэсьтоды матысь дыре.Сюро кеч. Котырысьтыды адямиослэсь кылэмды потэ огзэ, нош соос верало воксё мукетсэ. Пӧртэм малпанъёс но улон шоры учконъёс пумысен соосын эн керетэ. Матысь дыре асьтэдыз возьматыны луонлыкты кылдоз, ужады но вормонъёс басьтоды.Ву кисьтась. Ӵош ужась эшъёстэс лушкемен чаклалоды но валалоды: кин мар сярысь малпаське, луэ-а соослы оскиськыны. Озьы вӧзысьтыды адямиосты асьтэ вылэ ужатыны капчиен быгатоды. Огдырлы ӝегам ужъёсты интыысьтызы вырӟозы, тыршемдылэсь емышсэ ӝоген дунъялоды ини.Чорыгъёс. Таяз арняе йырады лыктэм ӟеч малпанъёстэс одно ик улонэ пыӵатыны тырше. Соос, ужады азинсконъёс ваем сяна, кисыдэс зӧкатозы но мылкыддэс ӝутозы. Но вань малпанъёстэс эн шараялэ, кин ке соосты лушканы выроз. Арня пумын котырысьтыды адямиослы кылдэс малпаськытэк эн вералэ, тӥледыз мыдлань валаны быгатозы. Теги: Гороскоп
Иворъёс
Виталий Пронин Алнашын этнографической диктант гожтӥз 100-лэсь ятыр адями. Пӧлазы Эстониысь куно.4-тӥ коньывуонэ алнашъёс но этнографической диктант гожтӥзы ёрос администрациын но ёрос библиотекаын. Ужрадэз ортчытӥзы но радъязы волонтёръёс. Асьсэлэсь тодон-валанъёссэс эскерыны люкаськизы 100-лэсь ятыр адямиос. Тужгес но трос вал пиналъёс, культура но дышетон удысъёсын, администрациын тыршисьёс, арлыдоос. Вераны кулэ, библиотекалэн залаз аслэсьтыз тодон-валанзэ эскерыны кожаз ёросамы лыктэм куно, Эстониысь сетуослэн огазеяськонэнызы кивалтӥсь Риека Хырн. Со лыктэм вылэм Байтэрек гуртэ. Отысь библиотекаен кивалтӥсен Алевтина Тарасоваен ӵош диктант гожтонэ но пыриськизы.Юанъёс туж тунсыкоесь вал. Диктант гожъясьёс 45 минут ӵоже Россиысь пӧртэм шаеръёсы, пӧртэм выжы калыкъёс доры куное вуылӥзы кадь.Визь сынам бӧрсьы мылкыд карисьёс соку ик тодыны быгатӥзы юанъёслэсь шонер валэктонъёссэс. Диктантэз радъясьёслэн верамзыя, уноез адямиос вань юанъёслы шонер валэктонъёс сётӥллям. Ёросъя шоро-куспо балл 73 котырын люкаськиз. Огъя йылпумъян лэсьтэмын луоз бӧрысьгес - ваньзэ пыр-поч эскерем бере.Людмила Сурчакова
Улон-вылон
Виталий Пронин Апреле кык берпуметӥ арнянуналъёсы (20-тӥ но 27-тӥ числоосы) Ижкарын субботникъёс радъямын луозы. Со сяна, чакламын ог 600 писпу мерттыны. Со сярысь Живой Журналаз ивортӥз город администрацилэн йырыз Денис Агашин.Котырзэс чылкытатыны мылкыд карисьёс асьсэ ёроссылэн администрациенызы герӟаськыны кулэ. Соос юрттозы ужан арбериосын но вань кулэеныз.Городлэн администрациез Шор площадез чылкытатоз. Денис Агашин юрттӥсьёсыныз ачиз но потоз «Центральная» гостиница доры.27-тӥ апреле малпамын огвакытэ городысь 6 интыосы писпуос (кызьпу, пужым, палэзьпу, беризь) мерттыны . Уж кутскоз 9 часын ӵукна таӵе интыосын:1. Киров нимо парк2. Октябрьлы 10 ар урамын (Пушкинская но Щорс урамъёс вискын)3. Ленин урамын (Бабушкин урамын)4. Вормонлы 40 ар урамын (Первомайская но Ильфата Закиров урамъёс палан)5. Удмуртская урамын («Аврора-парклы» пумит, Киров урамысен «Газпромбанкозь»)6. Коммунаров урамын (медициная академилы пумит) Лихвинцев урамысен Красногеройскаяозь. Теги: ДенисАгашин Ижкар субботник
Иворъёс
Виталий Пронин Вавож ёросысь Выль Билысь Надежда Устиноваас керттэм костюменыз.Туспуктӥз М. Егоров Вавож ёросысь Выль Бия гуртысь Надежда Устинова, дэрем-кофта утчаса, магазинъёстӥ уг ветлы. Ваньзэ ачиз керттэ. Надежда Анатольевна «Колос» колхозын зоотехник луыса тырше. Азьвыл уж висказ книга борды кутске вылэм — библиотекаысь ваньзэ лыдӟыса быдтэм. Нош та вакытэ выль яратонэз — керттӥськон. — Эшеным ӵошатскыса керттӥськиськомы, — шуэ со. — Узоръёсты Интернетысь шедьтӥськомы. Схемаосы гурезь мында люкаськемын ини. Сӥньыс басьтӥсько но, «гурезьме» ну бугыръясько ук! Кузпалы тазьы выремелы уг паймы ини. Мар-о, юа, нош йырад лыктӥз? Нош мон сю пӧртэм юанлы валэктон шедьтыны вырисько: дэремме кыӵе буёло кароно, кудӥз узор, фасон тупалоз... Надежда Анатольевна пырак вера: керттӥськон — висёнэ, пе. Керттӥськон понна вань ужъёссэ тыпыр-тапыр лэсьтоз, уйзэ изьытэк но потоз. Таӵе мылкыдзэ эшъёсыз валало. Огез тодмоез уксё кузьмам — вордскем нуналыдлы, пе, яркыт дэрем кертты. Озьы Н. Устинова куноосыз азе яркыт нап-ӵуж дэремен потӥз. — Малы керттӥськыны кутски? Берло 2 аръёсы зол ӟызыяй — 73-ысь 53 килограмм кыли. Дӥсьёсы бадӟымесь, нуллыны номыре луиз. Табере 2 кечез кутӥсько: дӥсе — выль но, дунтэм но. Ульчаетӥ кышкатэк вамышъясько — мукет адями вылысь мынам кадьзэ уд пумита. Н. Устинова та дыре вакчи саесэн кофта керттэ. Киыз волямын ни. Азьвыл 1 дӥсез быдэс ар керттэ ке вылэм, али 1 толэзь куспын йылаз-пумаз вуттэ.
Иворъёс
Виталий Пронин Ижысь проектъёсты радъянъя «Лифт» штабын Сергей Москвинлэн «Пифия» книгаеныз тодматскон ортчиз. Сергей Москвин вордскемын Ижкарын 1969-тӥ арын. Сергей Москвин вордскемын Ижкарын 1969-тӥ арын. Пичи дырысеныз ик чекистъёс, военнойёс сярысь лулысь-сюлмысь лыдӟылӥз. Бӧрысь тодон-валан люканы Москвае кошкиз, ФСБ-ысь офицер луиз. Профессиезъя ужаны кутскыса гинэ, Сергей Москвин валаз, макем ӧжыт гожъямын военнойёслэн кышкыт учыръёсын тымиськем улонзы сярысь. Тросэз авторъёс асьсэос но кытӥяз пыр-поч уг тодо мар сярысь гожтэмзэс. Соин Сергей Москвин шонерзэ верано кариськиз.- 1999-тӥ арын мон гожтӥ нырысетӥ книгаме, но со мед потоз шуыса, уг тодӥськы вал кинлы но кытчы вазиськыны. Соин мынӥ киоске, учки кытын но кыӵе издательствоосын ӵемгес пото книгаос. Адресъёссэс гожтыса, 4 экземпляр романэным шонтӥ Москвае. 3 арня ортчиз-а, ӧз-а, «ЭКСМО» издательство произведениме поттыны дась луэмзэ ивортӥз. Туннэ нуналлы 22 книгае потэмын. 16-ез романъёсы сӥземын военной разведчикъёслэн но госбезопасностьын ужасьёслэн террористъёсын, Америкаысь но мукет странаосысь агентъёсын нюръяськемзылы, - шуэ С. Москвин.Разведка сяна, Сергей Москвинлы котьку тунсыко вал планетамылэн эскерыны сётскисьтэм палъёсыз: инкуазь катастрофаос, НЛО… Та валантэм учыръёс сярысь тросгес лыдӟыса, писатель оскыны кутскем: улон зэм но туж аспӧртэм. Озьы кылдӥзы 3 научно-фантастической романъёсыз: «Предельная глубина», «Контакт третьей степени», «Чёрный рассвет».- Кӧня ке ар талэсь азьло киям Дмитрий Глуховскийлэн «Метро 2033» книгаез вуиз. Произведениын возьматӥське ядерной война бере 20 ар ортчыса улон. Адямиос уло метроын, музъем вылын кузёясько олокыӵе гибридъёс. Али тросэз адямиос сюлмасько, мар луоз азьланьын, зэм но ядерной бомба пуштӥз ке. Соин Дмитрий Глуховскийлэн «Метро 2033» произведениез быдэс проектлы пӧрмиз: писательёс кутскизы гожъяны произведениоссэс, та роман вылэ пыкиськыса. Шимес кышкыт но аспӧртэм луэменыз антиутопической «Метро 2033» монэ но бордаз кыскиз, аслэсьтым геройёсме со дуннее вуттэме потӥз. Озьы кылдӥзы «Увидеть солнце», «Голод», «Пифия» романъёсы но «Последнее убежище» сборнике пырем «За порогом рая» веросэ, - шуэ С. Москвин.Ӵапак та берпуметӥ ужъёсыз писателез эшшо но тодмо каризы. Та произведениосыз гожтэмын ог 20 аресъем лыдӟисьёслы.«Пифия» романэз нимамын вашкала грекъёслэн мифысьтызы геройя, кудӥз адӟе ортчемзэ но вуонозэ. Романын действие ортче музъем улын, Метроын, ядерной бомба пуштэм бере.- Ядерной война луиз ке, улэп кылён понна «Пифия» книгадэс методической материалэз сямен кутыны яралоз-а? - юасьёс луизы.- Валамон, уз. Зэмос войнаын ваньмыз мукет сямен ортчоз.- Ижевскын метро ӧвӧл, озьыен, асьмелэн нокыӵе луонлыкмы ӧвӧл улэп кыльыны? - уг буйгало пумиськонэ лыктэмъёс.- Мон но та сярысь малпаськи вал ини. Ижкарын вань бомбоубежищеос, музъем улын парковкаос... Малпасько городмы сярысь но роман гожтыны.Кызьы вераз Сергей Москвин, литература - хоббиез гинэ. Соин уксё уд потты. Али одӥгезлэн мебель поттон салонлэн директорез луэ. Семьяез сое вала: ӝытъёсы гожъяськемезлы пумит уг кариськы.Любовь Михайлова
Улон-вылон
Виталий Пронин Конгрессэ пыриськыны мылкыд каризы ни кунгож сьӧрысь 200 пала тодосчиос. Соос вераськозы калыкъёслэсь сямъёссэс, улэм-вылэмзэс эскеронлэн ужпумъёсыз сярысь.Адямилэсь улэм-вылэмзэ но калыкъёслэсь сямъёссэс эскерисьёслэн конгрессы туэ ортчоз Ижын. Со сярысь кенешизы Удмуртилэн Тӧроез Александр Соловьев но политика наукаосъя доктор Владимир Зорин. 3-тӥ-6-тӥ пӧсьтолэзе шаерамы люкаськозы быдэс Россиысь антрорологъёс но этнологъёс. Конгрессэ пыриськыны мылкыд каризы ни кунгож сьӧрысь 200 пала тодосчиос. Соос вераськозы калыкъёслэсь сямъёссэс, улэм-вылэмзэс эскеронлэн ужпумъёсыз сярысь. Кызьы со азинске, но кыӵе шу-секытъёсын пумиське. - Мон малпасько, Ижкар Россиысь антропологилэн но этнологилэн шоркарез луэ шуыса. Татын зол азинске та наука. Пайдаё уж нуиське пӧртэм калыкъёслэсь кусыпъёссэс юнматон бордын, - шуиз Россиысь наукаосъя академиысь Этнологияя но антропологияя институтлэн директорезлэн воштӥсез Владимир Зорин. - Ми шумпотӥськом, конгресс Ижын ортчоз шуыса. Малпасько, милям зэмзэ но вань маин ушъяськыны. Форумез радъяны юрттэ Кун Думаысь депутатмы, историяя наукаосъя доктор Алексей Загребин но, со али Россиысь Антрополъёслэн но этнологъёслэн ассоциациенызы кивалтэ, - осконзэ вераз Александр Соловьев. Та вераськонэ озьы ик пыриськизы тодосчи Алексей Загребин, йӧскалык политикая министр Лариса Буранова. Ужрадэз радъясьёс пумиськон бере нимысьтыз люкаськизы на, вуоно конгрессэз ортчытон пумысен юанъёсты сэрттӥзы-пертчизы. Сергей Захаров Туспуктэм: udmurt.ru Теги: Ижкар
Улон-вылон
Виталий Пронин Озьы пиналъёс удмурт выжыкыл пуктӥзы, удмурт сямен эктыны дышетскизы, удмурт крезьгуро инструментъёсын тодматскизы.4-тӥ тулыспалэ пиналъёсты дышетонъя но ваньмон дырзэс радъянъя «Нуныкай» центр нош ик осъёссэ усьтӥз. Ужрад ортчиз Пельняньлы сӥзем фестиваль улсын.Соин ик та нуналэ удмурт калыклэн лулчеберетэныз тодматскыны, удмурт, ӟуч кылъёсты тодӥсь нылпиос сяна, котькуд мылкыд карись пыриськыны быгатӥз. Центрысь ӧнерчиос пиналъёс понна тунсыко ужъёс дасязы. Озьы пиналъёс удмурт выжыкыл пуктӥзы, удмурт сямен эктыны дышетскизы, удмурт крезьгуро инструментъёсын тодматскизы, горд сюйлэсь шулась пельнянь кутӥзы, пельнянь вылтусо открытка лэсьтӥзы но удмурт кылъёсын тодматскизы.Дышем радлыкъя «Нуныкай» центр ужаны кутскоз вуоно арнянуналэ, 11-тӥ тулыспалэ, К. Герд нимо гимназилэн юртаз. Ужрадэ пыриськыны ӧтё удмурт кылын вераськись яке удмурт кылэз валась 2-9 аресъем пиналъёсты. Занятиосы гожтӥськыны, группаослэн ужан радлыкенызы тодматскыны луэ «ВКонтактеысь» «Нуныкай» центрлэн бамаз. (vk.com/nunykai).Надежда Степанова
Улон-вылон
Виталий Пронин Ӝутэм пристройёсты регистрировать карыны луэ суд пыр гинэ.Валэктон сётэ Кадастръя палатаысь специалист Наталья Шулакова Туэ гужем вуж коркамы борды, фундамент лэсьтыса ик, пристрой пуктӥмы. Табере юан кылдӥз: кулэ-а сое регистрировать карыны? Озьы ке, мар бордысен та уж борды кутсконо, кинлы нырысь вазиськоно? В. Симаков, Дэри ёрос- Корка вӧзы итэт пуктыса, юрт воштӥське ук - вылтусыз но, пушкыз но бадӟымгес луэ, озьыен, выльдоно луоз коркаеныды герӟаськем документъёсты но. Пристрой пусъемын луыны кулэ недвижимостья огъя кун реестрын.Россиысь Градостроительной кодекслэсь куронъёссэ лыдэ басьтоно ке, пристрой ӝутэмдылэсь азьло тӥ нырысь ик дасяны кулэ вал пуктӥськыны лэзись документъёсты. Но та ужпум сярысь тӥ берло малпаськыны кутскиды. Озьыен, та кодекслэн 222 номеро статьяезъя тӥляд пристройды «самовольная постройка» пӧлы шеде. Мукет сямен вераса, сое тӥ ваньбурды пӧлы пыртыны но солы кузё кариськыны уд быгатӥське. Лушкем пуктӥськемды шараяськиз ке, тӥледды сое куашкатыны но косыны быгатозы.Ӝутэм пристройёсты регистрировать карыны луэ суд пыр гинэ. Тазьы бызьылонэз, асьтэос валаськоды, тросгес луоз. Нырысь ик пристроез кадастръя учётэ пуктоно. Со понна кадастръя инженерлы вазиськоно: со чаклалоз пристройлэсь быдӟалазэ, дасялоз солэсь технической планзэ. Соин дасям документъёсты кутыса, вамыштоно Росреестрлэн Удмурт Республикая ёзаз (улон интыдыя), гожтоно куриськон. Та бӧрсьы тӥляд пристройдылы дасялозы кадастръя паспорт, соин вазиськыны быгатоды ни судэ, пристроез ваньбурды пӧлы мед пыртозы шуыса. Суд тӥ пала кариськиз ке, озьыен, луонлыкты кылдэ та ваньбурдэс регистрировать карыны. Со понна нош ик вазиськоно луоз Росреестрлэн элькунмыя ёзъёсаз. Лыдэ басьтоно тазэ но: суд тӥ пала кариськоз сыӵе учыръёсы гинэ, пристройды пуктэмын ке, бускельёслэсь правооссэс чакласа, но калыклэн улонэзлы, тазалыкезлы кышкытлык уг кылдыты ке. Теги: дэмланъёс корка Юан-веран
Улон-вылон
Виталий Пронин Матэктэ Гербер праздник. Туэ со радъяськоз Алнаш черкогуртын 29-тӥ июне. Ӵектӥськом шулдыръяськонлэн программаеныз тодматскыны.9.00-10.00 час - Куно пумитан, Алнаш черкогуртэтӥ экскурсия.10.00-10.30 час - «Куно пумитан» площадка - возь вылэ интыяськозы куноосыз пумитась ансамбльёс. Гербере лыктэмъёсын ӵош эктозы, перепечен куно карозы. Выжетӥ потэм бере куноосыз пумиталоз Алнаш музъемлэн кузёез Анлаш батыр. Котькуд делегацилэн кивалтӥсез пыриськоз «Батыр пукыӵ» конкурсэ.10.00-15.00 час - «Усточикар» площадка - шаерысьтымы Киужъёсъя центръёслэн адӟытонъёссы но вуз карон.12.00-15.00 час - «Пичи Гербер» площадка - нылпиос но егитъёс понна радъяськозы спорт но калык шудонъёс.10.00-15.00 час - «Вузкаронни» площадка - сиён-юонэн вуз карон.10.30-12.30 час - «Тӧр шор» площадка - «Гербер батыръёс» театральной возьматон (пырисько эктонъя но кырӟанъя коллективъёс), праздникез усьтон, гурт удысысь азьветлӥсьёсыз данъян.«Кунокуа» площадка - куноосты пумитан азбаръёс:10.00-10.30 час - куноосыз чаен сектан;13.30-15.00 час - бадӟым куноосыз, муниципал кылдытэтъёслэсь делегациоссэс пумитан;11.30-12.30 час - «Мудор» площадка - ӝук вӧсян;12.30-15.00 час - «Мыло-кыдо» площадка - валтӥсь сцена вылын концерт пуктозы удмурт кырӟасьёс, коллективъёс но вань мылкыд карисьёс;12.30-15.00 час - «Гербер шудонъёс» спорт площадка кӧня ке ёзъёслы люкиське:- калык шудонъёс;- вань мылкыд карисьёслы калык ӵошатсконъёс. Котькуд вожвылъяськонын тужгес устоез бырйиське.12.30-15.00 час - «Батыр шудонъёс». Спорт площадка кӧня ке ёзъёслы люкиське:- делегациосын кивалтӥсьёс куспын ӵошатсконъёс;- пиос пырисько калык шудонъёсы но вожвылъяськонъёсы. Тужгес кужмоез «Гербер Батыр» нимын пусъемын луоз;- скал кыскисьёслэн ӵошатсконзы - скал кыскон аппаратэз ӝог сэрттонъя конкурс.12.30-15.00 час - «Эшъяськон тугоко» площадка ӵектэ вань мылкыд карисьёслы бигер, пор, ӟуч но удмурт шудонъёсы пыриськыны.19.00-24.00 час - «Шундэктон» площадка - радъя удмурт егитъёслэн «Шунды» огазеяськонзы: 5 час ӵоже кырӟалозы егит кизилиос, чузъяськозы шулдыр кырӟанъёс, луозы пӧртэм конкурсъёс. Теги: Алнаш Гербер
Лулчеберет
Виталий Пронин Августа Конюховалэн 100 ар тырмонэзлы сӥзем материалъёсты газетысь лыдӟыса, тодэ ваёнъёсме гожтэме потӥз. Августа Васильевна мынам вунэтонтэм дышетӥсе но улонме югдытӥсе луэ.Секыт ож аръёс мыныку, 1942-тӥ-1943-тӥ аръёсы, А. В. Конюхова дышетӥз но кивалтӥз Алнаш ёросысь Кучыран школаын (Валера пиез монэн одӥг ёз - дышетским куинетӥ классын). Кыӵе яратӥ визьнодасьме - аслэсьтым анайме кадь!Тулыс, дышетскон ар йылпумъяськон азьын, анае но агае монэ школае мыныны ӧз лэзе, юрттӥськы колхозлы, юрт котырын ужа, пичи вындэ, сузэрдэ чакла, шуизы. Агае но, 4-тӥ классэз быдтыса, ӧз ни дышетскы. Атае - ожын, со ик гожтэтаз шуиз, кушты дышетскондэ, юртты анаедлы колхоз ужын. Анаймылэн тазалыкез лябӟемын, ужаны ӧз поталля. Нош ми ньыль нылпиос, ваньмес сюдыны, дӥсяны кулэ.Кытчы пырод, кылзӥськи. Озьы вакчи дыр куспын мон дыши гурт котырысь вань ужъёслы: нянь пыжи, пудо возьмай, мисьтаськи - ваньзэ вераса уд быдты.Одӥг шулдыр арнянуналэ Августа Васильевна вуиз дорамы. Анаен верасько, мон палэнын кылзыса сылӥсько.- Малы пиды уг ветлы школае? - юа дышетӥсь.- Ма, дӥськут урод, сиён тыро-пыдо ӧвӧл, дорын ужась но кулэ. Соин дугдытӥм, лэся, - валэктэ анай.- Ӵуказе ик лэзе, пиды умой дышетске, 4-тӥ классэз коть мед быдтоз. Оло, ӝоген война но быроз, атайды бертоз. Ачид но гужем вылтӥ бурмод, ми но маин ке соин юрттыны быгатом, - индылӥз Августа Васильевна.Анае верам кылъёссэ валаз, лэся. Ярам, пе, лэзё. Озьы мон нош ик эшъёсы пӧлы вуи дуно но мусо школаям. Котныр починка гуртысьтымы куинь-ньыль иськеме зор-котэн, кезьытэн ветлоно ке но, макем шумпотӥ. Гужемаз монэ Августа Васильевналэн дэмламезъя 10-15 нуналлы Алнаш школае пионер лагере ӧтизы.Табере мыным аслым но 80 арес тырмоз ни. Дуно но дано дышетӥселы тау карисько шонер улон сюрес возьматэмезлы. Артистозь будонэ но та учыр бордысен ик кутскиз, малпасько. 1961-тӥ арын Ленинградысь театръя училищеез йылпумъяса, Удмурт театрын ужасько. 16-тӥ январе учкисьёсты ӧтисько юбилей ӝытам - «Бызьыны вуэм песяйёс» спектакле.Геннадий СОЛОВЬЁВ. Теги: Алнаш
Улон-вылон
Виталий Пронин Кызьы азинтӥське шаерысьтымы промышленность? Та но мукетыз пумысен вераз промышленностья но вуз каронъя министр Олег Радионов.Троллейбус поттомы?Удмуртиысь промышленность Россиын куд-ог удысъёсъя азьмынӥсь луэ. Таин валче туэ 4 толэзь ӵоже поттэм огъя ваньбур 142,5 миллиард манет тыр луиз. Олег Радионов верамъя, та, кылем арен ӵошатыса, 22 процентлы уногес.Мувӧй 3,5 миллион тонна поттэмын. Кылем арысь та вакытэн ӵошатыса, со 99 процентлы уногес.- Ар кутсконын кышкан вал, кыӵе меда азинтӥськоз металлургия. Но али корт ӵыжатон но солэсь арбери лэсьтон, сое вузан интыысьтыз вырӟиз, - шуэ Олег Радионов. - Али зол берганы, рынокын инты басьтыны кутскизы азьвыл вужере кылем предприятиос. Озьы Сарапулысь радиозавод 3 поллы, Ижысь механической завод 2 поллы уногес вуз поттыны ӧдъязы.Шаерамы берло дыре зол азинтӥськиз машина но солы детальёс лэсьтон. Туэ 5 толэзь ӵоже бичамын 36 сюрс 893 автомобиль. Одӥгез но складын уг сылы - ог 2 миллиард манет тыр вузамын. Басьяськисьёс ӵемгес куро «Лада Грантаез» - 31 сюрсэз вузамын. Олег Викторович пусъемъя, эскерон вылысь поттэмын ни 21 «Лада Веста».Кин тодэ, азьланяз Ижын, оло, поттыны ӧдъялозы троллейбусъёс но. Туннэ Китайысь специалистъёсын вераськон мынэ. Городысь калыкез нуллӥсь транспорт 80 процентэз воксё вужмемын ни. Нырысь ик асьме паркмес выльдыны, отӥяз мукет улосвылъёс понна ужаны луонлык кылдысал ке, та удысэз но вормысалмы, шуэ Олег Радионов.Палэнэ уг кыльы газомоторной топливо сярысь сюлмаськон но. Шаерамы 5 сыӵе заправка вань ни. Басьтэмын газэн ужась 117 автобус но коммунальной услугаос сётонын кутӥськись 3 техника. Чакламын эшшо 33 техника басьтыны. Али «Газпром» огазеяськонэн вераськонъёс мыно заправкаосты 5-лы йылтыны. Ваньмыз умой луиз ке, 2016-тӥ арын соосты лэсьтон борды басьтӥськозы. Эсьма, бензинэн ӵошатыса, газ 3 поллы дунтэмгес сылэ, омырез но сокем зол уг кырсёмыты.Ужбергатӥсьлы - сюресШаерамы 14 миллиард манет тыр инвестициосты кыскыны пӧрмиз. Таос пӧлысь 6 миллиардзэ - промышленносте.Россиысь Правительство ужпум пуктэ: улосъёсысь бизнеслы азинтӥськыны, транспортъя инфраструктураез умоятонлы сюрес сётоно. Таин валче шаерамы чакламын 6 паркъёс-площадкаос кылдытыны, шуэ Олег Радионов. Одӥг порма удысын бергасьёсты одӥг интые люкалозы. Кылсярысь, «Иж завод» индустриальной парк лэсьтон понна 25 миллиард манет кулэ. Сое пуктон кутскемын ни. Быдтэм уксёлэсь оглюкетсэ берыктозы федерал бюджетысь. Со паркын поттозы радиоэлектроника, роботъёс. Нимысьтыз саклык висъяны чакламын нылпи шудонъёс лэсьтонлы.- Камбаркаысь химия ож тӥрлыкез быдтонъя заводэз выль сямен ужатыны чакламын. 2 инвестор сюриз ни. Огез ӵектэ химия но соин ужаны тупась арбериос лэсьтыны. Мукетыз чакла отын жуг-жагез быдтыны. Туннэ быръемын ӧвӧл на, кинлы заводэз сётозы, - шуэ Олег Радионов.Бадӟым луонлыкъёс вань пиялалэсь но пулэсь арбериос лэсьтыны. Юн азинтӥськыны кулэ Ижысь автозавод: татын медо бад-ӟымесь машинаослы фараос лэсьтыны, светотехникаен вырыны.Елена Сараматова
Иворъёс
Виталий Пронин С. Вежеев (шорысез) Удмуртиысь тренеръёсын О. Перевозчиковен но Э. Михайловен.Сочиын ортчоно Олимпиадаозь арлэсь ичи кылиз. Та вакытэ отын пӧртэм пумо ӵошатсконъёс ортчо куас сюресъёсты эскерон вылысь. Кемалась ик ӧвӧл лымшор палась вуизы Удмуртиысь тренеръёс, судьяос. Соос пӧлын - шаерысьтымы Куасэн бызьылонъя федерацилэн кивалтӥсез Семён Вежеев.- Январь толэзьлэн пумаз Сочи городын куасэн бызьылонъя Россилэн чемпионатэз но дуннеысь спортсменъёслэн кубок понна нюръяськонзылэн тямысэтӥ этапез ортчиз, - веранзэ мытӥз Семён Вежеев. - Бадӟым ӵошатсконъёсты ортчытыны юрттӥзы шаерысьтымы укмыс судьяос. Мон куас сюрес вылын спортсменъёсын ужай, Татьяна Рябова но Евгений Садров иворчи судьялэсь ужзэ быдэстӥзы, эшшо куать мурт сюрес лёгизы (судья-прокатчикъёс).- Таосыз ма каризы?- Сюрес лёгисьёс чотын Сочие ветлыны удалтӥз шаерысьтымы тужгес ӝог бызьылӥсь егит спортсменъёслы. Старт сётэмлэсь 10 минутлы азьлапал соос куас сюресъёсты эскеризы, волятӥзы. Куд-ог дыръя снегоходъёс ортчем бере куас сюрес вылэ лымы люкъёс кыльыло, пиос лыжняез волятӥзы.- Сочиын ортчоно Олимпиадалэн матэктэмез шӧдӥське ни-а?- Кожасько вал, спортъя вань объектъёс лэсьтэмын яке йылпумъян калэ вуттэмын, выль интыосын спортсменъёсмы мугорзэс кыдато шуыса. Нош отын лэсьтӥськон ужъёс вераны луонтэм трос на, ярано коть, куасэн бызьылӥсьёс сюресъёссэс эскеризы ни. Туж потэ вылэм трамплинысь тэтчасьёсты, салазкиен ворттылӥсьёсты адӟеме. Но соос понна мугор кыдатон интыос йылаз-пумаз вуттымтэ на. Аэропортысен кутскыса, Сочие вуытозь, бадӟым лэсьтӥськон мынэ. 2014-тӥ арын ортчоно ужрад сярысь тодэ вайыто сюрес кузя ошылэм банеръёс гинэ. Сочи палась инкуазь шумпоттэ ас чебереныз, лэсьтӥськон ужъёс дыраз йылпумъямын луозы шуыса, малпасько.- Инкуазь трослы-а асьмелэнлэсь пӧртэм?- Отчы ветлон вакытэ Сочиын 10 градус пала шуныт вал. Паймытӥз мукетыӟ городын зориз, гурезьёсын лымыяз. Ӵукнаосы 2-3 градус котыр кезьыт возиськиз. Старт сётон вакытэ, Европалэн куронъёсызъя ӵошатсконъёсты 13 час бере мытоно, куазь чылкак воштӥськиӟ вылӥын но гужем кадь шуныт луиз. Куд-ог спортсменъёс шортикъёсын бызьылӥзы.- Куас сюресъёс ӝог уг сӧрисько-а?- Кылэм вань, дуннеысь ӵошатсконъёсты, пе, искусственной лымы вылын ортчыто. Сочиын ӵошатсконъёс ортчизы зэмос лымы вылын. Бен, куд-огезлэн ӝожтӥськемзы потӥз ик небӟыны кутскись лымылы. Озьыен, азьланяз вань ма бордын малпаськыны, лымылэсь «селитразэ» ӝутон ласянь сюлмаськоно.- Сюрес вылын сылӥсь судьяослэн шунды шорын пыжыны дырзы вал-а?- Куд-огез, оло, малпа, ми шутэтскыны, тӧлатскы-ны ветлӥмы шуыса. Россилэн чемпионатэзлы но дуннелэн кубокез понна нюръяськонлы сюрес лэсьтон жуммытылӥз. Вазь ӵукнаысен бер ӝытозь ужамы, интыен-интыен лопаткаен но гудӥським. Ӵошатсконъёс кутскемлэсь азьло снегоходъёсын сюресъёсты волятӥмы.Сочиын ортчоно Олимпиадалы дасям куас сюресъёс гурезё интыын - спортсменъёслэн шутэтскыны но, кужымзэс поныны но луонлыксы вань. Секыт йӧтоз финиш азьын: гурезь одӥг иськем кузьда кыстӥське. Ӵапак со ик вормисьёсты шараялоз. Классика но эркын амалэн бызьылӥсьёс понна нимаз бызьылон интыос дасямын, котькуд круглэн кузьдалаез 3 иськем 750 метр.- Олимпиада сюресъёс эскеремын, кыӵе мылкыдзы спортсменъёслэн, тренеръёслэн?- Кубок понна нюръяськонэ дуннеысь тужгес кужмо спортсменъёс пыриськизы. Куас сюресъёслэн ӟечлыксы вылэ ӝожтӥськисьёс ӧй вал. Дуннеысь кужмо спортсменъёсын артэ бызьылыны луонлыксы кылдӥз Россиысь 17 спортсменлэн. Шумпотоно, та вакытэ Россилэн сборнояз 6 мурт Удмуртиысь луэ. Котькуд стартын асьме воргоронъёсмы вормисе шедьылӥзы яке вормисьёс котырын вал. Тужгес шумпоттӥзы Можгаысь Дмитрий Япаров но Шарканысь Максим Вылегжанин. Ӵошатсконлэн берпуметӥ нуналозяз Россилэн сборноезлэн зарни медалез ӧй вал. Командаен спринт дыръя Дмитрий но Максим эшъёссэс кыдёке азьпалтӥзы.- Зарни медальзы понна тужгес зол шумпотӥзы, дыр, удмуртъёс.- Асьме воргоронъёслэн вормонзылы быдэс Россия шумпотӥз. Судья эшъёсы шуӧ Россилэн нырысетӥ зарниез. Нош мон соосты тупатӥськӧ Удмуртилэн со. Асьме пиос понна кызьы уд данъяськы! Удмуртиысь мынэмъёс отын трос вал, судьяос сяна, волонтёръёс ужазы. Азьпалан пиосты выль стартъёс витё, туж потэ вылэм Удмуртиысь воргоронъёсты эстафетаын ӵошенназэс адӟеме.- Асьме адямиослэн Олимпиадаын ужаны луонлыксы вань?- Олимпиада асьмелэнъёстэк уз ортчы. Спортсменъёслы сяна, сюрес усьтӥськыны кулэ судьяослы но. Ачим сярысь ке верано, дуннеысь ӵошатсконъёсын судья луыса ужаны кык пол удалтӥз нӥ 1980-тӥ арын Финляндие ветлӥ, нош 1985-тӥ арын - Белоруссие. 33 ар талэсь азьло нырысьсэ адӟыны кылдӥз ратрак машинаосты. Куас сюрес лёгись тракторъёс табере Удмуртие но вуизы.Кунгож сьӧрысь бадӟым тракторъёс вӧзын асьмелэнъёсыз шудон машина выллем гинэ адско ке но, сюрес лэсьтыны туж юртто.- Оло, азьпалан быдэстоно ужрадъёсты сярысь но ивортоды.- Кин ке понна тол йылпумъяське ини ке, куасэн бызьылонъя ӵошатсконъёс кутско гинэ ай. Та шутэтскон нуналъёсы «Пионерская правда» газетлэн призэз понна ӵошатсконъёс ортчозы Можга городын. Кылем арез ке тодэ ваёно, Удмуртиысь пиналъёслэн командазы Россиысь ӵошатсконысь вормонъёсын бертӥз. Шаермылэсь данзэ утизы Можгаысь куинь команда но Пичи Пурга ёросысь Орлой гуртысь команда. Таяз учыре но асьме нылпиослы оскон вань. Берло дыре кужмо пиналъёс будо Кезын, Эгралан. Пусйыны кулэ, Гурт шудонъёсты ортчытэм бере ёросъёсын спортэн эшъяськисьёслэн лыдзы йылэ. Семьяен бызьылӥсьёс но тросгес люкасько.Валентина Емельянова Теги: Олимпиада СемёнВежеев Сочи
Спорт
Виталий Пронин Туэ ӝыны ар куспын Пичи Пурга ёросын вордскиз 261 пинал. Таӵе лыдпус шумпотымон ке но, кивалтӥсьёслы со йыр висён вае.Малы ке шуоно нылпи садъёсын инты уг тырмы. Тани ёрос йырлэн Александр Ерохинлэн верамезъя, али путёвкалы черодэ 778 нылпи пуктэмын ни, пӧлысьтызы 620-ез райцентре инты куро.Югдурез ӧжытак ке но тупатыны юрттоз выль нылпи сад ӝутон. Пугачёвоын пуштылонъёс бере райцентрысь «Росинка» сад зол зурказ. Сое куашкатӥзы. Али интыяз выльзэ ӝуто. Выль юрт быдэсмоз вуоно арын. Татын 190 пиналлы инты кылдоз.Районысь кивалтӥсьёс ӵекто сюлмаськытӥсь югдурысь потыны мукет амал но. Пичи Пургалась эшшо огез сад борды, пе, луысал на итэт пуктыны. Озьы ик 50 интылы чаклам выль юртэз возьмало Гожня гуртын. Та объектъёс пыртэмын ни районэз 2013-тӥ арын азинтонъя планэ. Но та чаклам ужъёс быдэсмозы, республика ласянь юрттэт вуиз ке.Елена Скворцова. Теги: Нылписад ПичиПурга
Иворъёс
Виталий Пронин Вань удмуртъёслэн “Удмурт Кенеш” огазеяськонзылы 25 ар тырмонлы сӥзьыса, 23-тӥ ноябре 18.00 часын Ижысь Эшъяськон юртын ортчоз “25 юан” визьсынан (брейн-ринг).Ӵошатсконэ пыриськыны мылкыд кариз 8 команда: “Удмурт Кенеш” огазеяськонлэн Ижысь ёзъёсыз (5 команда) но УдГУ-ысь тодосчиос, егитъёс, Дэри ёросысь гуртоос. Командаос вожвылъяськозы, удмурт движениен, “Удмурт Кенешен” но оглом удмуртлыкен герӟаськем юанъёслы валэктонъёс сётъяса. Соин ик дэмласьком та удысъя потэм книгаосты, бичетъёсты лыдӟыны. Тужгес но сак учке 2011-тӥ арын потэм “Удмурт Кенеш” книгаез. Тодады вае, мар сярысь гожъяз “Удмурт Кенешлэн” “Герд” газетэз.Ужрадэз ортчыто “Удмурт дунне” газет, “Удмурт Кенеш” ассоциация но Эшъяськон юрт. Брейн-ринг азьын радъяськоз “Удмурт дунне” газетлы гожтӥськон. Витиськом вань мылкыд карисьёсты.Ӵошатсконэ пырисько таӵе командаос:Индустриальной ёрос Мишкин Юрий Гонин Леонид Дмитриева Наталья Разин Альберт Поткина Алевтина Булычева Елена Ленин ёрос Викторов Илья Диева Адия (Ада) Самсонова Наталья Измайлова-Зуева Анна Григорьев Павел (отец Павел) Николаев Николай Первомай ёрос 1. Шилова Ольга Антонов Денис Корепанова Людмила Меркушева Надежда Слесарева Ольга Малых Нина Октябрь ёрос Ившина Валентина Леонтьева Надежда Соловьёва Елена Корепанов Геннадий Беспалова Елена Ванюшев Василий Устинов ёрос Ленцова Елена Осипов Василий Семыкина Екатерина Спиридонова Майя Емельянова Таисия Гафуров Ренат «Егит выжы» (егитъёс) Иванов Григорий Емельянова Мария Тукаева Ирина Короткин Алексей Леонтьева Евгения Черепанов Степан УдГУ-лэн командаез Шибанов Виктор Ефремов Дмитрий Вахрушев Александр Петрова Елена Крылова Оксана Сидорова Ангелина Дэри ёрос, Пероггурт Боталов Борис Ушакова Зоя Воронова Ольга Соболева Людмила Ефремова Татьяна Мохова Любовь УД Теги: кытынкумар удмуртдунне
Улон-вылон
Виталий Пронин 18-тӥ куарусёнэ - Музейёслэн калыккуспо нуналазы - быдэс Россиын ортчиз «Музейёслэн уйзы» акция. Со борды итӥськизы Удмуртиысь музейёс, галереяос, культурая юртъёс но. "Лудорвай" музейын квестъёс, шудонъёс, экскурсиос ортчизыЭлементъёсын тодматскон Элькунамы та акция 11 пол ортчиз ини. Со «Элементы» нимаськиз - ЮНЕСКО 2019-тӥ арез ялӥз химия элементъёсын таблицаезлэн ареныз (туэ Дмитрий Менделеевлэн таблицаезлы 150 ар тырме). Со сяна, ужрадъёс сӥземын вал Театрлэн арезлы но. Тунсыко ужрадъёс 1 уе гинэ ӧз ни тэре: «Музейной арня» акция улсын ужрадъёс кыстӥськизы 13-тӥ майысен 19-тӥ маёзь. Удмуртиысь К. Герд нимо Йӧскалык музейлэн директорез Александр Волков верамъя, акция дыръя музеез кылдытӥсь элементъёсын - экспонатъёсын, интыосын, соосты радъясь адямиосын - тодматскыны луонлык кылдытэмын вал. Йӧскалык музей тодматӥз куноосты татысь ужасьёсын: музейлэсь фондзэ утисен, таксидермистэн, художник-реставраторен. 18-тӥ мае музейын усьтӥськиз Удмуртиысь театръёслы сӥзем «Театрлэн дуннеез» адӟытон, отын люказы декорациослы но дӥсьёслы эскизъёсты, вуж туспуктэмъёсты но видеоосты, билетъёсты но афишаосты. Ижысь нылпиослэн «Надежда» инклюзивной театрзы но Мунё театр постановкаоссэс возьматӥзы. Аспӧртэм искусство Удмуртиысь Суредаськон искусствоосъя музей куноосты аспӧртэм искусствоен тодматӥз. Кылсярысь, «Арт-резиденциысь» суредаськись Максим Верёвкин музейлэн азбараз кылем-мылем пуослэсь, музей афишаослэсь «Бомжлэсь корказэ» лэсьтӥз. Дарали Лели гожъяськисен ӵош соос кенешизы: вань-а бомжъёслэн искусствозы, тодазы вайизы удмурт интеллигенцилэсь улонысьтыз секыт югдуръёсты. Музейын озьы ик усьтӥзы «Крайние» адӟытонэз. Со тодматэ Удмуртиысь наивной но маргинальной искусствоен: суредаськисьёслы дышетскымтэ художникъёслэн творчествоенызы. Экспозициын люкамын 19-тӥ - 21-тӥ дауръёсысь 80-лэсь трос суредъёс, графика но скульптура. Фондъёсысьтызы ужъёссэс лэзизы Глазов но Сарапул каръёсысь музейёс. Ёросъёсысь художникъёслэн ужъёссы но вань, кылсярысь, Пичи Пурга ёросысь арлыдоослэн коркаысьтызы Юрий Степановлэн «Рыбалка» панноез. Выставкаез радъясьёс верамъя, наивной искусство учкисен алдаськытэк вераське, солэн уг алдаськы, алдаськытэк вераське. Музейын озьы ик ортчиз егит группаослэн концертсы. Ижысь крезьгурлэн «выль тулкымез» но, пе, наивной кырӟанъёсын висъяське. Калыкез курикано «Музейёслэн уязы» пыриськизы ёросъёсысь музейёс но. Кылсярысь, Глазов ёросысь Золотари гуртысь шаертодонъя но историяя «Истоки» музейын ортчиз театрлы сӥзем фестиваль. Удмурт кылын пичи спектакльёсты дасязы быдэс гуртэн: артистъёслы пӧрмизы покчиос но, быдэ вуэмъёс но. Нош Ярысь историяя но шаертодонъя музейын зэмос химия элементъёсты тодэ вайизы, опытъёс лэсьяса. Куазь зориз ке но, калык кырын ортчись ужрадъёсы мылысь-кыдысь пыриськиз. Кылсярысь, Лудорвай музейын ортчем «Элементы традиций» квест дыръя куноос одӥг интыысь мукетаз кӧчылӥзы: соослэсь визьзэс но сыназы, удмурт сям-йылолъёсын но тодматӥзы, пӧртэм ужъёслы но дышетӥзы. Нош пеймытлэсь кышкасьтэмъёслы уйин экскурсия ортчиз. Суредаськон икусствоосъя музейын пыдйылчилэсь корказэ лэсьтӥзы Оглом музейной арня дыръя шаерамы ог 200 ужрад ортчиз, отчы пыриськиз 23 сюрслэсь ятыр адями. Таяз арын акция борды итӥськизы на Удмуртиысь ведомствоослэн, кылсярысь, «Ижмашлэн», чугун сюрес, транспортлэн, школаосысь музейёс. Удмуртиысь культурая министр Владимир Соловьёв пусъе: музейёслы, библиотекаослы сӥзем акциос туж пайдаё луо, угось соос культурая юртъёслэсь, библиотекаослэсь, музейёслэсь ужан амалъёссэс узырмыто. В. Соловьёв малпамъя, валтӥсез - тросгес калыкез элькунмылэн чеберлыко улоназ кыскыны, сое лулчеберетэн «куриканы». Виктория Крамова Туспуктэмъёс басьтэмын УРМИИ-лэн "ВКонтакте" вотэс бамысьтыз но "Я люблю Лудорвай" вотэс бамысь
Лулчеберет
Виталий Пронин Туннэ нуналлы, 6-тӥ инвожолы, эшшо 17 адями коронавирусэн висьыны усиз. Со Ижысь 7 мурт, Вавож ёросъёсысь 3 адями, Алнаш ёросысь 2 мурт, Грак, Дэри, Эгра, Ува, Шаркан быдэн одӥг висисен. Берло уй-нуналзэ висёнлэсь мозмытскиз 32 адями. Озьы коронавируслэсь бурмем адямиослэн лыдзы 1170-озь йылӥз. Вераны кулэ, шаерамы анализъёсты эскеро 9 лабораториосын. Берло уй-нунал ӵоже лэсьтэмын 2 сюрс 60 эскерон, вань дыр ӵоже лабораториос пыр потэмын 142 сюрс 000 проба. Огъя вераса, шаерамы лек черлэн четлыказ шедемын 1 сюрс 554 адями, висён вӧлмемыш шаерысьтымы 30 муниципал кылдытэтъёсысь гуртъёсы. Сергей Захаров
Иворъёс
Виталий Пронин Гажано эшъёс! «Гурт адями» конкурсмы йылпумъяськиз! Кызьы ивортӥмы вал, ӵектэм адямиос понна куара сётон радъяськиз 25-тӥ декабрёзь. Соин ик Интернет пыр беромыса вуэм куараос лыдэ ӧз басьтӥське ни.Редакциысьтымы телефон ӧз буйгалля - сомында вал куара сётӥсьёс. Маке зӧкта конвертъёс но вуизы - озьы бумага вылэ кинюртэмзэс пуктыса, дурбасьтэмзэс вераллям вавожъёс но алнашъёс: «Колос» но «Молодая гвардия» хозяйствооссылэн кивалтӥсьёссы В. Красильников но М. Крылов понна. Шумпотыса ялӥськомы: туэ «Гурт адями» нимез басьтӥз кык адями - В. Красильников но М. Крылов. Таос понна тужгес но трос жингыръясьёс люкаськизы, кинюртэмен гожтэтъёс вуизы. Соосты данъян ужрад ортчоз ини праздникъёс бӧрсьы.Со сяна, нимысьтыз призэн пусъемын луоз Галина Силина но - Дэри ёросысь Комаргуртысь эмъясь. Куара люкамезъя со ӧз вормы ке но, солы калыкезлэсь туж трос шуныт кылъёс верамын вал.Азьланяз «Гурт адями» ӵошатсконмы азинтӥськоз. Газетмес сак лыдӟе, та конкурс пумысен ялонмес адӟытэк эн кельтэ. Вуоноез радъяськоз номинациосъя, соин ик данъямын луозы уноез гурт адямиос.Конкурслы йылпумъянъёс пумысен ивортонэз лыдӟе 27-тӥ толсуре потэм номерысьтымы.Елена Никитина Теги: гуртадями куарасётон
Иворъёс
Виталий Пронин 26-тӥ мае шаермы дасяське Песянайлэсь нуналзэ пусйыны. Таин валче "Удмурт дунне" газет ялэ "ЗАРНИ ПЕСЯНАЙ" вожвылъяськонзэ. Со понна редакцие ыстоно аспӧртэм песянай сярысь веран. Со медаз луы автобиография выллем: ку вордӥськиз, кытын улӥз но ужаз, кӧня награда басьтӥз. Гожтэтын мед адскоз песянайлэн (ӵужанайлэн, нэнэлэн, бабалэн) вормонъёсыз, чиданлыкез, нылпиосты яратэмез но мукет. Ыстоно одно ик туспуктэмзэ. Ӟечъёсыз ужъёс печатласькозы шазет бамъёсамы. Ужъёстэс кутӥськомы туэ 20-тӥ маёзь, нош йылпумъянъёс лэсьтомы 26-тӥ мае - Песянайлэн праздниказ. Ужъёстэс витиськомы почта пыр гожтэтэн яке электрон почта пыр.Редакция.Туспуктэм: vk.com Теги: Зарнипесянай ошатскон
Улон-вылон
Виталий Пронин Шаерысьтымы одӥгез арлыдоез библиотека Дэри черкогуртысь луэ. Со кылдӥз 1897-тӥ арын.Туннэ нуналлы Дэри ёрос библиотекаын 20 мурт тырше, солэн бурд улаз пыро на районысь вань муниципал кылдытэтъёсысь лыдӟиськонниос. Библиотекарьёслэн ужзы сокем уг адӟиськы ке но, ӵошен кариськыса, соос бадӟым гурезез но берыктыны быгато. Соин ик ёрос библиотекае пичиез но, бадӟымез но кыстӥське. Ваньзы соос асьсэлы кельшымон книгаос шедьто. Лыдӟиськем сяна, мылкыд карисьёс пӧртэм удысъёсъя тодон-валанъёссэс будэто, шаертодонъя я инкуазь узырлыкез утёнъя кружокъёсы ветло.- Интыын пукыса тыршеммылэн пайдаез уз шӧдӥськы, вылаз ик, книгаен тодматскыны мылкыд карисьёслэн лыдзы арысь аре кулэсме, - шуэ Дэри ёрос библиотекаен кивалтӥсьлэн воштӥсез Вера Глушкова. - Озьы ке но азямы пуктэм ужпуммес арлы быдэ быдэстӥськомы. Ёросъя учконо ке, ар куспын черкогуртысь но гуртъёсысь библиотекаосы пырасьёслэн лыдзы 25 сюрс котырын возиське. Со туж бадӟым лыдпус.Книга-газетъёсын тодматэм сяна, библиотекаын ужасьёс пӧртэм конкурсъёс, ӵошатсконъёс ортчытъяло, тужгес лыдӟиськись семьяосты, нылпиосты шараяло. Книгаослэн пыдъёссы ӧвӧл ке но, Дэри ёросысь библиотекаын соос ветлыны быгато. Колхозын тужгес кысык вакытъёсы ужась коллективъёс доры потало, выль изданиосын тодмато. Куд-ог дыръя лыдӟиськыны яратӥсьёслы дорысьтызы детективъёссэс но уг жаляло.Кылем арын Дэри черкогуртысь библиотекаын ужасьёс улонэ пыӵатӥзы «Библиоресторан» проектсэс. Нош туэ, ёрослэн 70 ар тырмонэзлы сћзьыса, ужаны кутскиз «Библиомарафон» проектсы. Озьы соос тросгес егитъёсты лыдӟиськон залъёсы кыскыны быгатӥзы.Со сяна, пӧртэм адӟытонъёс радъяло. Шумпото: доразы пырасьёс, пе, куд-ог дыръя компьютерзы сярысь но огдырлы вунэто. Вера Геннадьевна та удысын 30 арлэсь тросгес тырше ини, улонлэсь куронъёссэ ӟеч вала. Библиотекаязы компьютер пуктэмын, мылкыд карисьёс Интернет пыр эшъёсынызы кусыпъёссэс юнмато, кулэ дыръяз вылӥ кивалтӥсьёслы гожтэт ысто. Нош правоосты утёнъя ёзын ужасьёс визь-кенеш сёто калыклы секыт ужпумъёссэс сэрттыны-пертчыны.Черкогуртысь библиотекарьёс оско тодмо гожъяськисьлэн Фелиция Жанлислэн кылъёсызлы. Со шуэм: лыдӟиськись мурт кужмо. Книгаез яратӥсь адями котьку кивалтоз телевизорез учкыны яратӥсь муртэн.Валентина Емельянова.
Лулчеберет
Виталий Пронин «Звезда» телеканал Россиысь Обороная министерство юрттэмъя «Новая звезда» крезьгуро конкурслэсь 4-тӥ сезонзэ мытӥз. Удмуртилэсь данзэ отын утёз кырӟась Александра Муканова. Вожвылъяськонэ пырисько Россилэн ваньмысьтыз 85 улосъёсысьтыз кужмоосыз артистъёс. Проектлэсь нырысетӥ турзэ адӟыны луоз ни «Звезда» телеканалын 23-тӥ декабрьысен 30-тӥ декабрёзь. Полуфинал но финал ортчозы 2-тӥ но 4-тӥ январе 2019-тӥ арын. Та нуналъёсы кырӟасьёс понна куара сётон радъяськоз. «Новая звезда» конкурсын вормисе потоз 2 мурт. 4-тӥ январе устозэ кырӟасез быръёз нимысьтыз кылдытэм жюри - крезьгур удысысь нимо-дано адямиос. Нош 7-тӥ январе тодмо луоз кыкетӥез вормись - сое быръёзы учкисьёс. Ангелина Снигирева Туспуктэм басьтэмын tvzvezda.ru
Лулчеберет
Виталий Пронин А. СуетинИж городын вордӥськем Александр Суетин ноку ӧз малпа вал, улонзэ дышетон удысэн герӟалоз шуыса. Пичи дырысеныз нюлэсчи луон мылкыдын улӥз. Но туннэ экономика наукаосъя кандидат, доцент понна Ижысь 3 вуз вожмаське - сокем сое дунъяло но гажало. Солэн котькуд минутэз гожтэмын кадь - аслыз чурытэсь куронъёс пуктэ. Солэн 40-лэсь трос научной ужез, 1 монографиез, 10-лэсь уно пособиосыз но методичкаосыз. Та кутсконэз гинэ ай, шуэ. - Александр Николаевич, тӥ будэмын Ижын, но городскойлы воксё но уд кельшиське: востэм кадь. Яке шаян вакытъёсты но, урод сямъёсты но потыло-а? - Урод сямъёсын эшъяськыны дыры но, кужыме но жаль пото. Милям ӵыжы-выжыосмы пӧлысь воргоронъёс тамак уг кыско. Пурккетыны кутскисез но, шораз кырыж учкеммес шӧдыса, куштӥське. Курытсэ веръяны яратӥсьёсты но уггес валаськы, ачим уг юиськы бере. Юон йырсазез небӟытэ, йырвизез тарка, мур малпаськыны но ӝог решение кутыны луонлыкез быдтэ. Монэ пичиысен дышетӥзы: вань кужымез сётоно ужлы. Городын ке но вордӥськемын, гуртысь ӧй поталля. Соин ик мар со корка липон, турын пыртан - ваньзэ тодӥсько. Я атаелэн вордскем палъёсаз, Уваын, улӥ, я анаелэн Алнаш ёросаз кошкылӥ. Одӥг шаер кадь, нош макем пӧртэмесь ёросъёс! Уваын музъем туж урод, урожай басьтыны секыт, но кенер кутыны, ремонт лэсьтыны кутскы - нюлэс ки улын. Алнашын ке помидордэ кизь гинэ, ӝужа ни, нош пу зарни дун. Гуртъёсы дасо нуналлы гинэ вуылысал ке, тае валэтэк ик кыльысал. Нош мон гурт улонлэсь копаксэ веръяй. Валай: ӵыжы-выжыосын кусыпъёстэ юнматэмед потэ ке, соос радын ик ужа. Кылсярысь, огез убозэ урыса ӧз быдты ке, мукетыз солы одно ик юрттоз. Кин тодэ, монэ но вынме гужемъёсы сояз я таяз гуртэ, оло, урод сямъёслэсь утён вылысь но ӵемгес келяллязы. Ми школаын дышетскон вакытэ, 1990-тӥ аръёсы, Ижысь школаос котырын олокинъёс но гожеръязы. Монэ но гочатыны выро вал. Ӧй сётӥськы. Гуртоос быгатӥзы йырме инкуазь пала берыктыны. Пичи дыръям воксё но малпасько вал: луо лесник. - Нюлэскысь уд поталляське вал шат? - 10 аресысен пӧйшураны вырисько. Пӧйшураны, оло, шуыны уггес луы. Атае монэ сьӧраз басья вал. Нырысь гуртысь Пинал вакытвань ужзэ йылпумъялоз. Чидан ик чигоз ни возьмаса, малпаськод вал. Котькуд минуттэ лыдъяса, пукиськод. Сике вуиськод но, сюлэм ик ыркак шокче кадь. Атай ыбыны пыӵалзэ туж шер оске ке но, воксё но нокинэ но уд йӧттӥськы ке но, сюлэм вылын каньыл. Кыр животэз пӧйшураса сяна уд адӟы. Зэм, со понна дышетсконо луиз туж шыпыт ветлыны, ватскылыны. Куддыр шокамысь ик дугдӥськод вал кадь! Койыклэсь сиськемзэ, вучайылэсь кар лэсьтэмзэ тросэз-а чакласа сылӥз меда? Гуртоос уноез нюлэс вӧзын ик уло, но ӵемысь уг ик тодо, кыӵе животъёс вань сиказы. Вераськод адӟемдэ но, выжыкылэз сямен кылзо. Али аслам пыӵалэ вань ни. Но туннэ ке но со мыным эш сяна ӧвӧл, пересь муртлы кунул боды музэн. Сое кин ке шоры туж шер мертасько. Собере, мон котьмае жалясь но, дыр. Пичиысен со сямез пыӵатӥзы. Мушъёс котырын бергась мурт мукет луыны уг но быгаты, дыр. Атае мушкась. Монэ но котыраз кыскиз. Со ик валэктӥз: мушъёс котырын вож потыку но дыртыку берганы уг яра, шӧдозы, асьсэос но вожомозы но лекалозы. Гань-гань луыны тыршон пумен сяме но пыӵа. Тодосчиос ик шуо ук: кыӵе ке ужез, кылсярысь, зарядкаез 21 нунал ӵоже лэсьты, отӥяз сотэк улэмед уз луы ни. Нош кӧня пичиосты мон утьылӥ мушъёслэсь! Нылпиос куалекто, шонаськыны кутско ук. Киоссэс кутӥсько но мушез мугорысьтызы басьтӥсько, лексьыса уг вуы. Асме со понна кӧняез лекалляз! Шугмеме но вань. - Малы отӥяз лесник луон малпанлэсь куштӥськиды но лыдпусъёс пӧлы зымиды? - Школаын мон умой дышетски. Бадӟым классъёсын лябӟылӥ ик - тазалык начаргес вал, ялан больницаосын эмъяськи. Но отӥяз аслым шуи: умой дышетсконо. Киысьтым книга-тетрадь ӧз усьылы. Анай-атае умой дышетскизы уго. Бубиме пичи дыръяз «Артек» лагере но ысъяллям, анае Ижысь механикая институтэз горд дипломен йылпумъямын. Соос азьын возьыт медаз луы шуыса, визь люканы тырши. Тужгес кельшылӥз математика. Оло, соин но асме экономика удысын адӟыны ӧдъяй. Ижысь гурт удысъя институтэ пыри. Нырысь-валысь малпаськонэ усьылӥ ик, шонер сюрес бырйи меда шуыса. Жаляса верано, бухгалтерлы но экономистлы дышетскись студентъёсты тросэз предприятиос практиказэс ортчыны уг басьто. Соку аслыд мултэсэн, нодтэмен потыны кутсконо. Уд валаськы на уго, кышкало куд-огез: егитъёс лыктозы но янгышсэс я лушкем ужзэс шараялозы. Огаз фирмае ужаны интыяськылӥ. Лыдъясько-чотасько, лыдпусъёс уг пото. Бухгалтер доры соку ик мынӥ, тупатӥськизы. Отӥяз со огазеяськонлы ужзэс компьютерен радъяны но юрттӥ. Кыльыны куро вал доразы. Студентъёсын- Но малы ке отчы ужаны ӧд кыле, наукае кыстӥськиды... - Адямилы квартира, машина сӥзе, мед гинэ ужаны лыктоз шуыса. Со гоча но мынэ, кытчы сюронэз сярысь уг малпаськы ни. Озьы солэсь бырйиськыны мылкыдзэ быдто. Мынам улон сэреге вал. Озьыен, утчаськыны но дыры вал. Уждун котькытын огкадь. Малпай: луо дышетӥсь, учёной. Та удысын котькӧня берга, котыр ласянь котьку пайда сётоз, котькӧня кужымдэ пон, шумпоттэмысь уз дугды, тодон-валанэд но паськыталоз, пиналъёслы но юрттыны быгатод. Соин ик эскероно кариськи асме. Тодэме потӥз, кызьы адямиос наукаен выро. Та ик луиз, лэся, институтэ кылеме. Зэм, наукае кыстӥськемен валче армие ветлытэк кыли. Диссертация гожтӥсьёсты военкоматын ужасьёс уг исало ни уго. Сурон сапег ӧй кутчалля шуыса, жалясько ик. Но армие ветлытэк но, чурыт кариськыны луэ. Мон шутэтскон нуналъёсы гинэ но 6 часын ӵукна султӥсько. Быдэс нуналлы расписание дась: мар кароно, кытчы вуттӥськоно - ваньзэс минутэн чакласько. Со сяна, аслэсьтым тодон-валанме ялан муромытыны турттӥсько. Тэк пуконме ик уг тодӥськы. Матысь адямиосылы но ялан йӧтэ кадь. Собере малпасько: малы соос азе, аслым музэн ик, чурытэсь куронъёс пуктӥсько, соослэсь возьмасько ачим кадь луэмзэс, соослэн асьсэлэн улонзы, соослы озьы но умой. Мыным со, малпам уже лэсьтытэк кыле ке, секыт луэ. - Тӥ куинь вузын дышетӥськоды: гурт удысъя академиын, Удмурт кун университетын но Ижысь техникая кун университетын. Уксё сьӧры уйиськемен-а со? - Солэсь но уногес вузъёсы ӧтё, но шори пилиськыны уг луы. Валасько: ӟеч специалистъёс ӧжыт. Но отын но, татын но пазяськыса ужад ке, ӟигарыд уз тырмы котькытын умой ужаны. Мон котьку лыдъясько: ужед урод пӧрмоно кадь шуыса шӧдӥськод ке, эн басьтӥськы, кутскид ке, быгатэмедлэсь но умой тыршы. Зэм, луэ одӥг интыын гинэ ужаны. Но та куинь вузъёс воксё пӧртэм специалистъёсты дасяло. Соин аслым но соосын ужаны тунсыко. - Бадӟым тунсыкен дышетэменыды ик, луоз, студентъёсты шаерысьтымы пӧртэм ӵошатсконъёсын но олимпиадаосын вормисьёс радэ пото? - Жаляса верано, уноезлэн студентъёслэн асьсэлы осконзы ӧвӧл: уг быгаты, уг вормы, шуо но аналско. Таин сэрен соос ӵошатсконъёсы но пыриськытэк уло. Дышетыса-дышетыса валаны кутскиськод: соосты бурдъяны гинэ но быгатэм кулэ. Куддыр куд-огзэ олимпиадае кужмысь келяськод. 40 адями пӧлын 2-тӥ луэ ке, ачиз ик талы но уг оскы. Но отӥяз аслыз осконэз будыны ӧдъя, дышетскыны тунсыкез но эшшо бадӟымгес кылдэ. Кызьы шум ум поты? Куддыр ачим но малпасько: олимпиадаын 10 устоосыз пӧлы ке но мед сюроз вал. Нош со ваньзэсты ворме. Таӵе минутъёс понна ик дышетон удысысь кошкем уг поты. - Экономистлы дышетскись студентъёс пӧлын 90 процентэз - нылъёс. Секыт ӧвӧл-а соосын ужаны? - Студентъёс туж пӧртэмесь. Нырысь шуг вал. Я соос маке вылэ ӝожтӥсько, я синвузэс кисьто. Котькыӵе пиосмуртлы мултэс керӟегъяськон люкетоз, дыр. Но пумен синвуосты адӟемысь дугдӥськод. Куддыр керетыны, кылзэс вераны кутско. Но валаськод: ачиз со ӟеч, но та вакытлы улонэз секыт, ортчоз. Мон но шораз ыргетӥ ке, умой луоз шат?Студентъёсме котьку лӥятыны вырисько. Котьку тунсыкъяськисько мылкыдэнызы, асме соос интые пуктыны вырисько. Мон ачим капчиен дышетски ке, кин тодэ, оло, соослы рос-прос визь люканы урод улонзы но люкетэ. Ваньзэ санэ басьтыны тыршисько. Огпол куспазы нылъёс удмурт сямен лабырто, мон уг валаськы кожаса: экзаменэ, пе, чебер дӥсяськыса лыктӥм, мальдытыны малпам, нош со шорамы но ӧз учкы, юанъёсыныз гинэ согиз. Воргорон луэмелы оскизы вал, дыр. Но ужын мон дышетӥсь. Мон понна валтӥсез: адями дышетскыны мед тыршоз. Куддыр рос-прос уг пӧрмы ке но, тыршемез понна умойгес отметка пуктӥсько. «Кыкъёсты» уг жаляськы. «Кык» пуктыса, ӟеч лэсьтӥськод ук, сюло выллем луэ со. Жаляса «куинь» я «ньыль» пуктӥд ке, егит мурт буйгалоз но азьланяз но озьы гинэ дышетскыны луэ, кожалоз. Соин но мынам экзаменам дасяськытэк уг лыкто. Семьяез- Весь ужын шуыса, семьяды ӝожтӥське, дыр? - Котькыӵе вакытъёс луо. Тупатскыны вырисько ик. Доре вуэме бере уж сярысь вунэтыны тыршисько. Семьяе умме усе ке, султӥсько но нош ик ужасько, выль программаос дасясько. Отӥяз та секытгес луоз, вылды. Кузпалыным 3-тӥ пиналмес возьмаськомы. Тани-тани вордӥськыны кулэ. Но трос пиналэн шулдыргес. Мон одӥг ареслы пичигес выныным ӵош будэмын. Кык кузя котыр ласянь каньылгес кытчы ке мынон ласянь но. Ог-огмылы ялан юрттӥськылӥм. Котьку лыдъясько вал: семьяын ичизэ 2 пинал луыны кулэ. Оген вераськыны гинэ но кинэн ёрмоно ук. Эшъёс вань, но ӧвӧл пушкын шӧдон, тыныд кизэс котьку мычозы, юрттозы, валалозы шуыса. Куддыр жугиськиськод ке но, вын вань дыръя шӧдӥськод астэ утемен. Соин но оген будӥсь уноез нылпиос трос саклыксэс возьмало анай-атайзылэсь. 2 кузя дыръя мумы-бубыослы кулэяськон кулэсме. Соин но кузпалыным 3-тӥ пинал ваёно кариськимы. Кытын 2, отын 3-тӥзэ но, 4-тӥзэ но будэтыны секыт ӧвӧл ни. Вань пичиос бадӟымъёсыз сьӧры асьсэос кыстӥсько. Семьяме мон туж яратӥсько. Наташаеным тодматски студент дыръям ик. Ӵош дышетскись эше доры Можгае мыноно кариськи. Тодмоосмы доры пыракумы ик, адӟи муспотон нылашез. Оломаиныз кельшиз - йырысь ӧз поты ни. Пумиськыны уз ни кылды, малпай вал. Но со ми доры дышетскыны лыктӥз. Адӟемелы быдэ вӧзтӥз вазьытэк ортчеме уг луы вал... - Асьтэдыз котыр ласянь умоен гинэ возьматӥськоды-а кадь? - Кин тодэ, мон, оло, сыӵе ик вань (серекъя). Котьма шуэ, но лыдъясько: ӟеч уж тон доры ӟечен ик берытске, уродэз - уродэн. Соин ик умой луыны тыршисько. Кезьыт тол куазен трасса вылын сылӥсь муртэ одно ик машинаям пукто. Уксё но со понна уг басьты. Огпол сюрес дурын кынмыса сылӥсьёс доры дугдӥ. Потӥсько но, машиназы сюрес урдсы гурезь улэ лобӟем. Юрттыны тыршемме адӟыса, мукет машинаос но дугдӥзы. Поттӥмы. Номыр кышкытэз вылымтэ, сюрессэс азьланьтӥзы. Но куддыръя, юромо умой луыны тыршытэк но, улон косэ герой нерге кариськыны. Огпол Можгала ӵыжы-выжыосы доры мынӥ. Чай юисько. Кытысь ке сутӥськем ӵын зын лыктэ. Котыр утчаськи, номыр ӧвӧл. Мукетыз, оло, нокыӵе ӧй кариськысал, вунэтысал. Уката ик уйин адямилэн саклыкез быре ук. Но мынам тодэме потӥз, кытысь мар зын со. Подъездэ потӥ. Кытын ке мар ке сутӥське кадь. Подъездъя старшой доры йыгаськыны кутски, подваллэсь усьтонзэ курыса. Нырысь-валысь тон кин шуыны выре вал, олокин муртъёслы усьтонъёсты, пе, уг сётъяськы. Лек тусме адӟыса гинэ, валатскиз. Подваллэсь ӧссэ усьтӥсько но, сьӧд ӵын бугыръяське. Пушказ пырыны ик уг луы - синэз вандэ, номыр уг адӟиськы. Оло, кин ке вань шуыса, кеськи. Нокин ӧз вазьы. Тылпу кысӥсьёсты ӧти. Кин ке кенжытэм тамак пумзэ куштыса кельтэм. Ӧжыт гинэ быдэс корка ӧз гома. Подъездъя старшой собере кема тау кариз на. А. Суетин - дышетӥсь- Мар кариськоды ваньмон дыръяды? - Азьвыл туж яратӥсько вал парапланэн лобаны. Гурезьысь лэзиськиськод но, тылобурдо кадь, инметӥ лобаськод. Тол-а, гужем-а - кынмон но, кышкан но ӧвӧл. Али мон сыӵе эркын тылобурдо ӧвӧл ни. Ваньмон дыры ик вань меда? Туж потэ, научной ужъёсы пайда мед ваёзы шуыса. Тужгес но - гурт удысын. Хозяйствоосын йӧнала экономистъёс но бухгалтеръёс уг тырмо. Соосыз но ог дышем сямзыя лыдъясько-чотасько, ӵемысь - калькуляторен, шуэм сямен. Кемалась компьютерен ваньзэ лыдъяны луэ ни. Со программаосты кылдытонэн, бухгалтерской учётэз автоматизировать каронэн вырисько. Хозяйствоослы со азьланяз берганы туж юрттоз но юрттэ ни. Куд-огхозяйствоослэн кивалтӥсьёссы мыло-кыдо юаллясько, выль технологиосты пыӵатыны юрттыны куро. Туж пайдаё луэ, монэн дасям специалистъёс ик доразы ужаны интыясько ке. Туж потэ хозяйствоосты финансовой рыноке поттэме. Соин туж ӧжытэз выро. Олокытчы сюремзылэсь кышкало, соин ноку выремзы ӧвӧл бере. Нош со пыр эстӥськон но дунтэмгес дунын шедьтыны луоно. Биржа пыр ю тысь басьтыны но вузаны луоно, аслыд пайда поттыса. Со рынокез умой валась специалистъёс уногес луысалзы ке, хозяйствоос сокем бадӟымесь кредитъёсы ӧй пырысалзы. Но ас кожад гинэ туала берганы уг луы ни - дуннеез паськытатоно. Уката ик али, кризис вакытэ. Кризис котькуд адямиез шуккоз. Квартира, мукет бадӟым вуз басьтыны секыт луоз. Но быдэс экономикалы пайда ваёз. 2008-тӥ арын кризис шуак шобыртӥз вал. Таяз радэ государство дасяськыса вуттӥз. Асьме производствоез юнматон сярысь сюлмаськыны кутскиз. Со туж умой. Кунгож сьӧрысь вайиськом, эшшо ке детальёслы уксёмес быдтӥськом, таин валче мурт кунэз ӝутӥськом вал. Табере асьме экономикамес асьмеос юнматом. Но асьме предприятиос умой мед ужалозы шуыса, 1,5-2 ар кулэ луоз. Зэм, санкциосын эшшо золгес шымыртӥзы ке, секытгес луоз. Елена Сараматова Туспуктэмъёс А.Суетинлэн архивысьтыз басьтэмын Теги: тршорын
Улон-вылон
Виталий Пронин Алнаш калыклэн одӥгез дано пиез - Пётр Павлович Гущин. Мӧйыос тодо на Петыр агаез визьмо, ужась, котькинлы визь-кенеш сётыны дась луись адямиен. Солэн «лёгем пытьыез» - улоназ лэсьтэм ужъёсыз гинэ вылымтэ. Гожтэм чуръёсыз калыклы шараяськизы, улонысь кошкемез бере 22 ар ортчыса.1998-тӥ арын, шаертодонъя материал люкакум, пырай Пётр Гущинлэн улэм юртаз. Кензы Степанида Гущина чуланазы поттӥз но фанералэсь лэсьтэм коробез возьматӥз. Чылкак пайми: сандыкын пӧртэм документъёс, фотографиос, шаермылэн историеныз, пӧртэм сям-йылолъёсын герӟаськем тодэ ваёнъёс, топонимикая, алнаш калыклэн выжыезъя материалъёс, дневникъёс, кылбуръёс...2011-тӥ арын май толэзе Алнаш черкогурт 260 ар тырмонзэ пусйиз. Солы сӥзьыса, печатламы «Анлаш. Троицкое. Алнаши» книга. Ӵапак отчы пыртэмын Пётр Гущинлэн исторической но этнографической очеркъёсыз, куд-ог кырӟанъёсыз. Дано улосчимылэн улон сюресэз кузь но секыт, со куинь ож пыр потэмын. Озьы ке но газетын-а, заводын-а, колхозын-а ужам - котьку азьветлӥсьёс пӧлын вылэм, нош ваньмон дыръяз кияз перо кутылэм. Нош кин со Пётр Гущин? * * *Вордскемын 1892-тӥ арын 17-тӥ апреле Алнаш черкогуртысь удмурт крестьян семьяын. Пичи дыръяз ик котьмае тодыны турттӥсь вылэм. Туж яратэм пересьёслэсь вераськемзэс кылзыны. Тае валаны луэ ас гожъямъёсысьтыз.Толалтэ ӝытъёсы ми доры 3-4 кузя пересьёс кут кутанэн пукыны лыктозы вал. Пятилинейной лампаен трубаез ке ӝуато, туж югыт потылӥз. Ма но ӧз вераськылэ: солдатын ветлэмзы, олокыӵе но учыръёс, калык чакланъёс, инкуазь тодметъёс сярысь. Со сяна, трос верасько вал асьме калыклэн азьло дыре улэм-вылэмез, йылолъёсыз сярысь. Тӥни озьы мон, пичи мурт, улонэз адӟем пересьёслэсь вераськемзэс сак кылзылӥ, вань верамъёссэс пелям но сюлэмам понӥсько вал.Пётр Гущин семьяязы одӥг пи будэм, соин но, дыр, атаез Павел Иванович туж сюлмаськем пизэ дышетон пумысен. Со вакытэ ик Алнаш школаын тодон-валан люкаллям мукет дано адямиос: Кизекгуртысь Трофим Борисов, Сизьгуртысь Лазарь Буранов. 1904-тӥ арын нырысьсэ лыдӟыны кылдэм удмурт кылын книга. Петялэсь котьмаин тунсыкъяськемзэ шӧдыса, дышетӥсьсы Иван Васильевич Яковлев пияшлы пичи книга - удмурт кылын календарь - сётэм. Петя, дораз бертыса, быдэс семьяезлы сое шара лыдӟем. Семьяязы соос 8 кузя улӥллям, нош лыдӟиськыны быгатэм Петя гинэ. Мукет дыръя дышетӥсез Николай царьлэсь манифестсэ сётэм, егит пияш сое черкогуртысь крестьян калык азьын лыдӟем.1915-тӥ арын сентябрь толэзе Гущинэз басьтӥллям солдатэ. Уфа городэ шедем, отӥяз вуылэм на Москвае, Казане, Киеве, Харькове но мукет городъёсы, Европаысь но куд-ог странаосы. Туж жалям ӵош служить карем эшъёссэ, тросэзлэн, пе, дышетскемзы вылымтэ. Гожтэм чуръёсысьтыз но сое валано: ӟуч кылэз валасьтэмъёсты жугылӥллям политзанятиосын, нош маршен вамышъякузы пыдзэс сурасьёсты прикладэн шуккылӥллям. Гущинлы но тыш йӧтылэм.1917-тӥ арын январь толэзьлэн пумаз Смолин офицерлэсь П. Гущин тодэм революцилы дасяськон сярысь. Удмурт солдатэз со нуллэм большевикъёслэн лушкем ортчись собраниязы.Февраль толэзьлэн пумаз (числозэ уг ни тодӥськы) ӵукна султӥмы, сиськимы, нокин милемыз нокытчы уг улля. Ваньмы лёгаськиськом, номыре ум валаське, ведь мукет дыръя арнянуналэ но черке строен нулло вал. Нуназезэ сиськеммы бере милемыз строе султытӥзы но полковник вераз, Россиын революция, эксэез сэрпалтӥзы шуыса.Ростовын соку лымы вылымтэ ни, ваньзэс демонстрацие поттӥллям. Урамъёсын калык трос вылэм, черекъяллям: «Долой войну!» Ожмаськон дугдымтэ, солдатъёсыз фронтэ - Румыние - келяллям. 1918-тӥ арын январь толэзе Гущин дор палъёсаз вуэм.Румыниын ожмаськем удмурт воргорон Алнашаз бертэм. Фронтысь бертэм мурт уж борды басьтӥськем. Алнашысь егитъёс кылдытӥллям культурно-просветительской кружок. Со кружокен кивалтӥллям визьмо, дышетскем алнаш воргоронъёс: М. Абрамов (Казаньысь учительской семинариез быдтэмын) но Н. Рябов (ожысь бертэм офицер). Спектакльёс пуктыны дасяськыкузы, шугъяськонзы кылдэм удмурт кылын гожтэм пьесаос ласянь. Соку Пётр Гущин берыктон уж борды басьтӥськем, ачиз ик суфлёр луэм. Ӵапак со дырысен алнаш калык удмурт кылын спектакльёс адӟыны кутске. Нимаз клубзы ӧвӧлэн егитъёс интыяськиллям Молчанов урядниклэн коркаяз. Кузётэк сылӥсь юртэз тупатъяллям но шулдыръяськон интылы пӧрмытӥллям. Арлыдоос нылпиоссэс отчы пыраны лэзиллямтэ, шайтан корка шуыса кышкатъяллям, но спектакль учкыны мылкыд карисьёс люкаськиллям.Берыктон уж бордын мыло-кыдо ужамез вуттӥз сое Елабугае «Гудыри» газетэ. Редакциын ужамзэ шуныт кылъёсын тодаз вае. Жаляса верано, гожъяськисьын солы кема ужаны кылдымтэ, Елабугае Колчаклэн армиез вуэмен (1919-тӥ арын тулыс), газетын ужасьёс Вятские Поляны пала пегӟо, нош П. Гущин дораз шонтэм. Со вакытэ кышкыт висён - тиф - бордаз лякиськем. Алнашын висьыса кылльыкуз, Гущинъёс доры тӧдьыос пыриллям, офицерзы но вылэм. Юрт пушкысь ваньзэ бугыръяллям, ӟеч тӥрлыксэс сьӧразы нуиллям. Ярано коть, нокин тодымтэ, висись мурт «Гудыри» газетын ужамын шуыса. Гущинэз соку ик ыбысалзы.Йӧнамез бере Пётр Павлович мынэм Сарапулэ. Югдытӥсьмы Т. Борисов сое куинь толэзьем партшколае лэзем. Дышетсконзэ быдтыса, Башкириысь Бирск городын практиказэ ортчемез бере Гущинэз нош ик Елабугае лэзиллям. Таяз учыре отын «Сюрло» газет поттыны кутскиллям. но алнаш пилы кема ужаны кылдымтэ. 1921-тӥ арын сое Горд Армие басьтӥллям.Дор палъёсаз 1923-тӥ арын вуэм. Граждан ожысь бертэм солдатэз Алнашысь сельсоветэ секретаре пукто, со вакытэ ик гурт старосталэсь но ужзэ быдэсъям. 1926-тӥ арын Гущинлэн кичӧлтэмезъя, куать коркаен вераськыса-кенешыса, «Тӧлӥськон» товарищество кылдытӥллям. Ар ортчыса, товариществозы паськытам но, «Мотор» огазеяськон кылдэм. Крестьян калыклы кельшем дэмен ужан, отӥяз Алнаш черкогуртлэн удмурт люкетэз быдэсак пырем «Мотор» колхозэ.Мылысь-кыдысь ужан вакытаз Пётр Гущинлы пыд пуктӥсьёс шедё. Тысь поттонэз но тӧлӥськонэз вань шуыса, сое кулак кариллям. Кӧня ке дыр ортчыса, талам арбериоссэ берыктӥллям ке но, кӧтжожез сюлмаз пыдло каръяськем.1931-тӥ арын Пётр Гущинэз председателе пукто. Вить ар ортчыса, «Мотор» колхозлэн огъя собранияз Гущинлы дышетскыны дэмлало Москваысь черепица поттонъя курсын. 1937-тӥ арын со зэмос мастер луыса берытске. Выль специалистэз райком ыстэм «Социализм» колхозэ (Туймыйыл гуртэ) черепица лэсьтонъя завод пуктыны.Отын со 1942-тӥ арозь ужам, нош март толэзе Гущинэз мобилизовать каро трудармие. Туймыйылысь кошкемез бере черепица поттон заводзы гуньдэм. Быдӟым ож вакытэ витьтон аресъем Гущин службазэ ортчытэм Ижевскысь 12 номеро исправительно-трудовой колониын охранник луыса. Война бере нош ик вордскем палъёсаз бертэм, таяз учыре сое Алнашысь кирпич заводэ ыстӥллям. * * *Петыр агаез котькин гажаз. Ачиз но со туж сабыр, лякыт, зӥбыт сямо вылэм. Котькуд собраниын гурт калык сое вераськыны куре вылэм, котьма ужпумъёсъя визь-кенеш сётыны, солэсь малпанзэ тодыны тыршиллям. Уж сярысь но, улон сярысь но Петыр агаен кенешиллям удмуртэз но, ӟучез но, бигерез но.Пётр Гущин кусып возем газетъёсын. Районын, черкогуртын ортчем ужрадъёс сярысь гожъям. Тужгес яратоно удысэз - история но этнография. Гожъямъёссэ лыдӟыса, син азе сайкыт пуксе Алнашысь удмуртъёслэн азьло дыръя улэмзы, ужамзы, дӥсяськемзы, йылол-сямъёссы. Калык верамъя, Петыр агай аракы юымтэ, тамак кыскымтэ. Вить нылпи будэтэм, ваньзэс дышетэм, калыке поттэм. Нылпиоссэ дышетон амалъёсыз но тунсыко вылэм. Тани басьтом одӥг учырез. Петыр агай пиез азьын вить манетлыкъем уксёез сутэм. Пиез куалектэм: жаль собыдӟа уксё! Нош атаез шуэм: «Тамак кыскисьёс но тазьы ик уксёзэс суто».Пётр Павловичлэсь гожъямъёссэ лыдӟыса, паймоно: ма гинэ отын ӧвӧл! Кызьы ортчиз ар: куазь кыӵе вал, шырчикъёс ку вуизы, кыӵе емыш удалтӥз, колхоз ужын выль амалъёсты пыӵатон, муш вордӥсьёслы визь-кенеш. Бадӟым инты басьто кылбуръёсыз. Малы ке соосты со кырӟанъёс шуыса нимам. Пинал дыр, яратон, вордскем шаердэ гажан, инкуазь узырлыкез утён, кулонзэ малпаса гожтэм кырӟанъёс.Ой, дунне, дунне, тон паськыт дунне,Тон шулдыр дунне, тон чебер дунне.Ой, дунне, дунне, ӵыдонтэм дунне,Ми ведь тон дорын куноын гинэ.Петыр агайлэн вань кылбуръёсыз 70-80 арес котыраз гожтэмын (кулӥз со 1976-тӥ арын). Аслэсьтыз чуръёссэ «пересь кырӟан» шуылэм.Нина Новгородцева. Теги: Алнаш
Улон-вылон
Виталий Пронин Удмуртиын ӟеч пудоез но техникаез гужемлы быдэ возьматъяло. Гуртоос адӟытонлы ар кутсконысен ик дасясько: устооссэ скалъёссэс быръё, тракторъёссэс выльдо. Чудовинка 51 литр йӧл сётэ Дэри ёросысь «Лудорвай» музей-заповедникын ортчем агрофестивале 40 хозяйствоос (уноез — племпредприятиос) животъёссэс вайизы. Пудозы котыр ласянь эшшо чебергес мед адӟиськоз шуыса, машинкаен мугорзэс ӵышко, мисько, сынало. Нош скалъёслэн веразылэн быдӟалаез мед адӟиськоз шуыса, ӝытысен уг кыско. Соин ик смотр дыръя, судьяос азьтӥ круген ортчыкузы, сюроос мырдэм вамышъяло, йӧлзы вия, вирсэръёссы тӧрнамын. Утялтӥсьёссы пудооссэс вешаса-вешаса азьлань валто. Котькудӥзлэн потэ, солэн скалэз мед вормоз шуыса. Судьяослэн учкемзы угось быдэс хозяйствоен ужамзылы дунъет луэ. Дэри ёросысь «Путь Ильича» хозяйствоысь Владимир Москвин арлы быдэ скалъёсыныз адӟытонэ-конкурсэ пыриське. Арлы быдэ вормонэн бертэ. Кылем арын огез скалэз абсолютной чемпион ним басьтӥз, оглом 5 наградаен бертӥм, шуэ. Таяз радэ 3 йыр пудо вайиз: ветылзэ, нырысьсэ кунян ваем скалзэ но данъяськонзэ — Чудовинка нимозэ. Со нуналлы быдэ 51 литр йӧл сётэ. Выставкае Владимир Александрович ужрадэз учкыны ӧз лыкты — пудозэ буйгатыны. Фермаын улэм животлы трос калык пӧлын но шунды шорын кузёезтэк секыт. Нош Владимир Москвин сюрозэ секта, турын сётэ. Пудолы но буйгатэм кулэ, шуэ. — 38 ар скал кыскисьын ужасько ни, — вера Владимир Александрович. — Пичи дырысеным весь мама сьӧры фермае ветлӥ но озьы ик дыши. Школа бере скал кыскыны кутско шуисько вал, но керпотӥ — пудо першалэ дышетски. Армия бере ни дояре кутски. Колхозамы 7 пиос скал кыскиськомы. Кылем арын котькуд скаллэсь шорлыдын 9 сюрс 565 килограмм йӧл басьтӥмы, ёросын 1-тӥ интые потӥмы. Хозяйствоын али 1 сюрс котыр скалъёс, мынам группаям 50 йыр. Сомында аръёс ӵоже ужатозям, адӟисько: скалъёс воштӥсько. Якшур-Бӧдья ёросын, мама вӧзын ужакум, скалъёсмы 3 сюрс килограмм гинэ йӧл сёто вал. Нош али йӧло луэменызы пыдъёссы лябӟо. Сыӵеоссэ чакласагес возиськомы ни, тросгес мел сюдӥськомы. Йӧло скалэз одно ик калыклы возьматоно, шуо, мед, пе, адӟозы. Но конкурсъёс бере скалъёс висьыны кутскыло. Жаль пото. Син но усе, дыр. Пудо но кышка. Кузёез но куалекъя. Чудовинказэ со ялан вешаса возиз. Иназ луиз, лэся — рингетӥ умой ортчиз. Зэм, абсолютной чемпион ним басьтыны ӧзгес кылды, но ачиз быдӟа скалъёс пӧлын 1-тӥ интые потӥз. Воксё ӧй ӝожомы, шуэ Владимир Москвин. Вормон понна гинэ уд лыктӥськы, шуэ. Синмаськысаучки, пе, Вавож ёросысь «Колос» хозяйствоысь абсолютной чемпион ним басьтэм скалэз. Йӧл понна гинэ ним уг сёто ук — мугорзэ но, тазалыксэ но — котыр ласянь учко. Нош 2-тӥ абсолютной чемпион луиз Алнаш ёросысь «Решительный» хозяйствоысь скал. — Абсолютной чемпионэ сюрон понна гидысь скалэз бырйыны быгатыны кулэ, — вера «Решительныйысь» валтӥсь зоотехник Татьяна Петрова. — 898 скал пӧлысь самой-самойзэ утчай. Скалкамы нуналлы быдэ 37 литр йӧл сётэ. Туж тросэз утялтэм бордысь потэ. Али тани ферма пуктӥськомы, робот пыртоно шуиськомы. Скал кыскись шедьтыны шуг — секыт шуыса, ужамзы уг поты. Но робот вань скалъёсты нокызьы но уз кыскы — веразы тупаны кулэ. Адямиосты робот нокызьы но уз вошты. Соин ик выставкаос дыръя учкиськомы, кин кызьы ужа, мар выльзэ дорамы пыӵатыны луоз шуыса. Куазь окыт кариськемен, агрофестивальын пудолы секыт йӧтӥз. Вылазы ву пазяса но, куд-огезлэн, рингетӥ ортчыкузы ик, кынарыз быриз. Уноез пудо утялтӥсьёс ӝож мылкыдын пусйылӥзы: адӟытонъёс бере стресс луыса скалъёс кема уг уло ни, пе. — Пудо но дорзэ вала. Бертон сярысь вераськыны кутскимы но, скалъёсмы асьсэос машина доры вамыштӥзы, бызьыса ик эстакадаетӥ тубизы. Ферма дорозь вуизы но, бурсо ук, эшъёссылы курадӟемзэс верало. Сиськыса но уг буйгало ни. Но конкурсэ но пыриськытэк уг луы. Ми озьы басьтӥсь но шедьтӥськомы ук, — шуэ Можга ёросысь «Луч» хозяйствоысь зоотехник Татьяна Терентьева. Тракторъёс шудо футболэн Возь вылын пӧсь йӧтӥз техникалы но. Лыктэм куноос адӟизы, макем зол берло дыре воштӥськизы технологиос. Пичи но кужмо тракторъёс табере бер погылянъёссы вылын но сылыны, футболэн но баскетболэн шудыны быгато ни. Заводъёсысь специалистъёс вожмаськыса кадь возьматыны тыршизы техникалэсь быгатонлыкъёссэ, учкисьёсты абдратыса. Уноез пусйизы: таӵезэ адӟеммы ӧй вал на. Бадӟым компаниос шоры вожъяськыса учкылӥзы шаерысьтымы пичи заводъёс. Корт берло дыре туж зол дунояз. Шаркан но Балезино ёросъёсысь турнан агрегатъёс, прицепъёс лэсьтӥсь предприятиос шуге-леке вуэмын. Рынок зол азинскемен, соослы вожвылъяськыны секыт. Асьме предприятиос пичиесь, заказъёссы ӧжыт, озьыен, вуззылэн асдуныз но бадӟым луэ. Соин ик соослы трослы секыт ӝутӥськыны но азинтӥськыны. Сыӵеослы юрттон вылысь вуоно арын субсидия висъяны турттомы, шуэ гурт удысъя но сиён-юонъя министр Ольга Абрамова. Котьма ке но, шаерамы но кужмо техника поттыны кутскисьёс вань. Кылем арын Сарапулысь «Рустрак» заводын бичаны ӧдъязы трактор. Таӵеез Удмуртиын ӧй вал на. Зэм, двигатель, кузов но мукет запчастьёс кунгож сьӧрысь вутто на. Но али заводэз паськытато, выль корпус ӝуто. «Рустрак» заводысь специалист Дмитрий Шустов пусъемъя, азьланяз Россиын лэсьтэм детальёсын ужалозы. Трактор нюлэс дасянын, гурт удысын, промышленностьын кутыны ярамон, шуэ. Саратов, Киров, Краснодар, Башкирия пала асьме дорын бичам тракторъёс кошкизы ни. Али 50 трактор лэсьтэмын, азьланяз араз 1 сюрс трактор поттыны чаклало. Кунгожсьӧрысь техникаен ӵошатыса, чараклы дунтэмгес, нош кужмыз зол. Асьме техникаен но дуннеысь рынокын вожвылъяськыны луэ, выль амалъёс гинэ утчано, шуэ Дмитрий Шустов. Агрофестиваль дыръя хозяйствоослэн кивалтӥсьёссы, фермеръёс быгатӥзы выль техника басьтыны. Нош семьяосын шутэтскыны лыктэмъёс тест-драйве пыриськизы. Радъямын вал пӧртэм мастер-классъёс, шудонъёс. 50 фермеръёс асьсэ лэсьтэм сиён-юонзэс вузаны поттӥзы, калыкез куноятӥзы. Агрофестиваль зэмос праздниклы пӧрмиз. Озьы ик дунъязы хозяйствоосын кема аръёс ӵоже тыршемъёсты. Гурт удысысь дано ужась нимын пусъемын Алнаш ёросысь «Прогресс» хозяйствоысь Леонид Дунаев. Калыкез шулдыртӥз «Шулдыр ӝыт» ансамбль. Тросэз жалязы, ужрад ужан нунал вискын вал шуыса. Шутэтскон нуналъёсы тупасал ке, эшшо тросгес адямиос лыктыны быгатысалзы. Елена Сараматова
Иворъёс
Виталий Пронин Выжыкыллы оско пичиез но бадӟымез.Таиз арня вискысен Ижысь Шор площадьын яркыт тылъёсын кисьтаськыны кутскиз вож кыз. Сое усьтон ужрад зэмос праздниклы пӧрмиз.Кыз котырын вырӟыны интыез ӧй вал. Нылпиос отчы быдэс классъёсынызы лыктӥллям, анай-атайёс, песянай-песятайёс но бере кылиллямтэ - ваньзы чидатэк возьмазы дуно куноосты, оскизы, соос маке выльзэ, умойзэ, шудозэ ваёзы шуыса.Тани Шор площаде вуизы автомобильёс, отысь потӥзы Великий Устюгысь ӟуч Дед Мороз, Шарканысь удмурт Тол бабай но Лымы ныл, Костромаысь Снегурочка, Татарстанысь Кыш бабай но Кар кызы, Карелиысь Паккайне, Ярославль улосысь Царь Берендей, Мордовиысь Якшам Атя, Ульяновск котырысь Масторава. Нылпиос ӵаш потто, паймемзэс-шумпотэмзэс кисьто.- Асьмелэн туннэ зэмос праздник, дорамы вуизы Россилэн пӧртэм сэрегъёсысьтыз Тол бабайёс, - вазиськиз шоркарын улӥсьёслы Ижлэн йырыз Юрий Тюрин. - Оскисько, нылпиослы та пумиськон вунонтэм кылёз!Кыдёкысь лыктэм Тол бабайёс асьсэ сярысь, улон интызы сярысь вакчияк мадизы, матэктӥсь Выль арен ӟечкылазы. Сьӧразы кутӥзы нылпиослэсь гожтэтъёссэс но - соосты люкаллям Глазовысь «Россия» культурая центрын ужасьёс.Собере куноос кошкизы Тол бабайлэн Шарканысь резиденцияз. Отын кунояськизы, нылпиосты шумпоттӥзы на. «Тол бабай дорын куноын - выжыкылысь геройёс» калыккуспо фестиваль туэ 4-тӥ ползэ радъяськиз ни. Озьы та ужрад Выль ар праздникъёсты пусъёнлы кутскон сётӥз. 28-тӥ декабрьысен 9-тӥ январёзь Шор площадьын пӧртэм шулдыръяськонъёс чакламын, котькуд нунал соос 16 часысен кутскозы. Нош 1-тӥ январе выжон уе вань мыло-кыдоосты вите эктон.Шор площадьын сяна, городысь пӧртэм интыосын матысь дыре эшшо 150 кызъёс ӝуатскозы, Ижын улӥсьёсты но куноосты шумпоттозы.Элина Кумачёва Теги: Выльар
Улон-вылон
Виталий Пронин МЧС-лэн Удмурт Республикая ёзэз ивортэ: Йӧвылэсултон нуналэ вуэ пырыку, туж чакласьконо. Туэ тол куазь угось небыт возиськиз, йӧлэн зӧкталаез 30 сантиметр гинэ лыдъяське, йӧ вылэ потэм адямилэн улонэзлы кышкытлык кылдытэ. Ӵошатон вылысь: кылем арын Ижысь тыметысь йӧлэн зӧкталаез 70 сантиметр пала лыдъяськиз, нош вуэ чукынскыны мылкыд кариз ваньзэ-ӧвӧлзэ 3 сюрс адями. МЧС-ысь специалистъёс ивортӥзы: такем зӧк йӧ но калыкез ӧз чида - ву улэ кошкыны кутскиз. МЧС-лэн Удмуртиысь управлениез муниципал кылдытэтъёслэн йыръёссылы но Йӧвылэсултонэз радъясьёслы гожтэтъёс ыстэмын, калыкез та нуналэ кышкытлыклэсь утёнэз радъян вылысь.Елена Тугашова Туспуктэм: kalastusinfo.ee Теги: й МЧС
Югдурез утён
Виталий Пронин - Котькуд ялонлы оскод меда?Туннэ реклама вуэ почта ящикъёсы, телефонъёсы, Интернетысь вотэс бамъёсы, гочатӥсь суредъёс ошылэмын сюресъёс дуртӥ. Законэз тӥян ӧвӧл-а со? Ним вылын байконКотькуд квартирае ЖКХ понна тыриськон лыдпусъёсын квитанциос вуо. Амало муртъёс тае асьсэлы пайдаен берыктӥзы. Озьы Ижкарысь почта ящикъёсын кылдӥзы квитанциослы укшась кагазъёс. Отын гожтэмын адямилэн нимтулыз, адресэз. Вулы счётчиктэ воштыны ӝегад ке, штраф тырод, пе. Пусъемын, кӧня сыло сыӵе ужъёс, кытчы жингыртоно специалистъёсты ӧтён понна. Нош улӥяз гожтӥськемын: «руководитель администрации». Адями адӟе «администрация» кылзэ гинэ, кышкатске но соку ик жингыртэ сётэм телефонъя, ӧте ужасьёсты.Монополиосын нюръяськонъя элькун управленилэн (УФАС) кивалтӥсезлэн воштӥсез Елена Стерхова валэктӥз: со законэз тӥяса дасям реклама луэ. Та выллем кагаз вуиз ке, нырысь асьтэлэсь документъёстэс, пе, ӝутэлэ. Учконо, кин пуктӥз вал счётчиктэс, кинлы коньдон тыриськоды ву, газ, тыл понна. Отчы жингыртыса, тодоно, зэм ик-а кулэ ни счётчиктэс воштыны. Ӧвӧл ке, озьыен тӥледлы кулэтэм услуга чуртнаны выро.Удмуртиын улӥсьёсты тазьы пӧяса возем Карелиысь огазеяськон. Со вылэ люкам материалъёс келямын ни Карелиысь УФАС-э.Эшшо одӥгез пӧяськон амал - предприятилы кескич ним сётон. Озьы Ижкарын ужаз «Энергосбытконтроль» огазеяськон. Нимыз туж матын луэ электрокужым сётонэз лыдъясь предприятилэн нимызлы. Со сяна, предприятие пусъем адресэзъя уг ужа. Элькунысь УФАС таиз пумысен выт бичанъя инспекцие вазиськиз ини, огазеяськонэз огъя реестрысь куштоно но ужаны ӧвӧл лэзёно шуыса.Со сяна, али квитанцилэн мукет палаз услугаос но вузъёс сярысь ивортонъёс луо. Туэ 3-тӥ инвожоысен платёжкаосын реклама луыны кулэ ӧвӧл ни. Лэземын печатланы социальной шуиськись рекламаез гинэ.Гочатоно шонерЗаконэз тӥясьёс пӧлы шедёзы анай капиталэз 1 нунал куспын басьтыны «юрттӥсьёс» но. Ижкарын но ёрос центръёсын сыӵе ивортонъёс трос лякылэмын. УФАС-ын но Пенсиосъя фондын валэктӥзы, маткапиталэз нунал куспын уг сёто шуыса. Нош та сярысь ивортон пӧяськон луэ. Адямиез озьы кредит басьтыны ӝуткало.Телефонады акылес СМС-иворъёс вуыны кулэ ӧвӧл, та пумысен реклама вӧлмытӥсен огкылды ӧвӧл ке. Сыӵе гожтэтъёс акыльтӥзы ке, УФАС-э вазиськыны луэ. Со понна заявление гожтоно, верано, мар гожтэмын СМС-ын, лэсьтоно скриншот. Реклама ысъям понна нырысь ик кыл кутэ сое вӧлмытӥсь. Собере ини утчало заказчиксэ.Сыӵе ик ӵектон сёто асьсэ машиназы вылэ реклама гожъясьёслы. Мае сюрем но кызьы сюрем ушъяны, ӵектыны уг яра.Реклама сярысь законодательствоез тӥям понна штрафъёс пичиесь ӧвӧл. Нимаз адямиез 2-2,5 сюрс манет тырытозы, кивалтӥсь муртэ - 4-20 сюрс манет, предприятиосты но огазеяськонъёсты - 100-500 сюрс манет.Эдуард Степанов
Югдурез утён
Виталий Пронин Та интые луысал крематорий.Улонысь кошкемъёсты ватыны Ижлы арлы быдэ кулэ 4 гектар музъем. Шоркар котырысь 8 шайвылъёсын кылемын на 31 гектар гинэ - со 5 арлы сяна уз тырмы ни.Интыяз луысал крематориез усьтон. Проектын чакламын вал сое Западной шайвыл котырын ӝутыны. Юртэз 90-тӥ аръёсы пуктыны но кутскизы вал ни. Но уксё тырмымтэен, лэсьтӥськонэз уретоно луиз. Крематориез пуктон сярысь кылпум 2013-тӥ арын выльысь ӝутскем бере пумитъяськыны ӧдъязы Машиностроительёслэн городоказы улӥсьёс: улон юртъёсмы крематорийлэсь кыдёкын ик ӧвӧл, отысь ӵын котыр инкуазез кырсёмытоз, уг пот такем кӧшкемыт юрт вӧзын улэммы.Иж администрация бордын кылдытэм Городэз радъянъя кенеш та нуналъёсы огкылэ вуиз: Западной шайвыл котырын ӝоген мытэмын луоз ик крематориез пуктон. Проектъя со 1 иськемлы палэнын сылоз Радужный микрорайонлэсь, нош Машиностроительёслэн городоксылэсь - 3 иськемлы. Ижлэн йырыз Ю. Тюрин пусъемъя, чылкытлыкъя куронъёс лыдэ басьтэмын.Елена Тугашова
Улон-вылон
Виталий Пронин "Удмуртиысь суредасьёс" книгаен тодматскон ӝытын.Ижысь Суредаськон искусствоосъя музей, грант утыса, «Художники Удмуртии» книга поттыны быгатӥз. Суредаськон искусствоя справочникъёс Россиысь ӧжытаз гинэ улосвылъёсын вань. Туннэ чебер но зӧк книга поттыны угось трос уксё кулэ. Но Ижысь суредаськон искусствоосъя музей амал шедьтӥз: малпаз «Удмурт калыклэн узырлыкез» проект но утӥз грант. Соя музей быгатӥз аслэсьтыз сайтсэ выльдыны, суредъёсты цифровой форматэ берыктыны, Сарапулын, Якшур-Бӧдьяын но Чайковскийын адӟытонъёс ортчытыны.- Милемлы грант сётӥсьёс шуизы: 8 толэзь куспын книгадэс ӧд вуттэ ке, висъям уксёез берыктоно луоды, - вера музейлэн директорез В. Гартиг. - Озьы 11 ужасьёсмы, шаерчиос, люказы суредасьёслэсь биографиоссэс, дасязы суредъёсты. Книгаез компьютерен радъяз «Удмуртия» книгапоттонни. Дыр ӧжыт вал, зол эн тышкаське, куд-ог янгышъёс книгаын сюро шуыса.Озьы ке но шумпотоно, таӵе книга потӥз шуыса. Угось та выллем берпуметӥез энциклопедической справочник, кытысь шедьтыны луэ Удмуртиысь суредасьёслэсь, скульпторъёслэсь биографиоссэс но ужъёссэс, поттэмын вал 1977-тӥ арын. Нош кӧня суредаськисьёс будӥзы ни со дырысен!- Азьланяз кылдозы ай электронной каталогъёс, Интернет музейёс, - вера история наукаосъя доктор В. Владыкин. - Суредаськон искусство асьме шаерын пыр-поч эскеремын ӧвӧл. Нош «Удмуртиысь суредасьёс» справочник - искусствоез эскеронын нырысетӥ вамыш. Отын люкамын 400 пала ужъёс, 111 суредаськисьёс но скульпторъёс сярысь вакчи биографиос, Удмуртиысь искусстволэн азинскемез сярысь удмурт но ӟуч кылъёсын статьяос.Кызьы вера искусствоосъя доктор Е. Ковычёва, та бордысен ик кутске искусствоез эскерон. Ватса на:- Суредъёсысь адӟыны луэ суредаськисьлэсь творческой сюрессэ, Удмуртилэсь историзэ но. Озьы та энциклопедической книга юрттоз студентъёслы, научной ужен вырись адямиослы.Жаляса верано, «Художники Удмуртии» книгаысь суредасьёслэсь вань ужъёссэс шедьтыны уз луы. Книгае Ижысь суредаськон искусствоосъя музейлэн фондысьтыз суредъёс гинэ пыртэмын. Но искусствоен вырисьёс оско, та уж азьланьтэмын луоз: скульптура, промышленный дизайн но искусствоысь мукет удысъёс но лыдэ басьтытэк уз кыле.Мария Векшина Теги: вылькнига суредаськон
Лулчеберет